[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Tisztelt Képviselőtársaim! Az Országgyűlés tavaszi ülésszakának 15. ülésnapját megnyitom. Tájékoztatom önöket, hogy az ülés vezetésében Szűcs Lajos és Hiszékeny Dezső jegyző urak lesznek a segítségemre. Köszöntöm kedves vendégeinket, és mindenkit, aki figyelemmel kíséri munkánkat. Tisztelt Ház! Szomorú kötelességemnek teszek eleget azzal, hogy bejelentem, Nagy Ferenc József volt képviselőtársunk életének 96. évében elhunyt. Nagy Ferenc József az első szabad országgyűlési választásokon Baranya megye 6. számú választókerületéből, a Független Kisgazdapárt színeiben szerzett mandátumot. 1990-től 1992-ig az FKGP, majd 1994-ig az Egyesült Kisgazdapárt-frakció tagja volt. 1990-ben, az FKGP elnökeként ő vezette a koalíciós tárgyalásokat Antall Józseffel, majd az újonnan megalakult kormányban földművelésügyi miniszterként kezdte meg a munkáját. 1991-től a ciklus további részében tárca nélküli miniszter volt, az agrárgazdasági reformok koordinálása mellett a Nemzeti és Etnikai Kisebbségi Hivatal felügyeletét is ellátta. Kérem önöket, hogy képviselőtársunk emléke előtt néma felállással tisztelegjünk. [[A teremben lévők néma felállással adóznak az elhunyt emlékének.]] Köszönöm. Tisztelt Országgyűlés! A mai napon napirend előtti felszólalásra jelentkezett Orbán Viktor miniszterelnök úr. Miniszterelnök úr, megadom önnek a szót.
Tisztelt Elnök Úr! Tisztelt Országgyűlés! Tisztelt Képviselőtársaim! Európában és Magyarországon európai parlamenti választásokat tartottak, alkotmányos szokásaink szerint ezért kértem szót a mai ülésen. Az eredményeket ismerjük: a tegnapi választáson rekordrészvétel mellett a magyar kormánypártok rekordgyőzelmet arattak. [[Taps a kormánypártok soraiban.]] Magyarország miniszterelnökeként szeretnék köszönetet mondani mindenkinek, aki részt vett az európai parlamenti választáson. 2004 óta ez volt a negyedik európai parlamenti választás, és ez hozta a legmagasabb részvételt. A magyar emberek tegnap bebizonyították, hogy Magyarország európai nemzet, európai ország, Európa a mi hazánk is. A tegnapi választáson a magyar emberek világosan kimondták, hogy Brüsszelben változást szeretnének. Kimondták, hogy olyan európai vezetőket akarnak látni, akik nem szervezni, hanem megállítani akarják a bevándorlást. Kimondták, hogy olyan vezetőket szeretnének az európai intézmények élén, akik tisztelik az európai nemzeteket, és meg akarják védeni a keresztény kultúrát. Világossá tették: olyan vezetőket akarnak, akik számára mindig az európai emberek érdekei az elsők. Tájékoztatom önöket, hogy Magyarország nevében tárgyalva csak ilyen vezetőket fogok támogatni. Az Unió miniszterelnökei kedden már össze is ülnek, hogy megkezdjük a leendő európai vezetőkről szóló tárgyalásokat. Tisztelt Ház! Én úgy tekintek a tegnapi választásra, hogy Magyarország Kormánya az emberektől ismét erős felhatalmazást kapott. Mint minden választási győzelem, számunkra ez is egy megbízatás. Megbíztak minket a magyar emberek azzal, hogy Brüsszelben a változást képviseljük. Munkát kaptunk tehát és feladatot, Magyarország Kormánya és személyesen jómagam is mindent meg fogok tenni azért, hogy az európai politikában eredményesen képviseljem a magyar választók akaratát. Tisztelt Ház! Minden választásnak, így az európai parlamenti választásnak is van belpolitikai értelme. A magyar emberek a kormánypártoknak és a kormánynak ezen a választáson ismét bizalmat szavaztak, nagyobb támogatást kaptunk, mint egy éve. A magyar választók, pártszínekre tekintet nélkül azt kérik, hogy képviselőik a magyar emberek érdekeit képviseljék Brüsszelben, és ne Brüsszel érdekeit Magyarországon. Kérem mindannyiukat, fontolják ezt meg. [[13.10]] Tisztelt Képviselőtársaim! A tegnapi választás azt is világossá tette, hogy a magyar választók úgy látják, érdemes folytatni azt, amit elkezdtünk. Tájékoztatom a képviselőtársaimat, hogy a parlamenti választások óta eltelt egy esztendőben a magyar gazdaság eredményei tovább javultak, a magyar gazdaság egyre jobban teljesít. Az első negyedévben a magyar nemzeti össztermék 5,2 százalékkal bővült. A gazdasági növekedés tehát még a tavalyi, kifejezetten erős évhez képest sem veszített lendületéből, az első negyedéves eredmények másfél évtizede nem látott bővülési ütemet mutatnak. Az első negyedéves gazdasági tények alapján a magyar gazdaság növekedett a legerőteljesebben az Unióban; bár az ír és a máltai adatok egyelőre még nem ismertek, de ezek nélkül is biztonsággal kijelenthető, hogy hazánk jelenleg a három legdinamikusabban fejlődő gazdaság egyike Európában. A nemzetgazdaságban a foglalkoztatottak létszáma meghaladja a 4 millió 490 ezer főt. Ez azt jelenti, hogy 2010 és 2019 között 788 ezer fővel nőtt a munkából és fizetésből élők száma. A foglalkoztatási ráta 2010 és 2019 között 54,6 százalékról 70 százalékra emelkedett, a munkanélküliek száma 316 ezerrel csökkent 2010-hez képest. Tájékoztatom önöket, hogy a munkanélküliség 3,6 százalékon áll, ez a negyedik legalacsonyabb adat az Európai Unióban, miközben a dolgozó emberek aránya meghaladja az Unió átlagát. 2010-ben a 60 év alatti magyar népességnek még a 12 százaléka élt olyan háztartásban, ahol alig vagy senki sem dolgozott. 2018-ra ezt kevesebb mint felére sikerült leszorítanunk. Hasonlóképpen nőttek a bérek is: 2010-hez képest a nettó átlagkereset 73 százalékkal emelkedett, a minimálbér összege pedig az akkori 73,5 ezer forintról 149 ezer forintra, több mint duplájára emelkedett Magyarországon. Uniós összehasonlításban ez azt jelenti, hogy 2010 óta Magyarországon emelkedett a negyedik legnagyobb mértékben a minimálbér összege az Európai Unióban. Ennél is fontosabb, hogy a szegénység elleni politikában is sikereket könyvelhetünk el. Az Európai Unió tehát nem a magyar kormány, hanem az Európai Unió friss jelentése szerint az elmúlt öt évben 1 millió 800 ezer ember jött ki a súlyos anyagi válságból, vagyis a szegénységből. Tisztelt Képviselőtársaim! Mindezt úgy valósítottuk meg, hogy közben a magyar költségvetés stabil, nem nyújtózkodunk tovább, csak addig, ameddig a takarónk ér. Magyarország immáron hét éve teljesíti a költségvetési hiánycélokra vonatkozó, úgynevezett maastrichti stabilitási kritériumokat. Az adósságunk is csökken: 2018-ra az uniós módszertanok szerint számított államadósság 71 százalék alá csökkent. Azt is nyíltan meg kell mondani, tisztelt elnök úr, tisztelt Ház, hogy az Európai Unió teljesítménye már kevésbé rózsás. Az Európai Unió régi tagállamainak növekedése lassul, az eurózóna növekedési üteme csökken. A gyorsuló magyar növekedés tehát egy lassuló Európában történik. Ez azt jelenti, hogy a magyar gazdaság eredményeit meg kell védenünk, és minden évben meg is kell haladnunk az európai növekedést. Reális célkitűzésnek tartom az Európai Unió átlagát 2 százalékponttal meghaladó növekedést. Ez a kormány célja, és ennek megvalósítása érdekében rövidesen egy gazdaságvédelmi akciótervet terjesztek a tisztelt Ház elé. Tisztelt Képviselőtársaim! Az európai parlamenti választások eredménye számomra azt is megmutatta, hogy a magyar emberek támogatják a családpolitikában indított kezdeményezésünket. Mindannyian egyetértünk abban, hogy a magyar emberek számára a gyermek az első ezért hirdettük meg a családvédelmi akciótervet. Három év alatt 21 ezer új bölcsődei férőhelyet hozunk létre, amelyből 2019 végéig 10 ezer már meg is valósul. Megteremtjük tehát a lehetőséget az édesanyáknak, hogy ha úgy döntenek, akkor vissza tudjanak menni dolgozni. Július 1-jével indul a második lépcső, amelynek keretében 10 millió forintos életkezdési támogatást kaphatnak azok a fiatal házaspárok, akik gyermeket vállalnak. 2,5 millió forinttal támogatjuk a nagycsaládosok családi autójának vásárlását, bővül a CSOK rendszere azok felé, akik használt lakást akarnak vásárolni, és bővítjük a jelzáloghitelekhez nyújtott gyermekvállalási támogatást is. Végül, a családvédelmi akcióterv harmadik lépcsője 2020. január 1-jén indul el. Ebben a szakaszban bevezetjük, hogy már a nagyszülők is igénybe vehessék a gyedet. [[13.20]] És egy régi kötelességünket is rendezzük azzal, hogy a legalább négy gyermeket szülő nőket életük végéig mentesíteni fogjuk a személyi jövedelemadó megfizetése alól. Tisztelt Ház! Így állunk hát 2019 májusában, egy nappal az európai választások után. Kérem az Országgyűlés és minden egyes képviselőtársam segítségét, hogy Magyarország elérhesse kitűzött céljait. Köszönöm, hogy meghallgattak. [[Nagy taps a kormánypárti oldalon.]]
Tisztelt Országgyűlés! Miután miniszterelnök úr felszólalása nem haladta meg a 20 percet, a képviselőcsoportoknak egyenként 5-5 perc áll rendelkezésükre a hozzászólásuk elmondására. A jelentkezések sorrendjében először Gyurcsány Ferencnek adom meg a szót, a DK frakcióvezetőjének. Parancsoljon!
Köszönöm szépen a szót. Hát, ha nem is mostanában, de gondolom, hogy legtöbbünk pár évtizeddel ezelőtt legalább egyszer meglátogatta a Vidámpark elvarázsolt kastélyát, ahol az ember kedve szerint választhat magának egy tükröt, egyikben kisebbnek, a másikban nagyobbnak néz ki, ki soványabb, ki meg kövérebb lesz. Énszerintem ez játéknak kitűnő. A politikai küzdelem viszont nem ilyen. A politikai küzdelmet megítélni, annak sikerességét vagy éppenséggel bukását, ahhoz egy nagyon világos mércénk van: elértüke a kitűzött célt? Igen vagy nem? [[Németh Szilárd István: Mit mondanak a választók?]] Mi volt a kormány célkitűzése? A kormány célkitűzése az volt, hogy Európában próbálja meg megváltoztatni az általa leírt fő politikai irányt, hogy, ahogy mondják, a bevándorlásellenesek és a bevándorláspártiak közötti küzdelem dőljön el a bevándorlásellenesek javára. Ez az állítás természetesen önmagában is hazug. Továbbra is azt mondom, hogy Európa meghatározó politikusai, politikai tényezői, a magyar politikai élet meghatározó tényezői között nincs olyan, aki azt mondja, hogy nyakló nélkül, ellenőrzés nélkül, bármilyen feltételekkel nyissuk ki a határokat és jöjjenek. De ez a kisebbik problémám. Őszintén szólva, ahhoz hozzászoktunk, hogy maguk ezt mondják reggel, délben meg este. [[Derültség.]] De ha ez a mérce, akkor legyen világos, vajon többségbe kerülte az a politikai irányvonal, amit a magyar kormány képvisel. Igen vagy nem? Nagyon világos a választásokat követő reggelen merthogy mégiscsak az Európai Parlament összetételéről kellett döntenie Európa lakosságának , hogy azok az európai parlamenti frakciók fogják adni a többséget, amelyek erősebb, együttműködőbb Európát akarnak, amelyek mennek egy föderatív világ felé; mi azt mondtuk, hogy az európai egyesült államok felé. Amit önök képviselnek a kormányfővel az élen, hogy húzódjunk vissza a nemzetállami keretek közé és Brüsszelt tekintsük ellenfélnek, azaz azt, hogy a népek megfogják egymás kezét, ennek, kérem szépen, Európában legjobb esetben 15-20 százaléka lesz. Teljesen mindegy, kormányfő úr, hogy önnek 8, 9 vagy 14 mandátuma lesz. Az Európai Parlamentben senkinek nincs többsége. Ön ott a pártjával életében először kisebbségben fog ülni. Vagy az fog történni, hogy beül Európa nacionalistái, populistái közé, végük lesz, Magyarország fizeti meg az árát, mert nem fogják tudni érvényesíteni az ország érdekeit, vagy lesznek függetlenek, és hát, ott a függetlenek kenyere épp olyan keserű, mint itthon Magyarországon. Maguk ezt elbukták, ez teljesen világos. Volt egy politikai cél, és az a politikai cél nem fog teljesülni. Páriák lesznek Európában, és az ország fogja megfizetni az árát. Az előttünk álló nagy európai költségvetési vitában maga nem egy petákkal többet fog hazahozni, hanem sok száz millió euróval kevesebbet, mert önöket a kispadra ültetik azért, mert abból a politikából nem kér Európa többsége. Ön magányosan fog ott lézengeni a politikájával együtt. S e tekintetben mindegy, hogy az egyik szavazókörben ön azokkal az eszközökkel, amiket használ, milyen eredményt ért el. A népképviselet a népakarat leképeződése kellene hogy legyen. Hiába mondják önök, hogy ezt akarta a magyar nép. Nem tudjuk, hogy mit akar a magyar nép. Ahol nem szabad a sajtó, ott nincs szabad választás, és ha nincs szabad választás, akkor azt tudjuk meg, hogy az önök hazug manipulációja mennyire érte el a célt. Azaz nem a választók akaratát ismertük meg, hanem a maguk hazugságának a hatékonyságát. Ebben önök kétségtelenül jók, tehát ezzel nincs probléma. Fogalmuk nincs, hogy mit mondanának a magyarok akkor, ha tisztességes, a lehetséges politikai irányzatok közötti nyílt, méltányos vitában látnák, hogy mik között lehet választani. Van egy olyan végtelenül szegény település Magyarországon, ahol a kormánypárt 100 százalékot kapott. Ha csak egy picikét észnél vagyunk, én tudom, hogy lehet ezen mosolyogni, de ugye, azt tudják, hogy nem ilyen a világ. Ott, kérem szépen, az történik, hogy a hatalom által elnyomott, kisemmizett, kiszolgáltatott népek hozzák Észak-Korea eredményét. Ha önök erre büszkék, akkor tényleg sajnálom önöket, mert valóságlátásból megbuktak, és megbuktak Európa-politikából is. Köszönöm szépen. [[Taps a DK soraiban.]]
Most a Jobbik frakcióvezetője, Gyöngyösi Márton következik.
Köszönöm a szót. Tisztelt Elnök Úr! Tisztelt Miniszterelnök Úr! A győzelmi jelentését hallgatva, és elnézve tegnap az eredményvárónál, ön nem tűnt felhőtlenül boldognak. S erre lehet is oka [[Derültség a kormánypártok soraiban.]] , hiszen önnek, tisztelt miniszterelnök úr, sikerült az elmúlt néhány évben elérnie azt, hogy Magyarországot tökéletesen elszigetelje nemzetközileg. Azt ön is tudja, hogy a magyar nemzeti érdekeket Európában és az Európai Unióban csak szövetségesekkel és koalíciókban lehet érvényre juttatni. Önnek, tisztelt miniszterelnök úr, az elmúlt években alapvetően két forgatókönyve volt. Az egyik az volt, hogy egy elitcserére bazírozva az Európai Unióban megszervezi a populista hőzöngők klubját, és ennek az élére ülve mint valamiféle kiskakas megpróbálja belülről szétbomlasztani az Európai Közösséget. A másik forgatókönyve hasonlóan destruktív: ha ez az elitcsere nem sikerül márpedig ez tegnap éjjel nem sikerült, és láttam is az ön arcán, hogy emiatt eléggé elégedetlen , tehát mivel ez nem sikerült, ön majd, ha már se pénz, se elismerés nem érkezik az Európai Unióból, fölteheti a kezét, és megint gyűlöletre apellálva, ellenségképeket képezve elindíthatja Magyarország szép lassú kivezetését az Európai Unióból. Persze, természetesen nem egyenesen, hanem sunyin, ahogy az öntől és az ön pártjától mindig elvárható, az emberek gyűlölete mögé bújva. Önt már, miniszterelnök úr, megfenyegették azzal az Európai Unióban, hogy megfosztják a szavazati jogától, az európai uniós forrásokat megvonják Magyarországtól ön miatt, és a schengeni övezetből is kizárják Magyarországot az ön politikája miatt. Nem a migrációs politikája miatt, tisztelt miniszterelnök úr, hanem azért, mert Európában nem tűrik azt, hogy a jogállamiságnak és a demokrácia szabályainak fittyet hányva diktatúrát építenek ki egy olyan országban, amely valamikor már elindult a demokrácia fejlődésé-nek az útján. Miniszterelnök úr, ön ezt a második forgatókönyvet fogja most végrehajtani, és akkor cselekszik a leghelyesebben, ha kiáll Magyarország népe elé, az emberek szemébe néz, és megmondja nekik, hogy mire készül Európában. Mert én úgy gondolom, hogy ön alapvetően a magyar nemzeti érdekekkel ellentétben az Európai Unióból kivezetni készül Magyarországot. Egy hazugságra épülő kampányt folytat ön, tisztelt miniszterelnök úr, immáron két éve, elsősorban a migrációval kapcsolatosan. És az, hogy ezt Magyarország népe nem veszi észre és nem kéri öntől számon, csak annak köszönhető, amit Strache, az ön szövetségese egy évvel ezelőtt mondott, hogy ön egy médiadiktatúrát épített ki ebben az országban, ami hermetikusan elzárja Magyarország lakosságát a valóságtól és a tényektől, és egy párhuzamos világot épített itt ki. Hogy miért hazugság az önök kampánya, tisztelt miniszterelnök úr? Volt olyan időszak, amikor Európa migrációpárti volt. Az volt a Renzik, a Merkelek és a Faymannok Európája, de ők már mind a történelem süllyesztőjébe kerültek, és már nem ők irányítják az európai politikát. Miniszterelnök úr, ön teleharsogta a nemzetközi médiát és az itthoni médiát, hogy ez az európai vezetés kvóták alapján szeretné szétosztani a migránsokat Európában. [[13.30]] Ön tudja a legjobban, hogy 2018. június 28-án az Európai Unió elfogadott egy olyan határozatot, amely kimondja, hogy a migránsokat az Európai Unió területén csak önkéntességi alapon lehet szétosztani. Tehát kvóták nincsenek, és ezt önök is pontosan úgy tudják, miniszterelnök úr! Hiába mosolyog, ön egy hazug miniszterelnök, aki egy hazugságra építette föl a migrációellenes kampányát, és az Európai Uniónak minden egyes konstruktív javaslatát, ami a Frontex megerősítéséről szól, ami arról szól, hogy hogyan kell Európa határait megvédeni egy Törökországgal vagy egy Afrikával kötött szerződéses megegyezés útján, azt önök elvetették mint hisztis hülye gyerekek, a diplomáciával az élükön, Szijjártó Péternek az irányításával. Miniszterelnök Úr! Ön 86 ezer migránst engedett be ebbe az országba, miközben gusztustalan migránsellenes kampányt folytatott 86 ezer migránst, több mint 20 ezret letelepedési államkötvénnyel. És ráeresztette Magyarországra a munkásmigránsok tízezreit, akiket a Magyarországról elvándorolt munkavállalók helyére telepített be Zalaegerszegre, Szentgotthárdra, Hatvanba, Tiszaújvárosba, ahol már épülnek ezek a munkásszállók. [[Az elnök a csengő megkocogtatásával jelzi az időkeret leteltét.]] Miniszterelnök Úr! Új politikára van szükség, ön pedig nem fogja tudni a magyar nemzeti érdekeket az Európai Unióban képviselni. Nagyon sajnálom magyar emberként, nem pedig ellenzékiként. [[Taps a Jobbik padsoraiban.]]
E felhőtlenül boldog felszólalás után Tóth Bertalannak adom meg a szót.
Köszönöm a szót. Tisztelt Miniszterelnök Úr! Tisztelt Képviselőtársaim! Valóban, a választás után érdemes értékelni az eredményt. Nyilván minden párt meg fogja ezt tenni, meg fogja ezt tenni a Magyar Szocialista Párt is. Valóban érdemes megtekinteni és megvizsgálni azt, hogy ennek a választásnak milyen európai és milyen belpolitikai üzenetei vannak. [[Közbeszólás a Fidesz padsoraiból: Na, nézzük! Halljuk!]] Nemegyszer elmondtuk a kampányban, hogy ennek a választásnak a tétje az, hogy előretörneke azok a szélsőjobboldali, populista politikusok, azok a politikusbűnözők, akik közül az ön szövetségese, barátja, az osztrák alkancellár meg is bukott, azok, akik orosz pénzből akarnak olyan rendszert építeni, amelyet ön itt kiépített az ellopott uniós és hazai forrásokból. Tehát ők előretörnek-e, ki tudnake törni abból a karanténból, amelybe az európai progresszív erők bezárták őket? És ez az áttörés, ez a kitörés nem sikerült, tehát az a tét, hogy ők áttörnek-e, nem valósult meg; az európai progresszív erők, köztük az Európai Néppárt is megőrizte azt a többséget, amellyel Európa mehet tovább azon az úton, az integrációs együttműködésnek azon az útján, amely Európa békéjét és Európa jövőjét jelenti. A másik belpolitikai üzenete, hogy nem sikerült megismételniük a tavalyi választási eredményt. Értem, hogy százalékosan így van, de nem tudtak kétharmados győzelmet aratni, és ez azért nagyon fontos, mert rengeteg embernek ad esélyt és ad reményt arra, hogy ebben az évben ősszel fordítsanak a saját településük sorsán, a saját sorsukon. Ugyanis, miniszterelnök úr, Magyarországon 220 településen a Fidesz elvesztette a választást az ellenzékkel szemben [[Zaj, közbeszólások a kormánypárti padsorokban.]] és az az ellenzéki együttműködés, ami eddig alakult és ezután alakul, igenis esélyt és reményt ad arra, hogy Magyarországon változást lehessen elérni ősszel, októberben az önkormányzati választásokon. Tisztelt Képviselőtársaim! Ezek a települések sokfelé vannak az országban. Ilyen település a főváros, Budapest, Szeged, Miskolc, Pécs, Nyíregyháza, Szolnok, Veszprém, Tatabánya, Dunaújváros, Dunakeszi, Gödöllő, Budaörs, Gyöngyös, Göd, Ózd, Kazincbarcika, Dunaharaszti, Komló, Százhalombatta, és sorolhatnám. [[Folyamatos zaj.]] Tisztelt Képviselőtársaim! Miniszterelnöki felszólalásra reagálok, de most rendhagyó módon ellenzéki képviselőtársaimhoz szólok. [[Az ellenzéki oldal felé fordulva:]] Kérlek benneteket, emlékezzetek decemberre és januárra! Kérlek benneteket, hogy ezt az üzenetet ti is tudjátok a magatokénak! Arra szeretnélek benneteket kérni, hogy az a remény, amely sok millió ember számára most megadatott, váljon valósággá. Mert meggyőződésem, hogy ha ezeken a településeken el lehet zavarni a fideszes kiskirályokat, ha ezeken a településeken a nemzeti együttműködés rendszerének kiszolgálóit, helytartóit el lehet zavarni, akkor lehet ebben az országban változást elérni. Mi ezt a felelősséget vállaljuk. Arra kérlek benneteket, hogy vállaljátok ti is, és együtt, közösen, októberben hozzuk el a változást a választók számára. Hozzuk el azt a valóságot, amely alapján októberben egy új országban ébrednek az emberek, és mi ezért a szabad, demokratikus országért dolgozzunk együtt, közösen, és tanuljunk abból a lendületből, abból az együttműködésből, amit már egyszer megtettünk. [[Folyamatos zaj. Egy hang a Fidesz padsoraiból: Gyöngyösi esete… Az elnök csenget.]] A felelősség rajtunk van, és ezt a felelősséget vállaljuk. Októberben egy új ország ébredhet. Köszönöm szépen.
Megadom a szót Keresztes László Lóránt úrnak, az LMP frakcióvezetőjének. Parancsoljon!
Köszönöm szépen a lehetőséget, tisztelt elnök úr. Tisztelt Miniszterelnök Úr! Reagálnék röviden én is a miniszterelnök úr felszólalására, de én is szeretném kihasználni az alkalmat, hogy reagáljak az előttem szóló frakcióvezetők, pártvezetők felszólalására. Alapvetően egyetértek azokkal a gondolatokkal jelentős részben, amiket előttem megfogalmaztak ellenzéki képviselőtársaim, és annak a jelentőségével, amivel befejezte Tóth Bertalan. Az önkormányzati választásnak óriási jelentősége lesz, ezt muszáj erről a helyről most is tudatosítani. Ugyanakkor nem felejthetjük el, hogy tegnap egy nagyon fontos választás volt Európában, nagyon fontos választás volt Magyarországon is. Ezen a választáson viszont láthatjuk, hogy a választók nagyon világos üzenetet küldtek, nagyon világos volt a választók üzenete. Azt gondolom, hogy az első feladatunk itt az, hogy megköszönjük mindenkinek, minden magyar embernek, aki fontosnak tartotta, hogy részt vegyen ezen a választáson, és fontosnak tartotta, hogy európai uniós polgárként kifejezze szavazatával is a véleményét. Engedjék meg, hogy külön megköszönjem mindenkinek, aki a Lehet Más a Politika listájára szavazott. Az LMP becsülettel végigharcolta ezt a kampányt, és az eredmények ellenére mi megköszönjük mindenkinek, hogy megtiszteltek bennünket. [[Zaj. Az elnök csenget.]] Szeretném kihasználni azt az alkalmat, hogy gratuláljak minden megválasztott, minden, tegnap mandátumot nyert európai parlamenti képviselőnek, és szeretnék gratulálni azoknak a szervezeteknek, akik sikeresen vettek részt az európai uniós kampányban. Ugyanakkor utalni szeretnék arra, hogy óriási a felelősség ezeken a szervezeteken, és óriási a felelősség, ami nyomja az európai parlamenti képviselők vállát. Tudjuk mindannyian, szerintem ebben nincs vita köztünk, hogy a következő években, a következő ciklusban eldől Európa sorsa. Eldől az Európai Unió sorsa, de ennél még sokkal nagyobb a tét. És az alapján fog eldőlni a sorsa, és mindannyiunk jövőjét meg fogja határozni, hogy sikerüle valódi választ adni az olyan sorskérdésekre, mint az éghajlatváltozás kérdése; sikerüle ezzel erős összefüggésben választ találni és megtalálni az okait annak a krízisnek, amit globális migrációs krízisnek nevezünk. És az is rendkívül fontos, hogy sikerüle az eddigiektől eltérően választ adni arra az óriási társadalmi és gazdasági különbségre, aminek köszönhetően Magyarországról már 600 ezer ember volt kénytelen elmenni. Ez egy sorskérdés, és a következő időszak európai parlamenti képviselőinek a munkáját történelmi távlatokban eszerint fogják megítélni, hogy éreztéke ezt a felelősséget, és ennek megfelelően becsülettel és eredményesen képviselték a nemzeti érdekeinket. Ilyen feltételeket és ilyen feltételekkel kívánunk jó munkát minden európai parlamenti képviselőnek. Köszönöm.
A következő felszólaló Szabó Timea, a Párbeszéd frakcióvezetője. Öné a szó.
Tisztelt Miniszterelnök Úr! Hallgatva itt az ön beszédét, látszik, hogy egy kicsit más mozit néz, mint az európai állampolgárok. Persze, értem én, hogy ezt majd a propaganda-híradójukban le kell adni, ezért fontos, hogy valamit ők is halljanak öntől.Látják például azt az európai állampolgárok és a magyarok is, hogy hiába beszél ön történelmi győzelemről, ön például itthon a szavazóbázisát közel sem tudta annyira sem mozgósítani, sem növelni. [[Derültség és taps a kormánypárti padsorokban. Németh Szilárd István nevetve: Nem sikerült! Az a lényeg, hogy a Párbeszéd tudta mozgósítani! Ez vicc.]] Az országgyűlési választáson ön 3 millió embert vitt el szavazni… [[Derültség a kormánypárti padsorokban; Németh Szilárd István nevetve: Ez nagyon jó! Dúró Dóra a kormánypárti oldal felé: Nektek mennyire sikerült?]] Megvárom, amíg kimulatja magát Németh Szilárd. Ön 3 millió embert vitt el szavazni a tegnapi napon ez 1,7 millióra sikerült; ezért azt nem mondanám történelmi sikernek. Pedig ha megnézzük, hogy hány száz milliárdot költöttek összesen propagandára, annyit, amennyinek a tizedét sem költötte és nem tudta elkölteni az összes ellenzéki párt együttvéve, azért ez nem mondható akkora sikernek. [[13.40]] De hála istennek, ön Európában valóban tudta mozgósítani az embereket, az ön ellenfeleit, az Európa-pártiakat, a zöldeket, a liberálisokat, a baloldaliakat. Európában, hála istennek, úgy tűnik, hogy nem tudott győzedelmeskedni az ön politikája. A maga hitleri Európát idéző terveire az első adandó alkalommal nemet mondtak az európai állampolgárok ott, ahol még az ottani kormányok nem verték szét a demokráciát úgy, ahogy ön ebben az országban. Miniszterelnök úr, az ön pártja öt évvel ezelőtt pont ugyanezt az eredményt érte el, mint most, pedig az előző EP-választáshoz képest azért történt néhány fontos dolog, például az, hogy ön szétverte a teljes magyar szabad sajtót. Bezáratta a Népszabadságot [[Derültség és közbekiáltások a kormánypártok soraiban, köztük: Ne már!]] és hazugsággyárakat csinált a Magyar Nemzetből és a Hír TV-ből is. A Közép-Európai Sajtó és Média Alapítvánnyal, amit ön nemes egyszerűséggel közérdekből nemzetstratégiai jelentőségű összefonódássá nyilvánított, több mint 400 sajtótermék került az ön közvetlen irányítása alá. Aztán gyakorlatilag a megszűnés határára küldött ellenzéki pártokat azzal, hogy az Állami Számvevőszékkel megvonatta az állami támogatásukat. [[Németh Szilárd István közbeszólása.]] Így járt a Párbeszéd is, amelytől gyakorlatilag úgy vonta meg az Állami Számvevőszék a teljes támogatást, hogy egyetlenegyszer ki nem jött ellenőrizni, sőt azóta is hiába várjuk az ÁSZ ellenőreit. Amikor megkérdeztük, hogy miért vonták meg az állami támogatást, hogy egy Selmeczi Gabriellá-s fordulattal éljek: csak. Aztán plakátokat sem tudott nagyon kirakni az ellenzék, mert azt is csak a maguk Rákosi-időket idéző pártjának lehetett. Így azért nem volt annyira nehéz nyerni önöknek, de még így sincs olyan nagyon sok oka az örömre, sem itthon, sem Európában. Nézzük először is az európai eredményeket! Az ön szélsőjobboldali kebelbarátainak azért nem sikerült az áttörés. Salvini és Le Pen ugyan jó eredményeket értek el a hazájukban, Európában és az Európai Parlamentben semmilyen jelentékeny szerephez nem fognak jutni. Európa nem kér még egyszer az önök fasizmusából [[Felzúdulás, közbeszólások a kormánypárti padsorokban.]] , sőt nem kér a szovjet tankokból sem. Lelepleződött, miniszterelnök úr, az a gigantikus hazugság, hogy ön egy hatalmas, európai formátumú politikus lenne, az európai porond jelentős szereplője. Megnézzük, hogy majd kiteszie önöket a Néppárt, vagy majd ott fognak ugrálni magukban. Pontosan tudja ön is, hogy az igazi erősödést a zöldek hozták, nem a Fidesz-féle szélsőjobboldali pártok. A zöldek másodikok lettek Németországban, harmadikok Franciaországban és Nagy-Britanniában is. Aztán nézzük egy picit a hazai számokat! Az ön pártja ’14-ben Budapesten 44 százalékot ért el. Tegnap pedig 41 százalékot, minden tiltásuk, hazugságaik és propagandájuk ellenére. Az ellenzék összességében minden budapesti kerületben több szavazatot kapott, mint a Fidesz. A megyei jogú városok kétharmadában az ellenzék összességében több szavazatot kapott, mint az önök pártja. [[Németh Szilárd István: Együtt kellett volna indulni.]] Ön is pontosan tudja, miniszterelnök úr, hogy ez mit jelent, 16 megyei jogú városban a Fidesz bőven 50 százalék alatt teljesített. Ugye, mindannyian tudjuk, hogy ez mit jelent. Ez azt jelenti, hogy hiába nyerték meg tegnap az európai választást, az őszi önkormányzati választáson vissza fogjuk szerezni Budapestet, és vissza fogjuk szerezni a nagyvárosokat. [[Derültség és közbeszólások a kormánypártok soraiból: Hajrá!]] Fel fogjuk szabadítani a fővárost is és ezeket a vidéki városokat is az önök zsarnoksága alól. Az önök minden erőfeszítése ellenére az önkormányzati választásra ősszel már formálódik az az ellenzéki együttműködés, amitől önök rettegnek. Véget fogunk vetni ennek a zsarnoki hatalomnak. Véget fogunk vetni a lopásnak, a kórházak szétverésének [[Az elnök a csengő megkocogtatásával jelzi az idő leteltét.]] a szegények teljes megalázásának. Maguk azt hiszik… [[Az elnök kikapcsolja a képviselő mikrofonját. Nagy zaj, közbeszólások. Néhány szó nem hallható. Hangosítás nélkül:]] …ősztől más világ lesz itt.
Köszönöm szépen. Megadom a szót Harrach Péter frakcióvezető úrnak. [[Zaj, közbeszólások.]] Harrach Péter frakcióvezető úré a szó.
Tisztelt Elnök Úr! Miniszterelnök Úr! Kedves Képviselőtársaim! Miniszterelnök úr felvázolt egy képet, ami Európáról és a választásról szólt. Én ehhez szeretnék néhány mozaikot inkább a háttérről hozzátenni. Arról a képről, ami még itt felvázolódott, nem szeretnék szólni, mert az ellenzék önmagát mutatta be most. Azt gondolom, hogy azt a higgadt hangot, amit egy ilyen választás után kötelességünk megtenni, azt kell folytatni.Ha azt az alcímet adnám, hogy „magyarok és Európa”, akkor természetesen egy történelmi visszapillantást kellene tenni Szent Istvánnál kezdve, aki európai, keresztény és magyar államot alapított. Európai és keresztény volt, de közben ő nem vált hűbéresévé senkinek, megőrizte a függetlenségét. Vagy ha a történelemben továbbnézünk akár 500 évet ugorva, akkor azt látjuk, hogy Hunyadi János és társai küzdöttek a török veszély ellen, megvédve a keresztény Európát és megvédve a magyar függetlenséget. Ezt akarjuk ma is tenni: a keresztény gyökerű európai kultúrát és a magyar függetlenséget védeni. Az az erős felhatalmazás, amit tegnap kapott a kormány a következő tevékenységéhez, a nemzeti érdekek védelmét fogja szolgálni. Még egy alcímet engedjenek meg: kampány és az európai normák. Úgy gondolom, hogy a küzdelemben, a kampány küzdelmeiben meg kell jelenni az erőnek, a győzni akarásnak, a küzdelemnek, kemény küzdelemnek. Ezzel nincs semmi baj, és ez megfelel az európai normáknak viszont az alpári hang és az ízléstelen megjegyzések nem. Különösen azok részéről nem, akik európaiságot hirdetnek. Meg kell jegyeznem azt is, hogy sajnos ez nem ért véget a kampánnyal. Azt gondolom, hogy az erőt nem azzal kell felmutatni, hogy minél durvábbak vagyunk, hanem azzal, hogy nyugodtak vagyunk [[Dr. Vadai Ágnes az elnökhöz intézve szavait: Elnök úr, önnek szól.]] a saját erőnkben. Ha még egy alcímet mondhatok, az az eszmei alapokról szól. Meghatározó kérdés ma a két politikai erő küzdelmében, hogy hogyan gondolkodik a szabadságról. Mi a szabadság fogalmához mindig hozzátesszük a felelősség fogalmát, és az a történelmi visszapillantás, amire csak egy mondattal utalnék még: a kollektivizmus idején az egyéni szabadságot tiporták lábbal. A liberális gondolkodás viszont éppen a felelősség kevésbé hangsúlyozásával a közösségek erejét gyöngíti. Tehát amikor az a szabadságfogalom érvényesül, ami ma Nyugat-Európában, azzal a családok, az egyházi közösségek és a nemzet közösségét gyengítik. Ez is egyfajta eszmei alap ehhez a kérdéshez. Tehát amikor mi Európában gondolkodunk és a jövőt tervezzük, akkor mindenképpen a keresztény gyökerű európai kultúra védelmére, a közösségek megerősítésére és az emberi méltóságra helyezzük a hangsúlyt, és nem európai egyesült államokban gondolkodunk, hanem a szabad nemzetek szövetségében. Abban az Európai Unióban, amelyet az alapítók elképzeltek, hiszen ők így gondolták ezt az Európai Uniót, ami valóban azt a célt szolgálta, hogy a nemzetek egymással szembeni szembenállását csökkentse, az együttműködést erősítse. Mi ezt nemcsak hogy elfogadjuk, de szándékozunk képviselni: nemzeti érdekeinket, egy erős, együttműködő Európát és egy megvédett kontinenst szeretnénk látni a jövőben. Ezért dolgoznak azok, akik a tegnapi napon egy erős megerősítést kaptak a magyar választóktól. Köszönöm a figyelmüket. [[Taps a kormánypártok soraiban.]]
Kocsis Máté frakcióvezető úr következik, a Fidesz részéről. Parancsoljon!
Köszönöm szépen a szót. Tisztelt Elnök Úr! Tisztelt Képviselőtársaim! Tulajdonképpen minden ellenzéki párt a képességeinek megfelelően gratulált a győzelmünkhöz, amit köszönünk. [[Derültség a kormánypártok soraiban.]] Itt szeretném megjegyezni, hogy a komolyanvehetősége a felszólalásoknak erősen megkérdőjelezhető. [[13.50]] Gyöngyösi képviselő úr szavaira csak egy fél mondattal szeretnék reagálni. [[Gyöngyösi Márton: A miniszterelnökre reagálj, ne rám!]] Azért, ha ön szerint mi szomorúak voltunk, akkor képzelje el, hogy a Jobbik milyen szomorú lenne egy 53 százalékos választási eredmény után! A médiadiktatúrára többen megjegyzést tettek. A kampányban még elnéztem ezeket a kirohanásokat, de egy rövid áttekintést azért engedjenek meg, még akkor is, ha kívül tűnik a felszólalás tartalmán. A vezető magyar kereskedelmi televízió, a RTL Klub az önök szolgálatában áll, a vezető magyar hírcsatorna [[Nagy zaj, derültség az ellenzék padsoraiból. Arató Gergely: Micsoda?! Közbeszólás az ellenzéki padsorokból: Rövid lesz az a sor!]] az ATV az önök szolgálatában áll, a legnagyobb magyar napilap [[Szabó Timea: Rövid lesz!]] a Népszava az önök szolgálatában áll, a legnagyobb internetes portálok, az Index, a HVG, a 24 az önök szolgálatában áll [[Szabó Timea: Mind a négyszázat sorold fel! Gyöngyösi Márton: Melyik bolygóról pottyantál ide?]] és az a helyzet, hogy a legnagyobb hetilap, a HVG is az önök szolgálatában áll. [[Nagy zaj, közbekiáltások az ellenzék padsoraiból. Dr. Vadai Ágnes: Sőt, az összes műsor!]] Az a helyzet, lehet, hogy ez önöknek nem tetszik, de jobb, ha ezt a médiadiktatúrás hőbörgésüket befejezik. [[Taps a kormánypártok padsoraiból.]] Ha továbbléphetünk [[Szabó Timea: Vége a sornak?]] Tóth képviselő úr, egy megjegyzést engedjen meg! Ön felsorolta, hogy mi tulajdonképpen elvesztettük a választásokat, városokat sorolt, ahol mind mi nyertünk. Ezzel szemben önök eddig is a szakadék szélén álltak, de most léptek egyet előre, amihez külön gratulálok. [[Taps a kormánypárti padsorokból.]] Azt szeretném még önöknek elmondani, Szabó képviselő asszony, az Állami Számvevőszékre tett kifogásaira annyi reakciót engedjen meg, hogy be kell tartani a törvényeket, és akkor nem indulnak el ezek az eljárások. [[Nagy zaj. Szabó Timea: Betartottuk a törvényeket!]] Ez a helyzet, képviselő asszony! Ez fog történni. [[Taps a kormánypártok padsoraiból. Szabó Timea: Jöjjön ki ellenőrizni! Honnan tudja, hogy nem tartottuk be?]] De hogy mégiscsak Gyurcsány frakcióvezető úrtól is idézzünk egyet [[Szabó Timea: Hülyeségeket beszél!]] azt mondta a frakcióvezető úr, hogy nem tudja, mit akar a nép. Ön sosem tudta. Itt szeretném emlékeztetni, ha már a miniszterelnök úr gazdasági eredményekről beszélt, hogy ki mit nem ért ebben az országban: az önök kormányzása alatt megduplázódott a munkanélküliség, megduplázták az államadósságot is, Magyarország teljesen elvesztette a gazdasági önrendelkezését, az IMF és a brüsszeli elit diktált. [[Dr. Vadai Ágnes: Blabla!]] Kilenc éven át tartották túlzottdeficit-eljárás alatt az országot. Nem tudom, hogy ezek után hogyan fogalmazódhat meg, hogy ki és milyen sikerrel tudja a magyarokat képviselni. A gazdasági csökkenés, a visszaesés mínusz 7-8 százalékos volt, a mostani 5,4 százalékos bővüléssel szemben. [[Gréczy Zsolt: Nézd meg a benzinárat!]] Azt pedig, hogy a magyar választókat lenézi, az ön mellett ülő Bangóné Borbély Ildikótól tanulhatta. Arra kérem, hogy ne tegye! Ezek a megjegyzések nem segítik a közös megértést. Azt is világosan látjuk, régóta mondtuk, hogy Gyurcsány Ferenc az ellenzék vezére. Akkor nevettek, nem hitték el nekünk. Gyurcsány Ferenc és Gyurcsány Ferenc családja az ellenzék vezére. Gyurcsány Ferenc itthon irányítja az ellenzéket [[Varju László: Mondd még egyszer!]] kedves neje pedig Brüsszelben fogja irányítani az ellenzéket. Ez történt tegnap. Ez történt tegnap, és az is igaz, hogy az ellenzék romjain felkapaszkodva jutottak erre az ellenzéki vezető szerepre, de mégiscsak az történt, hogy ön visszavette a hatalmat az ellenzék pártjai felett. [[Arató Gergely: Mi a helyzet Tiborcz Istvánnal?]] Ehhez gratulálunk. Ha szeretnék emlékeztetni mindenkit az elmúlt évekre, akkor mégiscsak ez volt az a felállás, ez volt az a régi-új szövetség, amely a kormányzása alatt tönkretette az országot. A 2010-es gazdasági és társadalmi állapotokra talán nem kell sokakat emlékeztetni [[Dr. Vadai Ágnes: Ne tessék hazudni, képviselő úr! Gréczy Zsolt: Nézzük meg a forint árfolyamát például!]] , legalábbis a parlamentben ülők közül. Ha megengedik, talán érdemes még arra sort keríteni, hogy megemlítsem, Gyurcsány frakcióvezető úr egy olyan görbe tükörről beszélt, amelybe illene belenézni. Én azt ajánlom önnek is [[Közbeszólás az ellenzéki padsorokból: Kövérnek!]] hogy kétségtelen, ön az ellenzék vezető szerepébe került tegnap a választási eredménnyel, de tekintsen azért az összmagyar választási eredményekre is: ezt a választást a Fidesz és a kereszténydemokrata párt megnyerte. Óriási többséggel, a magyarok többségének a szavazatával nyerte meg, és ha a mi választási eredményeinket megkérdőjelezi, akkor a sajátjával is ezt teszi. [[Gréczy Zsolt: 300 milliárd óriásplakátra!]] Úgyhogy azt javaslom önöknek, hogy tanuljanak a választói akaratból, higgyék el, amit a magyarok többsége mond egy választáson, az nem lebecsülendő, nem lepatkányozandó, hanem megfontolandó és figyelembe veendő. Bízom benne, hogy a magyar választók többsége többsége, összességében is a többsége által mondott irányvonal az önök számára is irányadó lesz. Tehát kérem önöket, hogy az Európai Parlamentben Magyarország érdekeit legyenek kedvesek képviselni [[Dr. Vadai Ágnes: Azt mindig!]] ne itthon a brüsszeli érdekeket. Köszönöm a figyelmet. [[Taps a kormánypártok padsoraiból.]]
Ezzel a válaszok végére értünk. Tisztelt Képviselőtársaim! Most megadom a szót a miniszterelnök úrnak viszonválaszra.
Elnök Úr! Tisztelt Képviselőtársaim! Kellő tisztelettel és türelemmel meghallgattam az ellenzéki képviselőtársaim hozzászólásait. Annyit tudok mondani önöknek, hogy jól láthatóan semmit sem tanultak. Úgy látom, hogy önök dühösek, ráadásul rám dühösek, amiért az emberek nem önökre szavaztak. Ez, lássák be, abszurd! [[Derültség a kormánypárti padsorokban. Nagy zaj az ellenzéki padsorokban.]] mlékeztetni szeretném az ellenzéki képviselőtársaimat, hogy tegnap választást tartottak Magyarországon. A magyar emberek döntöttek. Az eredmények ismertek. Csak két dolgot kérek kellő szerénységgel az ellenzéktől: nézzenek a táblára, és tartsák tiszteletben a magyar emberek döntését! Köszönöm a figyelmüket. [[Nagy taps a kormánypártok padsoraiból.]]
Tisztelt Ház! Most az előre bejelentett napirend előtti felszólalásokra kerül sor. Először megadom a szót a DK frakcióvezetőjének, Gyurcsány Ferencnek. [[Folyamatos zaj. Varju László: Előbb csináljon rendet, elnök úr!]]
Tekintettel arra, hogy nem könnyű a kormánypárti frakciókkal, magával a kormányfővel értelmes és tárgyi vitát folytatni még ebben a környezetben sem, azt gondolom, hogy fussunk neki még egyszer, hátha több eredményünk lesz. Azt mondják önök, hogy nem európai egyesült államokat akarnak. Jó! Mert ez miről szól? Nem arról szól a történet, hogy megnézzük, hogy melyek azok az ügyek, amelyeket ha közösen oldunk meg, akkor nemcsak Európa, hanem valamennyi nemzetállam is erősödni fog? Szerintem igen. Hónapokon keresztül küzdött a magyar kormányfő az ellen, hogy legyen egységes európai határ- és partvédelem. Őszintén szólva, nem is értettük, hiszen abból, amit egyébként képviselt korábban, ez következett volna. Hát, végre feláll. Annyira tarthatatlan lett az álláspontja, hogy végül beadta a derekát. Így van. Akkor járunk el helyesen, ha Európa határait közösen védjük, belül meg szabadon mozgunk. Ez a helyes álláspont. Mondok még egyszerűbbet. Önállóan, külön-külön tárgyalunk az oroszokkal gázról és olajról. Így van? Nem lennénke jobb pozícióban, ha azt mondanánk, hogy orosz kollégák, mostantól kezdve az Európai Unió egyben veszi meg maguktól a gázt és az olajat, majd mi elosztjuk egymás között. Nagyobb, erősebb tárgyalási pozíció vagy rosszabb? Mondhatom elegánsan, ez az energiaunió egy része. Igen, azt gondolom, hogy erről kell beszélni. Tudunke közelebb menni, olcsóbb lesze itthon a gáz, ha közösen veszünk? Nem olyan bonyolult összefüggés ez, hogy ne láthatnánk be! Jelentős európai és világcégek úgy mozognak országhatárok között, mint a budapestiek a kerületek között, ahogy a pécsiek kimennek Komlóra éppenséggel, vagy fordítva, de ezeket a nagy európai és világcégeket nem tudjuk közösen szabályozni. Talán mert sokan nem akarják. Én nem kételkedem az államok erejében, de azt látom, az elmúlt évek azt bizonyították, hogy az államok erejénél jó néhány üzleti vállalkozás ereje jóval nagyobb. Ezeknek ellentartani, védeni a vásárlókat, a vevőket, a polgárainkat, közösen sokkal nagyobb eséllyel tudjuk. Közösen fellépni a bűnözők ellen ezt maguk a legkevésbé akarják , védeni az európai adófizetők pénzét, nem megengedni, hogy az egyik vagy másik kormánynak lojális ügyészség, rendőrség elszabotálja a vizsgálatokat, nem közös érdek? Erről szól! [[14.00]] Persze, ha két ember együttműködik, akkor ott már alkalmazkodni kell. De nem mégis szövetségeseket, barátokat, házastársakat keresünk? Nem azt látjuk, hogy ketten, hárman, négyen, öten normális esetben erősebbek vagyunk? Önöknek egy problémája van. A magyar kormányfő politikai értelemben mára lényegében azt csinál ebben az országban, amit akar, nem számít sem jog, sem igazság. Nincs érdemi, jogszerű ellenhatalom, politikai hatalom vele szemben. Egy dolog zavarja őt: hogy az Európai Unió még létezik. Nem az Európai Unió működik birodalomként, hanem az a birodalmi hatalomgyakorlás, amit itthon helytartóként a kormányfő megvalósít. Teljesen világos, hogy abban van különbség, hogy ő csak szabadkereskedelmet akar, meg határvédelmet. Ezt mondta a La Stampának három héttel ezelőtt. Mi nem! Nekünk nem mindegy, hogy az Európában élő népek szabadon élnek-e, demokratikus országokban. Igen, nem belügy, hogy vannake tisztességes, jogállami, demokratikus körülmények egy másik országban. Nem belügy, hogy az út szélén hagyjuk az emberek jelentős részét. Igen, szociális Európát is akarunk. Hogy lebomoljon az a szociális vasfüggöny, ami itt van Közép-, Kelet- és Nyugat-Európa között. Ezekből nem kér a maguk kormányfője. De akkor miből kér? Akkor mit akar? Azt gondolom, hogy ez egy tisztességes és normális vita lenne, ha önök erről szeretnének beszélni, és nem azzal intéznék el a dolgot, hogy aki szeretné, hogy ilyen módon erősítsük [[Az elnök csenget.]] Magyarországot, az a haza ellensége és bevándorláspárti. Ez a helyzet, uraim! [[Taps a DK soraiból. Dr. Vadai Ágnes: Kicsit hamarabb tetszett csengetni, mint ahogy lejárt az idő.]]
Dömötör Csaba államtitkár úrra hárul a feladat, hogy válaszoljon. Parancsoljon!
Köszönöm a szót, elnök úr. Képviselő úr több dolgot említett. Beszélt például a határvédelemről mint közös feladatról. Hát nem ön volt az, aki tüntetett a röszkei határzárnál, amikor az épült? Nem ön volt és a társai? Hát ön le akarta bontani a határzárat! Aztán beszélt vagy utalt orosz ügyekre. Nem az önök kormánya idején történt az meg, hogy orosz titkosszolgálatokat engedtek be a magyar titkosszolgálatokhoz? [[Gyöngyösi Márton: Ezt nagyon ne feszegesd! Gréczy Zsolt: Konkrétan jogerős ítélet cáfolja! Ne hazudjál!]] Nem? Nem? Aztán beszélt a bűnözők elleni fellépésről. [[Gréczy Zsolt: Ez már az ítélet, Bástya elvtárs?]] Hát mi működtünk együtt Czeglédy Csabával vagy önök? Ki bújtatta a mentelmi jog mögé őt? Önök voltak! [[Arató Gergely: Miről beszél?]] Mielőtt megrészegülne ön és a pártja a tizenvalahány százalékos eredményüktől, engedje meg, hogy pár mondatban reagáljak. Nehéz azt azért félmosoly nélkül végighallgatni, hogy vereségnek próbálják beállítani a Fidesz rekordgyőzelmét. Az igazmondás, a választók mellett a matematikával is hadilábon állnak, ez világosan látszik. Mert mi is történt tegnap? Az, hogy a választáson is bebizonyosodott, amit mi már régóta mondunk, hogy Gyurcsány Ferenc az úr a baloldal házában. Ő diktálja a politikát, ő osztja a lapokat, ő adja a tempót, és ez azért sokat elmond a baloldal jelenlegi állapotáról. Mert mi is történt? Van egy politikus, aki kis híján szakadékba lökte az országot. [[Arató Gergely: Orbán Viktornak hívják! Dr. Vadai Ágnes: Nem igaz!]] Ezzel tönkretette a baloldalt is. Majd most mi történik? Végignézett a romokon, felkapaszkodott rájuk, és újra kitűzte a zászlót. Most pedig diadalt kiált. De mi nagyon jól tudjuk, hogy amikor önök diadalt kiáltanak, az valójában az ország számára tragédia, mert mégiscsak önök duplázták meg a munkanélküliséget, önök raktak az ország nyakába gigahiteleket [[Gréczy Zsolt: Paks II., az micsoda? Budapest-Belgrád vasútvonal?]] , önök törölték el a családtámogatások jelentős részét, és önök hittek mániákusan a megszorításokban, és még sorolhatnám. De nem csak a megélhetési ügyek szerepelnek a szégyenlistájukon. Úgy oktatnak önök európaiságból, demokráciából, hogy a sajátjaik közé lövettek. Hát tényleg… [[Gréczy Zsolt: Ne hazudj már! Éles lőszerrel akartatok lövetni ’16-ban!]] …tényleg ott tart a magyar baloldal, hogy 13 évvel az őszödi beszéd és a szemkilövetések után Gyurcsány Ferencet kiáltja ki vezetőnek? Tényleg ott tartanak önök, és a Jobbik ehhez pedig asszisztál? Megáll az ész! [[Arató Gergely: Neked már rég megállt az eszed.]] Tisztelt Gyurcsány Úr! Az, hogy elmartak az MSZP-től egy mandátumot, és a Jobbiktól is lízingelnek kettőt, az nem jelenti azt, hogy Magyarországon az önök politikájának többségi támogatottsága lenne. [[Gréczy Zsolt: Elvesztettétek a kétharmadot, csak szólok.]] Mert a magyarok nem akarnak turbósított bürokráciát Brüsszelben, nem akarják, hogy helyettünk mások döntsenek a bérekről, az adózásról, a nyugdíjakról vagy éppen a családtámogatásokról, mert tudják jól, hogy amikor ezeket a jogokat kiadtuk a kezünkből, akkor mindig mi húztuk a rövidebbet. Engedje meg, hogy egy példát felhozzak. Az önök csúcsjelöltje, Timmermans úr pár nappal ezelőtt arról beszélt, hogy a társasági adót Európában 18 százalékra kellene emelni. 18-ra, ami azt jelenti, hogy ha ezt megvalósítanák, akkor megdupláznák Magyarországon a társaságiadó-kulcsot. [[Dr. Rétvári Bence: Megduplázni?!]] Akkor aztán annyi lenne a jövőbeni béremeléseknek! Ez az önök, ez az önök politikája! [[Közbeszólások az ellenzék soraiból. Gyöngyösi Márton: A gazdi megrántaná a pórázt, a gazdi rátok szólna! Dr. Vadai Ágnes: A kajával kellene valamit csinálni, 27 százalékos áfa!]] A magyarok ezenfelül nem szeretnének nyílt társadalmat, hiába hirdetik önök, és 4 mandátum megszerzése a 21-ből nem jelent felhatalmazást arra, hogy az ország érdekeivel szembemenjenek. Én valamennyire követem az önök brüsszeli képviselőinek tevékenységét, követtem az elmúlt években, bár inkább az ámokfutás szó lenne a megfelelő, és minden politikai véleménykülönbségünkön túl van egy botrányos hobbijuk ezeknek a képviselőknek: állandóan a hazájuk ellen beszélnek, állandóan lejárató akciókat szerveznek Magyarország ellen. [[Arató Gergely: A magyar kormány ellen beszélnek a hazájukért.]] Ilyet még a világ nem látott! [[Gréczy Zsolt: Strache úrról mondjál nekünk valamit!]] Ilyet más európai parlamenti képviselőktől nem látunk. Arról nem is beszélve, hogy mindent megszavaztak, ami káros az ország biztonságára. A betelepítési kvóta ügyében, amit önök itt letagadnak, még aláírást is gyűjtöttek 2015-ben. [[Gréczy Zsolt: Betelepítési kötvényt akartál mondani. Kötvényt! Dr. Vadai Ágnes: Kötvény, kötvény! Pharaon!]] A határzár ellen személyesen is tüntetett. Ezek után pedig jön az ön felesége [[Arató Gergely: Dobrev Klára, jegyezd meg, érdemes megtanulni!]] és nemes egyszerűséggel azt mondja, hogy ilyen tervek nincsenek is. Az ész megáll, a szó megakad! [[Dr. Vadai Ágnes: Azt látom!]] De minden új választási ciklus lehetőség az újrakezdésre, így hát azt kívánom önöknek, hogy hallják meg végre a magyarok szavát, és az Európai Parlamentben próbálják ki, legalább egyszer, hogy milyen a magyarok oldalára állni. [[Gréczy Zsolt: Eddig is ezt tettük, hazafiak vagyunk az Európai Parlamentben is.]] Olyan időket élünk, amikor erős kiállásra, beleállós képviselőkre van szükség, és nem utolsósorban több józanságra. Sok sikert kívánok a munkájukhoz. Köszönöm, hogy meghallgattak. [[Taps a kormánypártok padsoraiból.]]
Nem nagy reménnyel, mégis nyomatékosan megkérem Gréczy Zsolt urat, hogy ne üvöltözzön folyamatosan, miközben választ adnak az önök felszólalására. Mi is végighallgattuk az önökét [[Gréczy Zsolt: Ezt a fideszeseknek is el kellene mondani!]] így van, önök is legyenek szívesek végighallgatni a másik oldal felszólalását, már ha Európáról beszélnek. [[Dr. Vadai Ágnes: Már ha elnök úr is Európáról beszél, ugye? Taps a kormánypártok soraiból.]] Most Tordai Bence következik.
Tisztelt Polgártársak! Legelőször is szeretnék köszönetet mondani minden magyar választónak, aki tegnap felelős döntésével gátat szabott az orbáni állampárt további térhódításának. Külön köszönet azoknak, akik munkájukkal segítették az ellenzéki pártok kampányát vagy szavazatszámlálóként őrködtek a választás tisztasága felett. Az eredményeket látva büszke vagyok arra, hogy a magyar emberek fele immunis a fideszes agymosásra. Büszke vagyok arra, hogy a magyar társadalom ellen tud tartani az állampárt minden eszközt felhasználó nyomulásának. Tegnap ugyanis, a győzelmi jelentések dacára, az Orbán-párt nem érte el kitűzött célját. Hiába a politikai intézmények, a média és a gazdaság szinte totális megszállása, hiába a közpénzen folytatott fideszes pártkampányok, hiába az ellenzéki pártok anyagi kivéreztetése, hiába a kampányszabályozás Fidesznek kedvező átírása, hiába a pártállam erőszakos gátlástalansága, a magyar társadalom ellenáll. Nincs kétharmad, alighogy feles többség van. Nincsenek új szavazók a Fidesz mellett, az állampárt az öt évvel ezelőtti eredményét hozta, sőt Budapesten visszaszorultak az orbánisták, 5-ből 3 szavazó az ellenzéket támogatta. Nincs előrelépés a mandátumszámban: a Fidesz most eggyel kevesebb helyet kapott, mint tíz évvel ezelőtt; és nincs szélsőjobboldali áttörés Európában. Orbán Viktor nacionalista haverjai törpe kisebbség lesznek az Európai Parlamentben, és növelték mandátumszámukat a zöldek és a centrumpártok. Ez azt jelenti, hogy azok kerültek nagy többségbe, akik az erősebb, egységesebb, szolidárisabb és zöldebb Európáért küzdenek. Egyetlen jó oka lehet az örömre Orbán Viktornak és udvartartásának: sikerült kihúzni egy tüskét a körmük alól, nem folytathatja európai parlamenti munkáját az az ellenzéki képviselő, aki a legtöbb fejfájást okozta a NER-nek. Nem szolgálhatja tovább a magyar embereket Brüsszelben Jávor Benedek és a Párbeszéd brüsszeli csapata. Mondjuk ki: ami örömre ad okot a Fidesznek, az gyászos hír a tisztességes, tisztán látó magyar embereknek. Ami jó a Fidesznek, az rossz a magyar embereknek, a magyar társadalomnak, a magyar állampolgároknak, a magyar népnek, a magyar nemzetnek, ahogy tetszik. Amit ünnepelnek a Fideszben, azt siratják a gondolkodó emberek körében. Jávor Benedek volt az előző EP-ciklusban a legkeményebb és legfelkészültebb harcosa a klímaváltozás elleni küzdelemnek. Miközben a Fidesz sorra támogatta a klímagyilkos javaslatokat, Jávor és frakciótársai többséget szereztek a jövőbarát megoldásokhoz. Amíg Jávor Benedek és a Párbeszéd kidolgozta a 2050-ig érvényes „Zöld Magyarország” energia-útitervet, a fideszes agyhalottak annyit bírnak mondani a klímaváltozásra, hogy Soros. Tisztelt Hölgyeim és Uraim a fideszes padsorokban! A halálos ágyukon legalább akkor lesz egy őszinte pillanatuk , amikor majd az unokájuk megkérdezi maguktól, hogy amikor még megállíthattátok volna a pusztító klímaváltozást, ti mit tettetek, akkor önök, ha valóban őszinték lesznek, azt mondják, hogy kormányon voltunk, de nem tettünk semmit, ehelyett egy öregemberről szóló hazug mesével próbáltuk elterelni a választók figyelmét. Ez a felelőtlenség csimborasszója, a ma élő és a jövő generációk elárulása. Ennek a felelőtlenségnek, ennek az árulásnak volt az ellenképe Jávor Benedek és párbeszédes csapatának EP-ben végzett munkája, az a szorgos, alázatos és kőkemény munka, amivel Jávor és társai a környezetvédelem, a fenntarthatóság, a társadalmi összetartozás, a sajtószabadság, az átláthatóság, a magyar demokrácia ügyét szolgálták. [[14.10]] Ezúton szeretném megköszönni ezt nekik minden tisztességes ember nevében. Nagyon köszönjük. S még egy dolog van hátra, hogy gratuláljak, és jó munkát kívánjak a mandátumot szerzett ellenzéki képviselőknek. Örülök, hogy ebben a kampányban gyakorlatilag mindegyikük felzárkózott ahhoz a zöld baloldali programhoz, amit a Párbeszéd megalakulása óta hirdet. Örülök, hogy immár minden ellenzéki párt támogatja azt az emberközpontú és jövőbarát Európát, amelyért Jávor Benedek eddig dolgozott. A Párbeszéd elnökségi tagjaként csak kérni tudom, de magyar és európai polgárként, földlakóként elvárom a most mandátumot szerzett képviselőktől, hogy folytassák azt a munkát, amit Jávor Benedek megkezdett az Európai Parlamentben. Jó munkát és sok szerencsét mindnyájunknak!
A kormány nevében, ha jól látom, Cseresnyés Péter államtitkár úr fog válaszolni. Parancsoljon!
Köszönöm szépen, elnök úr. Tisztelt Országgyűlés! Tisztelt Képviselő Úr! Azt hittem valószínű, sokak, másokkal egyetemben , hogy a tegnapi eredmények láttán nagyobb szerénységgel fognak önök megnyilvánulni a parlamentben, de tévedtünk ebben, hisz ugyanazok a fogalmak, ugyanazok a szófordulatok, ugyanazok a gyalázkodó szavak kerültek elő hozzászólásaikban, megfogalmazott mondataikban, amit megszoktunk önöktől, és talán azt lehet mondani, önök mellett elment a valóság, mert olyan gondolatokat fogalmaztak meg, amelyekkel saját magukat hitegetik abban, hogy miért volt ez a szerény eredmény a tegnapi választás következményeként. Szabó Timea is, ön is elővette azokat a sablonokat, azokat az arrogáns szavakat, megfogalmazásokat, amelyekkel sokszor találkoztunk itt az elmúlt időszakban. Azért mondtam az előbb, hogy valószínű, elment önök mellett a valóság, mert nem vették észre, hogy többek között ennek is köszönhető, hogy a tegnapi nap folyamán két párt, összefogva önökkel az MSZP és önök egy nagyon szerény, talán történelmi mélypontot elért eredményt tudott felmutatni a választások kapcsán. Azért is lehet mondani, hogy elment önök mellett a valóság, hisz például most sem figyelt oda miniszterelnök úr felszólalására, nem hallotta meg azokat a mondatokat, azokat az adatokat, azokat a tényeket, amelyeket felsorolt, ami miatt valószínű, az emberek úgy döntöttek, hogy arra a pártszövetségre bízzák a következő időszakban az Európai Parlamentben is a többségi képviseletet, akik az elmúlt időszakban a magyar gazdaságot rendbe tették, azután, hogy az önök pártszövetsége egyik tagja, az MSZP 2010-re szinte csődközeli helyzetbe sodorta az országot. Ebből a helyzetből sikerült hosszú és kemény munkával a magyar társadalomnak egy nagyon komoly eredményt fölmutatni, szinte lépésről lépésre, hónapról hónapra, évről évre újabb és újabb eredményeket tudtunk fölmutatni a foglalkoztatásban, a fizetések emelésében, az oktatás területén, az egészségügyben és a különböző infrastrukturális beruházások vagy éppen az európai uniós pénzek felhasználásában. Ez azt jelenti, itt ma már elhangzott, hogy az elmúlt hónapokban és az elmúlt évben szinte Európában a legnagyobb gazdasági növekedést tudtuk fölmutatni. Ennek az erőteljes munkának, a társadalom munkájának köszönhető az, hogy 2010 után a 12 százalékos munkanélküliséget sikerült jóval 4 százalék alá csökkenteni. Úgy, ahogy elhangzott, nagyon komoly sikereket sikerült elérni a bérek növekedésében mind a versenyszférában, mind az állami szférában. A fogyasztás jelentős mértékben növekedett és növekszik a mostani időszakban is, és ezeket a tényeket önök figyelmen kívül hagyják, és próbálják riogatni az embereket olyan helyzet bemutatásával, aminek, ahogy mondtam, a valósághoz semmiféle köze nincs. Sőt, azt lehet mondani, egyik komoly fegyverük, amit talán ugyancsak a társadalom többsége bizonyított ezzel a szavazással is, hogy elutasít, amikor megpróbálnak képviselőtársakat lejáratni személyükben különböző megfogalmazásokkal egy-egy hozzászólásban. Én azt hiszem, hogy emiatt van az az eredmény, amit önök elértek, és ezért kellett itt egy nekrológot mondani Jávor Benedek képviselői munkásságára, aminek az eredményességét egyébként mások nagyon komolyan megkérdőjelezik, hisz azon kívül, hogy öndicséret büdös, öndicséreten kívül komoly eredményt nem tudott fölmutatni. Úgyhogy talán a magyar társadalom, a magyar szavazók többsége szavazatával is bebizonyította azt, hogy az a munka, amit ő ott elvégzett az Európai Parlamentben, vagy amit önök az elmúlt egy évben itt végeztek az MSZP-vel közösen, az erre elég, és reméljük, hogy a következő időszakban is a magyar társadalom nyitva tartva a szemét azt az eredményt értékeli, amelyet a kormány és a kormánypártok föl tudtak az elmúlt időszakban mutatni. Köszönöm a figyelmüket. [[Taps a kormánypártok soraiban.]]
Napirend előtti felszólalásra jelentkezett Juhász Hajnalka, a KDNP képviselője. Parancsoljon!
Köszönöm a szót, elnök úr. Tisztelt Ház! Tisztelt Képviselőtársaim! A tegnap lezajlott európai parlamenti választás történelmi pillanat és történelmi esély, amely meghatározó Magyarország és Európa jövője számára. Az identitásában meggyengült Európa lehetőséget kapott arra, hogy visszataláljon gyökereihez, amely nélkülözhetetlen megerősödéséhez és ahhoz, hogy határozott és hatékony választ tudjon adni a migrációs kihívásokra. Mi, magyarok az ezeréves keresztény kultúránkat Alaptörvényünkben valljuk meg, amelyet közös európai alkotmány formájában nem vállalt fel Európa. Az elmúlt időszak kihívásai és terrorcselekményei azonban megmutatták, hogy erős identitás nélkül nincs biztonságos jelen és nincs biztonságos jövő Európa számára. Nem látni az összefüggéseket a Közel-Keleten zajló folyamatok és annak Európára gyakorolt biztonságpolitikai hatásaira. A vallásközi párbeszéd és a kiszolgáltatott és üldözött keresztények és más vallási közösségek véleményének a jelentőségében életveszélyes a tájékozatlanság, mert ami zajlik a Közel-Keleten, hatással van és lesz Európára. Libanonban, Szíriában és Irakban az elmúlt hét évben összesen 40 százalékkal csökkent a keresztények lélekszáma, és kézzelfogható anyagi támogatás, valamint biztonsági garanciák nélkül kivéreztetésük és elvándorlásuk tovább folytatódik. Ahogyan a libanoni mufti mondta, a keresztények jelenléte nélkülözhetetlen a Közel-Kelet békéjének a megőrzéséhez. Míg a terrorszervezetek, az al-Shabaab, a Boko Haram, az Iszlám Állam és a Muszlim Testvériség rendkívül átgondolt stratégiával irtja a keresztény közösségeket és a keresztény kultúra írmagjait a világban, addig a kulturális identitás hiányának jeleivel találkozhatunk nap mint nap Nyugat-Európa egyes nagyvárosaiban, ahol templomokat éppen mecsetekké alakítanak át, és egyes országokban már a müezzin imahívó szava is felhallatszik. A multikulturalizmus neoliberális olvasata hidegen hagyja a tömegesen érkező bevándorlókat, az általuk lakott negyedek pedig az iszlamizmus bázisaivá válnak. Miközben a nyugati liberális törvények által garantált védelem előnyeit élvezik, ezek a közösségek egyre nyilvánvalóbban zárkóznak el az európai normák átvétele és az európai hagyományok megismerése elől. Ha Európa nem büszke közös keresztény kultúrájára, hogyan várjuk el, hogy egy idegen, erős identitású kultúra tisztelje azt? A kulturális identitását vesztett Európába érkező bevándorlókban fel sem vetődik az integráció igénye, mert számos esetben azt látják, nincs mihez. Ki kell mondanunk, hogy a liberális megközelítés és a bevándorláspárti politika teljes kudarca az integráció sikertelensége, amely a vallási radikalizmus melegágya. Köszönöm, és meghajlok mindazon magyar állampolgárok előtt, akik megértették a magyar kormány üzenetét, mert büszke vagyok arra, hogy a magyar kormány elsőként vállalta fel a világban, hogy az üldözött keresztények hangja legyen, és elsőként hozott létre az uniós tagállamok között önálló államtitkárságot az üldözött keresztények megsegítésére. [[14.20]] Mi nem az egyesült európai államokért, hanem Európa keresztény kultúrájának megőrzéséért küzdünk, és hiszek abban, hogy a tegnapi európai parlamenti választással új európai időszámítás kezdődött, amely visszavezetheti Európát a helyes útra, ott, ahol közös történelmi múltját, kultúráját és annak alapjait találja, és óvó tekintetét helyezi a Közel-Keletre, keresztény kultúrájának bölcsőjére. A tegnapi európai parlamenti választás és a magyar állampolgárok 52,33 százalékos támogatása olyan erőt és felhatalmazást ad a magyar kormány számára, amellyel tovább folytathatja azt a missziót, amelyet a közel-keleti keresztény közösségek megőrzéséért tesz, valamint a Közel-Kelet békéjének megtartásáért, ami hatással lesz Európa jövőjére. Köszönöm a megtisztelő figyelmet. [[Taps a kormánypártok soraiban.]]
Válaszadásra Azbej Tristan államtitkár úrnak adom meg a szót. Parancsoljon!
Köszönöm a szót. Tisztelt Elnök Úr! Tisztelt Képviselő Asszony! Tisztelt Ház! Képviselő asszony nagyon fontos jelenségre hívta fel a figyelmet: Keleten és Délen a templomokat felrobbantják, Nyugaton pedig bezárják őket, parkolóvá vagy mecsetté változtatják; ezért is fontos, ami tegnap este történt. Kellő szerénységgel és alázattal, de egyértelműen kijelenthetjük, hogy a tegnapi európai parlamenti választás elsöprő siker volt a Fidesz-KDNP, a magyar kereszténydemokrata kormánypártok számára, de ez nemcsak a kormánypártok, hanem egész Magyarország sikere és ennél is több: egy erős felhatalmazás, hogy folytassuk Brüsszelben nemzeti érdekérvényesítésünket, küzdelmünket a migráció, a bevándorlás ellen, és erős felhatalmazás a mellett a magyar kormányálláspont, de egyben nemzeti misszió mellett, hogy a keresztény kultúra védelmét felvállaljuk szolgálatként. Erős felhatalmazás tehát, hogy a magyar kormány folytassa migrációs politikáját, és ezzel összefüggően a humanitárius politikáját, amelyet úgy hívunk, hogy „Hungary Helps”, és amelynek alapelve, hogy a segítséget kell odavinni, ahol a baj van, nem a bajt idehozni Magyarországra. Engedjék meg, hogy egy kicsikét hazabeszéljek: a választás eredménye ilyetén a kormány üldözött keresztények érdekében tett erőfeszítéseinek és a „Hungary Helps” programnak is visszaigazolást jelent. Folytatjuk tehát, amit elkezdtünk a keresztény civilizáció és ami még fontosabb, a keresztény emberek, az üldözött keresztények védelme érdekében. Kicsit eltérve itt a papírtól, engedjék meg, hogy egy személyes élményemet hadd osszam meg önökkel! Két héttel ezelőtt az iraki Kurdisztánban jártam, az ottani asszír közösségnél. Ők az Iszlám Állam által nagyon kemény üldöztetésnek, emberrablásoknak, rabszolgaságnak voltak kitéve, tömeggyilkosságnak, és jelentős részben elvándoroltak a Közel-Keletről. Amikor ott jártam, az egyik asszír pátriárka azt mondta, hogy jelenleg Sydney-ben már több asszír keresztény van, mint Irakban, ahol az egész vallást alapították, a kereszténység bölcsőjében kétezer éve. Mégis volt egy kis zárványközösség, amelyik megmaradt, és a „Hungary Helps” program azt támogatta, hogy a templomukat felépíthessék. Ezt kérték tőlünk, tehát nem mást, nem lakóépületeket, nem oktatásban segítséget, hogy felépíthessék a templomukat, és ez hozzájárul ahhoz, hogy ott maradjanak. Azt mondták nekem, azt mondták, hogy ők őrzik a templomokat, mert a templomok őrzik meg őket és a jövőjüket. Úgyhogy büszke vagyok arra, hogy a magyar szolidaritás eredményeképpen legalább ezt az asszír keresztény közösséget meg tudtuk menteni. Jártam ezenkívül is a két évvel ezelőtt átadott erbíli, iraki kurdisztáni Szűz Mária katolikus iskolában, ahol több száz belső menekült gyerek tanul, köszönhetően a „Hungary Helps” programnak és a magyar katolikus hívek adományozásának. Én egy kisgyerekes családapa vagyok, azt tudom, ha el kéne menekülnöm a szülőfalumból, a szülőotthonomból, és olyan helyre érkeznék, ahol nem tudok se orvosi ellátást, se oktatást adni a gyerekeimnek, akkor én továbbmennék. Ők viszont a magyar segítségnek köszönhetően ott maradtak, és ezzel csatlakoztak ahhoz a több mint 35 ezer keresztény emberhez a Közel-Keleten, akiknek a helyben maradását a migrációval szemben a „Hungary Helps” program támogatta. A „Hungary Helps” program nemcsak az eredményeit és a hatékonyságát tekintve, de a nemzetközi megbecsülést tekintve is igazi magyar sikertörténetté vált. Talán láthatták, hallhatták a híreket, legutóbb az Egyesült Államok elnöke, Donald Trump méltatta elismerő szavakkal Magyarország üldözött keresztények védelmében tett erőfeszítéseit az Orbán Viktor miniszterelnök úrral való washingtoni találkozója során. És egyre többen csatlakoznak hozzánk, az Egyesült Államok mellett már Lengyelországgal közösen támogatjuk a szíriai keresztény embereket. Tisztelt Országgyűlés! Az üldözött keresztények megsegítésére soha nem látott módon szükség van. Jelenleg a világon 245 millió ember szenved el hátrányos megkülönböztetést a keresztény hite miatt, és naponta közel egy tucat, tizenegy embert gyilkolnak meg ártatlanul a Krisztus-hite miatt. Tegnap a magyar választók pontot tettek annak a kérdésnek a végére, hogy a keresztény Európa védelmének, az üldözött keresztények megsegítésének a magyar programjai helyesek és folytatni kell őket, mert méltóak ezeréves keresztény államiságunkhoz. Még egyszer szeretném megköszönni mindenkinek, aki tegnap leadta szavazatát, bizonyítva ezzel, hogy sokakat érdekel hazánk, Magyarország jövője. Külön köszönet a Fidesz-KDNP támogatóinak [[Az elnök csengetéssel jelzi az időkeret leteltét.]] hogy hozzájárultak, még erősebben tudjuk érvényesíteni nemzeti érdekeinket. És hogy megemlékezzünk a tegnapi gyereknapról is: ezzel a felhatalmazással továbbra is azért fogunk dolgozni, hogy biztonságos Európát építhessünk, adhassunk át gyermekeink számára. Köszönöm a figyelmet. [[Taps a kormánypártok soraiban.]]
Most Jakab Péter, a Jobbik képviselője következik.
Köszönöm szépen, elnök úr. Tisztelt Ház! Az első szó természetesen a köszöneté. Én a Jobbik frakciója nevében köszönöm mindazon honfitársaimnak, akik tegnap elmentek szavazni, és a Jobbikra húzták az X-et. Még nagyobb köszönet jár, teszem hozzá, azoknak a jobbikos tagoknak, aktivistáknak, akik nemcsak hogy ránk szavaztak, de tevőlegesen is részt vettek a Jobbik kampányában. Azért kell ezért ma óriási köszönetet mondani, mert ez ma Magyarországon nem egy veszélyektől mentes munka: aki ma a Jobbik standjai mellé odaáll, az nagyon sok esetben ebben a fene nagy demokráciában az állásával játszik, önök ugyanis igyekeznek mindenkit megtorolni, aki nem ért önökkel egyet.Alaposan megágyaztak a tegnapi választási eredménynek, teszem hozzá. Az elmúlt egy évben önök minden létező eszközt felhasználtak azért, hogy a Jobbikot a földdel tegyék egyenlővé. Önök mögött van egy óriási, félezer médiumot tartalmazó médiavállalkozás. Dömötör elvtárs! 250 megnyert sajtóper van mögöttünk, ez 250 Jobbikról terjesztett hazugság. Elégedett? Jól működött a rendszer? Így kell elcsalni a választást? A TV2, az önök egyik fő csatornája a Nemzeti Választási Bizottság határozataira, a Kúria döntésére is nagy ívben tesz, nem tartják be a törvényeket. Elégedett? Domokos elvtárs már kimenekült, szaladt a kormányfő után, a független elnök úr, ugye? Elégedettek az ő működésével? Elvégezte a feladatot a pártállamban az egymilliárd forintos, Jobbikra kiszabott büntetéssel? Önök mindent elkövettek, hogy minket eltöröljenek a föld színéről ahelyett, hogy kiegyensúlyozott küzdelemben mérkőztek volna meg velünk. Úgyhogy azt mondom, az már ma egy óriási győzelem, hogy a Jobbik egyáltalán létezik, a mandátum innentől kezdve már csak a prémium kategória. Ha azt hiszik, hogy letesszük a fegyvert, akkor óriásit tévednek. Eszünk ágában nincs letenni a fegyvert, megyünk előre, a szükséges változtatást végrehajtva, de úgy fogunk nekifutni az önkormányzati választásnak, hogy önök sírni fognak a végén. Az összes létező megyeszékhelyet, az összes létező nagy és közepes települést és lehetőleg a falvakat is el fogjuk önöktől venni, és egy biztonságos és szabad Magyarországot fogunk teremteni. Mára eljutottunk oda, képviselőtársak, hogy a Fidesz Európában vállalhatatlan, Európában önök vállalhatatlanok. Sarokba szorították a saját nemzetüket, és elszigetelték Európában. Önök ciki képviselők a Néppártban, cikik és nekünk is. Önök azt mondják, hogy önként vonultak ki a Néppártból. Dehogy önként! Egyébként meg kit érdekel, nincsenek ott a futballpályán a miniszterelnök úr hátha így jobban érti. Önöket lezavarták az Európai Unió focipályájáról, bezavartak minket önök miatt az öltözőbe, és mások alakítják az országok helyzetét. A szlovákok, a csehek, a lengyelek lövik a gólokat helyettünk. Mi nem harcolunk az uniós forrásokért, nem harcolunk a béremelésért, a korrupció elleni küzdelemben nem kívánunk részt venni, nem akarunk határőrséget. Ezeket a témákat önök mind-mind eldobták maguktól. Hát persze, hogy eldobták, mert nem érdekli önöket! Bérfelzárkóztatás? Államtitkár úr mondta itt a parlamentben nemegyszer, hogy örömteli, ha valaki Magyarországon százezer forintot keres, mert tíz évvel ezelőtt még ennyit se keresett. Micsoda perspektíva, micsoda jövőkép a magyar melósnak, ugye?! Örüljön a mostaninak, mert régen még ennyi sem volt! Ha valaki elmegy innen mert ma másfél millió honfitársunk tervezi azt, hogy elmegy a hanyatló Nyugatra, nem Vlagyivosztokba mennek, hanem a hanyatló Nyugatra , akkor önök hoznak be a helyére olcsó keleti vendégmunkásokat, migránsokat, gazdasági bevándorlókat, Ukrajnából, Törökországból, teljesen mindegy, hogy honnan, a lényeg az, hogy olcsón dolgozzanak. [[14.30]] Ez az önök igazi bevándorláspolitikája. 86 ezer gazdasági bevándorlót telepítettek be ebbe az országba. Tiszaújvárosba 3 ezer törököt fognak hozni, valószínűleg nem hithű keresztényeket. Hogyan fogják így megvédeni a keresztény Európát, árulják már el nekem?! Azt se tudjuk, hogy kik vannak itt, mert a nemzetbiztonsági átvilágításukra önök nemet mondtak. Úgyhogy azt mondom, hogy innentől kezdve egy ember van, aki igazán nemzetbiztonsági kockázatot jelent ebben az országban, az pedig Orbán Viktor. [[Közbeszólás a Jobbik soraiból: Úgy van!]] Nem tudjuk, hogy miért engedte be az Aszad-rezsim pénztárosát; miért engedte be Gruevszkit az Európai Parlament tiltakozása ellenére; miért vétózza meg azokat a nemzetközi szerződéseket, hogy Magyarországtól és Európától távol állítsuk meg a migrációt. Tudjuk, hogy miért: mert azt akarja, hogy lehessen riogatni a migránsokkal, mert ő meg akart belőle élni mind politikailag, mind pedig anyagilag, mint ahogy a korrupcióból is. Önök 2010 óta csak a túlárazott közbeszerzésekkel minden egyes munkavállaló zsebéből kivettek egymillió forintot. Önök tartoznak a magyar népnek minimum egymillió forinttal. Mikor akarják ezt visszaadni? Úgyhogy én azt mondom itt a nagy választási győzelem ünneplése közepette, hogy vegyenek vissza az arcukból, mert vannak még Magyarországon olyan emberek nem is kevesen , akiket nem lehet megfélemlíteni, akiket nem lehet megvásárolni, és akiket nem lehet meghülyíteni. Na, ők lesznek az önök népítélete mi pedig a végrehajtók.
Miután továbbra is, egyelőre még parlamentáris demokráciában vagyunk, ezért Orbán Balázs államtitkár úrnak adom meg a szót válaszadásra.
Köszönöm szépen a szót, elnök úr. Tisztelt Ház! Tisztelt Képviselő Úr! Próbálok majd mindenképpen reagálni az ellenzéki oldalról elhangzott politikai nekrológokra [[Gyöngyösi Márton: Az a dolgod!]] illetőleg ezekre a nyilas fenyegetőzésekre [[Gyöngyösi Márton: Ez a parlamenti demokrácia, szokjad!]] de előtte azért az első szó mégiscsak a köszöneté lenne, ugyanis az európai uniós politikánkért felelős Miniszterelnökség nevében szeretném először megköszönni a magyar választópolgároknak, kormánypárti és ellenzéki szavazóknak is, hogy elmentek és kifejezték akaratukat, és kifejezetten a kormánypárti szavazóknak szeretném azt is megköszönni, hogy a tekintetben is kifejezték akaratukat, hogy milyen Magyarországon szeretnének élni, milyen Európában szeretnének élni. Emellett szeretném megköszönni a választást lebonyolító munkatársaknak, segítőknek, hogy a jogszabályok alapján, a jogszabályoknak megfelelően járultak hozzá a választások sikeres lebonyolításához, sokkal sikeresebb lebonyolításához, mint ahogy az más nyugat-európai országban megvalósult. Tegnap a választópolgárok megmutatták, hogy Magyarország erős, mert a magyar választópolgárok akarata egységes. Ráadásul nagyon büszkék vagyunk arra, hogy soha nem volt még ekkora részvétel Magyarországon európai parlamenti választáson. Ráadásul a Fidesz-KDNP 2010 óta a legjobb listás eredményt érte el. És ha megnézzük, hogy ez mit jelent az Európai Parlamentben, nyilván van egy kis bizonytalanság, mert a végleges adatok még most érkeznek folyamatosan, de a lakosság 2 százalékát kitevő tagállam egyik pártja az Európai Parlament 14. legerősebb pártja lesz. Azt hiszem, hogy ez komoly siker. Ráadásul az Európai Néppárton belül, nyilván ott még a számok kicsit bizonytalanok, de a Fidesz-KDNP által bejuttatott képviselők dobogós helyen szerepelnek a legerősebb pártok listáján. Ez nagyon komoly képviseletet jelent Magyarországnak, és azt hiszem, arra, hogy a magyar kormánypártok ilyen komoly szerepet töltenek be, az ország méretéhez képest is komoly szerepet töltenek be a következő Európai Parlamentben, erre mindenki büszke lehet. [[Gyöngyösi Márton: Figyelj, te a kormányt képviseled, nem a Fideszt! Z. Kárpát Dániel: Nézd meg, hogy mi van a táblára írva… Gyöngyösi Márton: Tudjuk, hogy egypártrendszer van Magyarországon, de te a kormányt képviseled!]] Mi azt gondoljuk, hogy ez erős felhatalmazást is jelent ahhoz, hogy a miniszterelnök úrnak a hétpontos programját meg tudjuk valósítani, amelyben két programelem az eszköznek tekinthető: egyrészt a migráció kezelését el kell venni a brüsszeli bürokratáktól, akik megbuktak e tekintetben az elmúlt ötéves ciklusban, és bevándorlást ellenző vezetőket kell az Unió élére tenni. És ha ez megvalósul, akkor a hétpontos programnak a többi öt tartalmi eleme is meg tud valósulni, így nem lesz kötelező a migránsok befogadása, nem engednek be érvényes igazolvány nélkül senkit Európába, nem lesznek migránskártyák és migránsvízumok, Soros György bevándorlást segítő tevékenysége visszaszorul, és hátrányos megkülönböztetés a keresztény hite és vallása miatt senkit nem fog érni Európában. Ha az európai parlamenti választási eredményeket nézzük, akkor egyértelmű, hogy az emberek Európában is változást akartak, nem voltak elégedettek azzal az iránnyal, amit az eddig hagyományosan mainstreamnek minősülő és többséget jelentő pártok adtak. A 751 mandátum több mint fele mindössze hat nagy tagállamból jön: Németország, Spanyolország, Olaszország, Franciaország, Lengyelország, Egyesült Királyság. Nézzék meg az eredményeket, mindenhol olyan pártok nyertek vagy erősödtek meg, amelyek nem értenek egyet azzal az iránnyal, amerre Európa vezetői a kontinenst az elmúlt öt évben vezették. Emellett mit látunk a magyar parlamentben? Egyrészt az ellenzék aggódik a Fidesz támogatottsága miatt. Egészen szürreális megjegyzéseket hallottunk, önök a valóságtagadás állapotában vannak. Magasabb részvétel mellett több szavazat, magasabb szavazati arány és több mandátum az, ami a Fidesz-KDNP választási eredményét jelenti. Ezzel ők nagy támogatással megnyerték a választásokat. A másik érvelés, amit mindig szoktunk hallani, hogy az emberek buták, és csak különböző eltérítő hadműveletek miatt szavaztak az ellenzéki pártokra. Ez régi marxista terminológia, amit az SZDSZ hozott be a rendszerváltoztatás utáni parlament történetébe, hogy van a történelem fejlődésének egy iránya, amit az élcsapatnak kell megjeleníteni, és az a baj, hogy az emberek ezeket az utópiákat nem támogatják. Az emberek nem szeretik az utópiákat, az emberek a valóság talaján állnak, és nem szeretik a marxista logikájú élcsapat-teóriákat sem. Úgyhogy ezt a gondolatot ajánlanám az ellenzéki képviselők figyelmébe is, különösen a Jobbik képviselőinek figyelmébe is, akik a történetük egyik legrosszabb eredményét érték el 6 százalékkal. A tavalyi választásokhoz képest is 14 százalékot esett a támogatottságuk. Külön érdekesség, hogy Budapesten még a Magyar Kétfarkú Kutya Párt is megelőzte önöket, egy viccpárt is megelőzi önöket. Így milyen képviseletre számíthatunk önöktől Brüsszelben? Valószínűleg semmilyenre. Köszönöm szépen a szót. [[Taps a kormánypártok soraiból.]]
A napirend előtti felszólalások sorrendje szerint Keresztes László Lóránt frakcióvezető úr következik, az LMP részéről. Parancsoljon!
Köszönöm szépen a szót, elnök úr. Érdekes volt hallgatni államtitkár úr felszólalását, konkrétan ilyen választási matematikát és politológiai elemzést hallhattunk. Csak nem értem, hogy az államtitkár úr milyen alapon elemzi a Fidesz-KDNP eredményét vagy éppen egy ellenzéki párt eredményét. De akkor térjünk vissza a napirend előtti hozzászólás tartalmához. Én ezt a hozzászólást és napirend előtti felszólalásomat is a köszönettel szeretném kezdeni. Én is minden magyar választópolgárnak szeretném megköszönni ismételten, akik részt vettek a választáson. Mindenképpen a magas részvétel örömteli, rendkívül fontos, hogy ilyen sokan érezték szükségesnek, hogy kinyilvánítsák ilyen módon a szándékukat. És ismét szeretném megköszönni az LMP szavazóinak, hogy elmentek, hogy a sok-sok viszontagság s a többi ellenére elmentek és letették a voksukat Magyarország zöldpártja mellett. És szeretném innen is, a parlamentből megköszönni valamennyi aktivistánk, tagunk áldozatos munkáját, amit ebben a kampányban becsületesen elvégeztek. Kicsit reagálva az előttem felszólalókra, nagyon sokat vitatkoztunk már az elmúlt időszakban az európai integráció eddigi eredményeiről, mérlegéről, illetve arról is, hogy mennyire sikeresen képviseli, illetve képviselte a magyar kormány, vagy a magyar kormánypártok színeiben mandátumot szerző európai képviselők milyen sikerrel képviselték a nemzeti érdekeinket, és nyilván nagyon sok vitát fogunk még arról folytatni, hogy a jelen helyzetükben, az európai politikában elfoglalt helyzetükben ezt mennyire fogják sikeresen megtenni. De én azt gondolom, hogy mégis azokról a legfontosabb sorskérdésekről kell most beszélnünk, amelyek meghatározzák a következő időszakban az Európai Unió jövőjét, Európa jövőjét, és óriási hatással lesznek Magyarországra is, az egész magyar nemzetre. Önök a kampány során is, illetve a mai napon hallható felszólalásaikban a migráció kérdéséről beszéltek. És azt mi elmondtuk nagyon sokszor itt a parlamentben és egyéb fórumokon is, hogy tökéletesen egyértünk azzal, hogy a migrációs krízis kezelése, ennek a valós reális kezelése, az okok feltárása és az okok megszüntetése iránti valós cselekvés és eredmény egy sorskérdés egész Európa, Magyarország számára is. Ez teljesen világos, és szerintem ebben nagyon széles körű konszenzus van, ha nem is teljes konszenzus a magyar parlamentben. Én viszont itt a parlamentben is és a brüsszeli munkám során is, amíg a Régiók Bizottság tagja voltam, tapasztaltam, hogy a kormány egy szót sem ejtett a migráció valódi okairól, és így nem is tett indítványokat még a saját súlyának megfelelően sem, hogy ezeket az okokat tudjuk kezelni. És önök beszéltek nagyon helyesen egyébként keresztény európai értékek támogatásáról, elismeréséről és azok megvédéséről. Beszéltek azokról a valóban súlyos problémákról, amit tapasztalhatunk Nyugat-Európában az integrációt érintően. És azt is elismerem, és tapasztaljuk azt, hogy ezeket a problémákat, az integráció kérdését nagyon sok erőteljes politikai párt vagy pártcsalád tabutémaként kezeli. Tehát fontos kitenni ezeket a kérdéseket az asztalra, csak amikor erről beszélnek, a migrációról, az integráció problémáiról, akkor hogy juthatnak el a másik oldalról, hogy az éghajlatváltozást egyfajta sorosista bűbájnak titulálják. Nagyon bízom benne, hogy ugyan politikai nyilatkozatok elhangzanak fideszes politikusok részéről, de azért azt önök is tudják, hogy a következő időszakban az éghajlatváltozás milliókat, tízmilliókat indíthat el Európa felé. Akkor azzal önök mit fognak kezdeni? Tehát nyilvánvaló, hogy meg kell állítani az illegális bevándorlást, meg kell védeni Európa külső határait, és azzal is tökéletesen egyetértünk, hogy a bevándorláspolitikának nemzeti hatáskörben kell maradni. [[14.40]] De ahhoz, hogy ezt meg tudjuk tenni, nem is csak hazai szinten, és nem is európai szinten, az Európai Unió szintjén, de globálisan kell felelősséget vállalni, és lépéseket kell tenni az éghajlatváltozás hatásainak ellensúlyozásáért. Az LMP annyi sikert az óriási kudarcunk mellett mindenképpen fel tudott mutatni, hogy ezt a kérdést legalább a kommunikáció szintjén be tudtuk vinni a köztudatba. Az nyilvánvaló, és az eredményekből jól látszik, hogy ezt nem tudtuk szavazatokra váltani, és igen, mi kellő alázattal láttuk a magyar választópolgárok döntését, és a megfelelő következtetést az LMP vezetése a tegnapi napon meg is hozta. De ismét felhívom a figyelmét minden megválasztott európai parlamenti képviselőnek arra, hogy óriási felelősség nyomja az ő vállukat, és e mellett a felelősség mellett azt kívánom nekik jó munkát kívánunk nekik , hogy minden lépésükkel, minden döntésükkel a magyar nemzeti érdekeket képviseljék. Köszönöm.
Rétvári Bence államtitkár úré a szó.
Köszönöm szépen a szót, elnök úr. Tisztelt Frakcióvezető Úr! Tisztelt Ház! A felszólalása elején azt mondta, hogy miért elemzik a választás konklúzióit a kormánypárti államtitkárok, majd ön is a választások elemzésébe csapott bele. [[Gyöngyösi Márton: Ő egy pártot képvisel, nem a kormányt! Dr. Keresztes László Lóránt: És kellőképpen önkritikus voltam!]] Bízunk benne, hogy nekünk is megvan az a jog [[Zaj.]] , nekünk is megvan az a jog, mint önnek, hogy itt, a magyar Országgyűlésben esetleg a tegnapi nap nagyon fontos döntését elemezzük, és abból következtetést vonjunk le. Mi azt a következtetést vonjuk le valóban, hogy az emberek megerősítették azt a politikát, amit a Fidesz-KDNP folytatott, megerősítették azt, hogy a bevándorlást meg kell állítani.Az LMP számára talán az a legtragikusabb, hogy pont abban az időpontban estek ki az Európai Parlamentből, amikor az európai választók tömege mondta azt, hogy más európai politikát szeretne, hogy legyen más a politika Európában, de ezt nem az LMP-n, a Lehet Más a Politikán keresztül, hanem itt, Magyarországon a Fidesz-KDNP-n keresztül üzenték meg Brüsszelnek, hiszen az elmúlt évek, tisztelt képviselő úr, a nemzeti érdekképviselet keretében amit ön fontosnak tartott, és mi is fontosnak tartunk bizony az ezen érdekképviseletből fakadó konfliktusok sorának a megvívását jelentette. Ön itt elmondja, hogy mennyire fontos a nemzet érdekeit képviselni, de amikor bármilyen eljárás alá vonnak minket, akkor az egész ellenzék egy emberként mindig a magyarokat támadó monitoringbizottságok, jelentések, Sargentinik és hasonlók oldalára állnak, különböző bizottsági, jogállami eljárások, gazdasági eljárások kapcsán mindig a túloldalt védik a magyar emberek érdekével szemben. Hogy lehet az, hogy egyik pillanatban önök magyar nemzeti érdekképviseletről beszélnek, a másik pillanatban pedig átállnak a túloldalra, és a magyar embereket támadókat mutatják be olyannak, mint akiket követni kellene? Ebből is látszik, hogy talán ez az a politika, amelyből az emberek nem kértek, a magyar ellenzéknek ez a politikája, amely mindig, minden esetben a magyar emberek ellen, különböző brüsszeli vizsgálatok mellett foglalt állást. Nem önnek mondanám, tisztelt képviselő úr, hanem az ön előtt felszólalóknak, hogy azt viszont a leghatározottabban visszautasítjuk, amit itt önök mondtak, és amire már utaltak államtitkár-kollégáim is, hogy Bangóné hagyományain járva agymosottnak nevezik azokat a százezreket és milliókat, akik a Fidesz-KDNP-re szavaztak. Mi semmifajta pejoratív jelzőt nem tettünk és nem teszünk azokra, akik kisebb vagy nagyobb hányadban, pár tízezer vagy százezer fő esetében az önök pártjaira szavaztak, még akkor is, ha nem értünk velük egyet. Önök viszont, akik szeretik a tolerancia bajnokainak mutatni magukat, akik azt mondják, hogy a kormányoldalon van agresszív retorika, és önök pedig a konszenzus vagy a finomabb modor képviselői, önök pedig itt, a parlamentben ma már négy-öt alkalommal mondták azt, hogy a kormánypárt támogatói mind agymosott emberek, és nem a tudatuk teljes tudatában döntöttek úgy, hogy a Fideszt és a KDNP-t támogatják. Ez a demokratikus hozzáállásukról is egy bizonyítékot jelent, másrészről az emberi méltóság tisztelete iránti helyzetüket is mutatja. A leghatározottabban kikérem a magam nevében és azon sok százezer és millió ember nevében, aki a Fidesz-KDNP-t támogatta, hogy önök agymosottnak nevezzenek bárkit Magyarországon és így azokat is, akik a mi támogatóink voltak az előző napon a választások során. Tisztelt Képviselő Úr! Ön az éghajlatváltozásról beszélt. Úgy látszik, nem volt ott a Fidesz-KDNP országjárásán, amely a választást megelőző hetekben zajlott. Több száz választási gyűlést tartottunk az ország számtalan pontján. Mindegyikben pontosan azt is bemutattuk, amit ön itt az előbb hiányolt, hogy az éghajlatváltozás és az édesvízkészletek fogyása hogyan fogja még tovább felpörgetni a migrációt, túl azon, hogy milyen hihetetlen népességrobbanás történik a Közel-Keleten, milyen hihetetlen népességrobbanás történik Észak-Afrikában, amely egy évszázad alatt megtízszerezi akár egyes országok lakosságát, amely emberek egy része nyilvánvalóan el fog indulni, ha a migrációtámogató szervezeteket Brüsszelből finanszírozzák, és elkezdenek Európa felé illegálisan vándorolni és itt, Európában a migrációs helyzetet még inkább kritikussá teszik. Tisztelt Képviselő Úr! Amit ön hiányolt, arról mi minden egyes választóval beszéltünk, mármint azok közül, akik eljöttek a mi fórumainkra, úgyhogy teljes mértékben komplexen kívánjuk ezt a kérdést kezelni. De ettől függetlenül mi is sorskérdésnek tartjuk, és az emberek is annak tartották, ezért is a kimagasló részvétel itt is, máshol is, ezért a nagy mozgás sok más országban is az európai parlamenti választások kapcsán. Az önök eredményét, azt hiszem, ön is minősítette, azt szerintem nekem nem kell, de az önök pártjában legalább volt következménye annak az eredménynek, amit a pártjuk elért, míg mások csak azt mondták, hogy azt a lendületet szeretnék továbbvinni, amit az előző vasárnap hoztak. Azt tudom önnek mondani konklúzióként, hogy mi az európai parlamenti választáson [[Az elnök a csengő megkocogtatásával jelzi az idő leteltét.]] feladatot kaptunk, és ezt a feladatot szeretnénk a továbbiakban is, akár konfliktusok árán is, de végrehajtani. Köszönöm szépen. [[Taps a kormánypárti padsorokból.]]
Most Hiller István képviselő úr következik, az MSZP részéről. Parancsoljon!
Tisztelt Elnök Úr! Képviselő Asszonyok és Képviselő Urak! Tisztelt Ház! Mindenekelőtt az MSZP frakciójának nevében köszönöm mindazoknak, akik részt vettek a tegnapi európai parlamenti szavazáson itt, Magyarországon és szerte az Európai Unióban. Azt gondolom, minden demokratának jó érzés, hogy többen mentek el, mint legutóbb, hogy 43 százaléknyi szavazó vett részt a hazai, és 50-nél több százalék az Európai Unió átlagában. Gratulálok mindenkinek, aki mandátumot nyert és az Európai Parlamentben képviselő lesz az elkövetkező ciklus idején. Őszintén remélem, hogy mindannyiuk az országunk érdekét fogják szolgálni.Hogy mi az országunk érdeke, erről azonban érdemes beszélni. Az európai parlamenti választás másnapján, tisztelt képviselő asszonyok és képviselő urak, túl az első értékeléseken és adok-kapokon, talán érdemes egy kicsit mélyebbre is menni. Azért érdemes mélyebbre menni, mert akkor lehet megérteni, hogy most, a XXI. század második évtizedében és az elkövetkező időszakban valóban mi a mi hazánk érdeke. Én azt mondhatom önöknek, hogy mindig a történelmünk során, amikor mi nyugat-európai orientációjú olyan szervezetbe, legyen az a történelemben bárhogyan nevezett is, tudtunk tartozni, az az országunk számára mindig előnyösebb volt, mint hátrányos. Bár számos alkalommal volt, hogy kiszakítottak bennünket ebből a Szent István által és azóta vallott közösségből, mégis azt kell mondjam, hogy amikor mi hozhattuk a döntéseinket, akkor ebbe az orientációba tartoztunk és csatlakoztunk. De mivel az országunk érdekét másképp ítéljük meg, ezért érdemes talán elmondanom, hogy mi hogyan gondolkodunk erről. Az országunk érdeke az, hogy az európai fő politika központjában, centrumában legyünk, minden, ami erősíti az országunkat, ehhez hasznos, és minden, ami gyengíti, nem áll az országunk érdekében. Márpedig a tegnapi európai parlamenti választások azt hozták minden korábbi, legyen az propagandisztikus vagy igazzal vallott véleménnyel szemben , hogy itt döntő áttörés lesz az eddigi meghatározó politikai erőkkel szemben, ez a vélekedés kudarcot vallott, mert nem ez történt. Kereszténydemokraták, szociáldemokraták és zöldek ebben az Európai Parlamentben meghatározó és döntő többségben lesznek. Az MSZP európai parlamenti képviselője az Európai Szocialisták Pártjának frakciójában, az S&D frakcióban fog ülni. Megkérdőjelezhetetlen, hogy ez a frakció meghatározó része lesz a döntéshozatalnak, a központi döntéshozatalnak, ugyanis az Európai Szocialisták Pártja az Európai Unió egészében a második legerősebb frakciót alakíthatja és fogja alakítani. [[14.50]] Én azt gondolom, a mi országunknak az az érdeke, hogy ezzel a fajta centrummal, amely tehát a jelen esetben kereszténydemokraták, szociáldemokraták és zöldek később meghatározandó együttműködése, tudjuk a centrumban tartani az országunkat. És ami ebből kiviszi vagy távolítja, az a perifériára sodródás veszélyét hozza. Ahogy a középkorban a hatalom a föld volt, a XXI. században a megszerzett tudás. A megszerzett tudás pedig mégiscsak szervezett formában az informatika és az oktatás keretein keresztül jut el a legfiatalabb generációkhoz. Nem véletlen, hogy a mai beszámolókban még egyetlenegy alkalommal nem hangzott el az a szó, hogy oktatás vagy oktatásügy, mert e tekintetben aztán, azt kell mondjam, hogy az elmúlt háromnegyed évtizedes teljesítményükre sok mindent lehet mondani, de azt, hogy sikeres és meghozta a várakozásaikat, ezt nem. S ez bizony nagyon is kapcsolódik egy olyan Európához, amelyben hiszünk. Mi egy olyan Európában hiszünk, amelynek az alapja a béke, amely béke lehet a fundamentuma a későbbiekben is a fejlődésnek, egy szociális Európának, egy olyan Európának, amelyben a fiatalok szívesen nőnek fel, ahol nők és férfiak egyenjogúak. Köszönöm szépen, hogy meghallgattak.
Dömötör Csaba államtitkár úré a szó. Parancsoljon!
Tisztelt Elnök Úr! Tisztelt Képviselő Úr! Egy dologban látszik egyetértés közöttünk felszólalása alapján: egyetértünk abban, hogy elkötelezett európaiak vagyunk, és fontosnak tartjuk az uniós tagságot is. De arról már mást gondolunk minden bizonnyal, hogy ez a mindennapi politikai küzdelmekben egyébként mit jelent. S itt van egy hozzáállásbeli különbség köztünk. Szerintünk az a helyes hozzáállás, ha felhívjuk a figyelmet az európai válságjelekre, mindarra, ami egy gazdasági válságként indult, aztán identitásválság lett belőle, amit igazán a migrációs válság hozott felszínre. Mi erről őszintén szeretnénk beszélni, mert azt gondoljuk, hogy ha már beszélni sem lehetne ezekről, az odavezetne, mint ami Nagy-Britanniában történt. S azt is szeretnénk, ha Európa képes lenne a megújulásra, ha arra szükség van, márpedig erre most nagy szükség van. Tisztelt Képviselő Úr! Abból a szempontból furcsának tartom, hogy ön mondja a napirend előtti felszólalást, hogy nem azok mondják, akik az MSZP tegnapi eredményéért a fő felelősséget viselik. Ez szemmel jól látható menekülés a valódi felelősség elől, és ez nem önnek szól. Az a furcsa dolog történt velem ma reggel, hogy majdnem egyetértettem Lendvai Ildikó volt képviselő asszonnyal, aki egy tévéinterjúban azt mondta, hogy a tegnapi választási eredmény az MSZP számára egy tízből hatos ütés. Azért nem értettem vele egyet, mert szerintem tízből kilences ütésről van szó, csak a mandátumnélküliség lett volna ennél súlyosabb. Mondjuk ki, amit mindenki gondol: az MSZP nagy bajban van, különösen a tegnapi választás után, és ezt csak maguknak köszönhetik, s oka van annak, hogy az MSZP a rendszerváltás óta a legrosszabb eredményét érte el. Jól tudjuk, hogy ennek a választásnak a biztonság volt a középpontjában, ez volt a fő téma, s nemcsak nálunk, hanem szerte Európában. Az MSZP évek óta olyan politikát folytat, hogy ezt a jelenséget, a biztonság felértékelődését figyelmen kívül hagyja vagy egyenesen letagadja. Kezdődött az egész azzal, hogy az önök egyik képviselője álproblémának nevezte azt, ami a legnagyobb kockázatot jelenti ma Európa számára. Ez még 2015-ben volt, azóta eltelt négy év, és még a mostani kampányban is azt mondták, hogy ez nem probléma. S miközben akkor is letagadták az egészet és most is letagadják, a kettő között gyakorlatilag mindent megszavaztak, ami a biztonságra nézve káros Európában, főleg Magyarországra nézve. A magyarok előtt letagadták, Brüsszelben pedig suttyomban megszavazták. Ami a megélhetési kérdéseket illeti: az a helyzet, hogy az ön pártja gyakorlatilag egy light verzióját ajánlotta a magyaroknak annak, amit Gyurcsány Ferenc pártja javasolt, azt, hogy fontos jogköröket adjunk át Brüsszelnek, és attól majd magasabbak lesznek a bérek, a nyugdíjak vagy a családtámogatások. Ezt senki nem gondolhatta komolyan. Örülök, hogy említette, hogy beülnek majd a szocialista frakcióba, amelynek a csúcsjelöltje Timmermans úr volt. Timmermans úr többek között azt mondta, hogy legyen 18 százalékos a társasági adó szerte Európában. Ez azt jelentené, hogy megduplázódna Magyarországon a társasági adó. Akkor nem lennének olyan béremelések, mint amit önök követelnek! Aztán mit mondott még Timmermans úr? A társadalmak mindenhol sokszínűvé fognak válni a világon, és a közép-európaiak ehhez majd hozzászoknak. Azt is mondta, hogy fontos persze a migráció kérdése, de ezt nem lehet falakkal és kerítésekkel megoldani. És sorolhatnám ezt a sort, képviselő úr. Olyan csúcsjelölt mögé álltak be önök, aki ezt képviseli. S végezetül még egy dolog. Önök és mi nagyon mást gondolunk a világról, az európai együttműködésről is. Mi a nemzetek Európájában hiszünk. De semmilyen véleménykülönbség nem lehet ok arra, hogy lepatkányozzanak milliókat. Hiller képviselő úr, tudom, hogy öntől távol áll ez a stílus, de kérem, továbbítsa a párttársainak, hogy ez nem fér bele. A patkányozás nem fér bele. Szóval, ha majd a túlélésért folytatott küzdelemben lesz rá szusszanásnyi idejük, kérem, fontolják meg, hogy bocsánatot kérnek; az az újrakezdés egy nagyon fontos pillanata lehet. Köszönöm, hogy meghallgatott. [[Taps a kormánypártok soraiban.]]
A napirend előtti felszólalások sorában utolsóként Halász János képviselő úré a szó. Parancsoljon!
Köszönöm szépen a szót. Tisztelt Elnök Úr! Tisztelt Ház! Abban talán egyetérthetünk itt a Házban, hogy tegnap fontos választás volt Európában, és ennek a választásnak a fontosságát a választók is átérezték. Minden eddiginél többen vettek részt az európai parlamenti képviselők választásán, 43,37 százalékos volt a részvétel. A minden korábbinál magasabb részvétellel Magyarország azt bizonyította, hogy európai nemzet, európai ország vagyunk, Európában van a helyünk, és Európa a mi hazánk is. Külön köszönet illeti azokat, akik elmentek, részt vettek a szavazáson, és külön köszönjük azoknak, akik nekünk szavaztak bizalmat. Köszönet illeti azokat is, akik heteken keresztül hátukon vitték az egész kampányt, a kampányunkat. Köszönjük a sok tízezer aktivistánknak, hogy járta az utcákat, a házakat, kopogtatott, telefonált, az interneten küzdött a közös ügyünkért, végigdolgozták, végigdolgoztuk a mögöttünk hagyott heteket, és óriási munkát végeztek ők. Nekik is, elsősorban nekik köszönhetjük, hogy a 2019. évi európai parlamenti választást megnyertük. Köszönjük szépen. Rekordrészvétel mellett rekordgyőzelmet arattunk. Mindannyian tudjuk, hogy a népvándorlással és a migrációval egy új korszak kezdődött az európai politikában, tehát nyugodtan mondhatjuk, hogy korszakos győzelmet arattunk. Nekünk, magyaroknak különösen fontos az európai választás, hiszen nemcsak mi, hanem a határon túli magyar közösségek is ott lesznek majd velünk Brüsszelben, és együtt fogjuk képviselni a teljes magyar nemzet érdekeit. Köszönjük a határon túli szavazatokat, és gratulálunk az RMDSZ bejutásához. Ez a választási győzelem egy megbízatás. Megbíztak bennünket a magyarok három dologgal. Először is azzal, hogy állítsuk meg egész Európában a bevándorlást, másodszor, hogy védjük meg a nemzetek Európáját, harmadszor pedig, hogy védjük meg a keresztény kultúrát Európában. Nekünk Brüsszelben is Magyarország lesz az első, és mindenkivel együtt fogunk működni, aki meg akarja állítani a bevándorlást. Tegnap is kiderült, hogy az emberek Magyarországon azt gondolják, Brüsszelben változásra van szükség, olyan vezetők kellenek Brüsszelben, akik az európai emberek érdekeit képviselik, olyan vezetők kellenek, akik tisztelik az európai nemzeteket, és olyan vezetők kellenek, akik büszkék a kétezer éves keresztény európai kultúránkra. A tegnapi választás azt is megmutatta, hogy Magyarországon az emberek egységet és összefogást akarnak. A választók több mint 52 százaléka szavazott a Fidesz-KDNP listájára. Ez azt jelenti, hogy jóval többen szavaztak ránk, mint az összes többi pártra, vagyis Magyarországon példátlan egység alakult ki az elmúlt kilenc év kormányzati munkájának is köszönhetően. Ez jó esélyt ad a jövőre. Mi a választóktól kapott megbízatásnak megfelelően ezen az úton megyünk tovább. Köszönöm szépen a figyelmüket. [[Taps a kormánypártok soraiban.]]
Ismét Dömötör Csaba államtitkár úré a szó. [[15.00]]
Köszönöm a szót, elnök úr. Az első szó a köszöneté; a kormány nevében is szeretnénk köszönetet mondani mindenkinek, aki tegnap élt szavazati jogával és részt vett a választáson, ezzel is erősítve a magyar demokráciát. Külön köszönet azoknak az önkénteseknek, akik energiát és időt nem kímélve házról házra jártak, telefonáltak, fórumokat szerveztek; munkájuk benne van a tegnapi eredményekben. Az az üzenet, amit tegnap Magyarország küldött, egész Európában jól hallható. A választás eredménye egyértelmű: a magyarok nem szeretnék, ha Európa feladná gyökereit és a felismerhetetlenségig megváltozna; azt sem szeretnék, ha stratégiai jogokat adnánk ki a kezünkből; mint ahogy azt sem, hogy olyanok képviseljék őket, akik hobbiszerűen szembemennek az ő akaratukkal Brüsszelben. Sokféleképpen elemzik majd ezt a választást, az ellenzék is sokfélét mond majd, de egyet azért tisztelettudóan véssünk be a jegyzőkönyvbe: soha annyian nem támogatták még a Fidesz-KDNP-t európai választáson, mint tegnap. Ebből és a részvételi adatokból is egyértelmű az, hogy nem csak szerintünk volt a tegnapi az eddigi legfontosabb európai választás. Egy ilyen európai választáson mindig a legfontosabb kérdések közé tartozik, hogy a kormánypártokat megerősítik a választók, vagy ezzel ellenkezőleg: sárga lapot adnak nekik. A helyzet az, hogy a Fideszt tegnap a választók több mint 52 százaléka tüntette ki bizalmával. Ez egy vaskos megerősítés. Erre szükség is lesz, hiszen most kezdődnek az uniós vezetőkről szóló tárgyalások. Már a héten megindulnak az egyeztetések többek között az új bizottsági vezető személyéről. Bárhogy is alakuljanak ezek, Magyarországnak s a miniszterelnök szavának nagyobb lesz az ereje a tegnapi eredményekkel. Amint az a programunkban is szerepelt, mi olyan vezetőket szeretnénk látni az uniós intézmények élén, akik meghallják az európai emberek szavát, és a biztonságot alapvető kérdésnek tekintik. S még egy szó az ellenzékről. Tegnap az is kiderült, hogy amit az ellenzék ma Magyarországon képvisel, annak nincs többségi támogatottsága. A magyarok nem akarnak nemzetállamok fölötti, felturbózott bürokráciát, nem akarják, hogy mások döntsenek rólunk, és nem akarnak nyílt társadalmat sem; az eredmények alapján azt meg végképp nem szeretik, ha ebben a kiállásukban lepatkányozzák őket. Azt inkább az elemzőkre hagyjuk, hogy megvizsgálják, hogy milyen folyamatok indulnak meg az ellenzéki térfélen, de egy dolgot állapítsunk meg: az ellenzékváltó hangulat ma Magyarországon erősebb, mint valaha. Szeretnénk kifejezni azt a reményünket, hogy az ellenzéki pártok tanulnak, a mai vérbő felszólalásaikon túl egyébként tanulnak az eredményekből, és legalább a legfontosabb nemzeti ügyekben képesek lesznek a magyarok oldalára állni. Persze mindaddig, amíg az ellenzék fő vezetőjét Gyurcsány Ferencnek hívják, annyira azért nem vagyunk optimisták. Ami pedig a mi dolgainkat illeti: a kormány továbbra is egy erősebb Európáért dolgozik, benne gyarapodó Magyarországgal; ennek a biztonság a legfontosabb előfeltétele. Tehát ami tegnap nagy győzelmet jelentett a számunkra, az a mai naptól sok munkát és felelősséget. A kormány készen áll erre a feladatra. Köszönöm, hogy meghallgattak. [[Taps a kormánypártok soraiban.]]
Tisztelt Országgyűlés! A napirend előtti felszólalások végére értünk. Felkérem Hiszékeny Dezső jegyző urat, hogy ismertesse a további, napirenden kívüli felszólalókat.
Tisztelt Országgyűlés! A mai napon napirend utáni felszólalásra jelentkezett: Ungár Péter, LMP; Ágh Péter, Fidesz; Hajdu László, DK; Z. Kárpát Dániel, Jobbik; Farkas Félix szószóló. A holnapi napon napirend előtti felszólalásra jelentkeztek a következő képviselők: Gréczy Zsolt, DK; Mellár Tamás, Párbeszéd; Korózs Lajos, MSZP; Szászfalvi László, KDNP; Ungár Péter, LMP; Z. Kárpát Dániel, Jobbik; Selmeczi Gabriella, Fidesz. A holnapi napon napirend utáni felszólalásra jelentkezett: Ungár Péter, LMP; Magyar Zoltán, Jobbik.
Tisztelt Országgyűlés! Soron következik ma kezdődő ülésünk napirendjének megállapítása. A napirendről, az ülés időtartamáról, a felszólalási időkeretekről az elnöki jogkörben előterjesztett javaslat alapján döntünk.Kérdezem a tisztelt Országgyűlést, hogy elfogadjae a napirendi ajánlást. Kérem, kézfelemeléssel szavazzanak! [[Szavazás.]] Megállapítom, hogy az Országgyűlés látható többsége a napirendet elfogadta. Tisztelt Ház! Házbizottsági egyetértés hiányában az elnöki jogkörben előterjesztett indítvány alapján most előterjesztések bizottsági megtárgyalásáról és döntéshozataláról határozunk. Kérdezem a tisztelt Országgyűlést, hogy felkérie a kijelölt Igazságügyi bizottságot a „Nemzeti Adatvédelmi és Információszabadság Hatóság Beszámolója a 2018. évi tevékenységéről” című, B/4542. számú előterjesztés határozathozatalára. Kérem, szavazzanak! [[Szavazás.]] Megállapítom, hogy a Ház 103 igen szavazattal, 31 nem ellenében, tartózkodás nélkül a bizottságot a határozathozatalra felkérte. Kérdezem a tisztelt Országgyűlést, hogy felkérie a kijelölt Gazdasági bizottságot a „Magyar Energetikai és Közmű-szabályozási Hivatal Országgyűlési beszámoló 2018” című, B/4691. számú előterjesztés határozathozatalára. Kérem, szavazzanak! [[Szavazás.]] Megállapítom, hogy a Ház 107 igen szavazattal, 36 nem ellenében, tartózkodás nélkül a bizottságot határozathozatalra felkérte. Soron következik az Alkotmánybíróság tagjait jelölő eseti bizottság létrehozásáról szóló H/6241. számú határozati javaslat határozathozatala. Az előterjesztéshez módosító javaslat nem érkezett, a határozathozatal során a határozati javaslat benyújtott szövegéről döntünk. Felhívom tisztelt figyelmüket, hogy az Országgyűlés vita nélkül határoz. Kérdezem tehát a tisztelt Országgyűlést, elfogadjae a H/6241. számú határozati javaslatot. Kérem, szavazzanak! [[Szavazás.]] A Ház a javaslatot 107 igen szavazattal, 37 nem ellenében, tartózkodás nélkül elfogadta. Felhívom a frakcióvezetők figyelmét, hogy a Házbizottság múlt heti ülésén elhangzottaknak megfelelően az eseti bizottság tisztségviselőire és tagjaira vonatkozó személyi javaslatuk megtételére mostantól egy óra áll rendelkezésükre. A személyi javaslatról történő határozathozatalra pedig az interpellációkat követően kerül sor. Tisztelt Ház! Soron következik a bizottsági tisztségviselő és tag megválasztása. S/6245. számon megismerhették a javaslatot. Felkérem Szűcs Lajos jegyző urat, hogy ennek ellenére ismertesse ezt.
Az Országgyűlés bizottságainak létrehozásáról, tisztségviselőinek és tagjainak megválasztásáról szóló 5/2018. országgyűlési határozat 1. pontja a következők szerint módosul: az Országgyűlés a Honvédelmi és rendészeti bizottságba Demeter Márta, LMP, korábban megüresedett alelnöki helyére dr. Varga-Damm Andreát, Jobbik, a bizottság alelnökévé; a Költségvetési bizottságba dr. Varga-Damm Andrea, Jobbik, helyett Potocskáné Kőrösi Anitát, Jobbik, a bizottság tagjává megválasztja. Ez a határozat az elfogadásakor lép hatályba.
Tisztelt Ház! Most ismét a határozathozatalra térünk rá. Kérdezem az Országgyűlést, hogy elfogadjae az S/6245. számú személyi javaslatot. Kérem, szavazzanak! [[Szavazás.]] Megállapítom, hogy a Ház 143 igen szavazattal, 4 nem ellenében, tartózkodás nélkül a személyi javaslatot elfogadta. Tisztelt Országgyűlés! Most, 15 óra 9 perckor áttérünk az interpellációk tárgyalására. Z. Kárpát Dániel, a Jobbik képviselője, interpellációt nyújtott be a miniszterelnök úrhoz: „Tervezett lakosságcsere Magyarországon?” címmel. Az interpellációra a miniszterelnök úr megbízásából a téma szerint feladat- és hatáskörrel rendelkező Pénzügyminisztérium képviselője fog válaszolni. A képviselő úré a szó.
Tisztelt Elnök Úr! Tisztelt Ház! A kormánypárt államtitkárát szeretném megnyugtatni a tekintetben, hogy minden nemzeti sorskérdés esetén tudtuk, hogy hol a helyünk, akkor is, amikor a honvédséget kellett odarendelni a határzárhoz, akkor is, amikor megtettük azt a javaslatot, hogy zéró toleranciát tanúsítsunk a bevándorlás, bevándoroltatás minden formájával szemben, az önök letelepedésikötvény-konstrukciójával szemben is, tehát a korrupciós módszereket is kizárandó. [[Az elnöki széket Jakab István, az Országgyűlés alelnöke foglalja el.]] Ugyanígy kell most felszólalnunk azon tervezett lakosságcsere folyamata kapcsán, amely napjainkban van kibontakozóban. A sajnálatos módon és elképesztő módon romló népesedési mutatókkal és kivándorlási adatokkal párhuzamosan felütötte fejét az a jelenség, hogy bizony százezrével engedtek be Magyarországra, lényegében kormányzati engedéllyel, hozzájárulással olyan munkavállalókat, akiknek a szükségessége legalábbis kérdőjeleket vet fel, de kérdéseket egészen biztosan. [[15.10]] Ezzel párhuzamosan egymillió fölött jár azon honfitársaink száma, akik vagy már kivándoroltak Magyarországról, jórészt kényszerűségből, vagy éppen ezt a kivándorlást fontolgatják. Ugye, nem kell mondanom, hogy ha, mondjuk, az ’56 utáni veszteségekhez mérjük ezt a számadatot, akkor mindezek fényében mennyire tragikus Magyarország helyzete és Magyarország kilátásai. És ha megkérdeznénk Szentgotthárd, Tapolca, Tiszaújváros, számos egyéb település lakosságát arról, hogy meg kívánjáke osztani élőhelyüket több ezer idegen kultúrájú emberrel, akik látszólag most talán olcsóbban jönnek ide, olcsóbban vállalnak munkát, nem biztos, hogy igen lenne a válaszuk. Márpedig ha valaki nemcsak a KSH, de a Bevándorlási és Állampolgársági Hivatal statisztikáit is böngészi, arra jut, hogy évente több ezerrel nő azoknak az idegenből érkezett, ha úgy tetszik, migráns munkásoknak a száma, akik esetében semmiféle piaci bizonyítékot nem látunk az esetek döntő többségében arra nézve, hogy ittlétük szükséges lehet. Hiszen jelen pillanatban is bemondásra, a kormányzat barátainak, piaci szereplőknek a bemondására dől el az, hogy mely ágazatban lehet idegen munkásokat idehívni, akár tudatosan betelepíteni, és mely ágazatokban nem képzelhető el mindez. Éppen ezért a kérdésünk egyértelmű: vállaljae a kormányzat azt a szembenézést, hogy ágazatonként megvizsgálja, hol van szerinte szükség ilyen betelepítésekre, és hol nincs. Ha úgy gondolja, hogy van, akkor álljon elő, őszintén mondja el, hogy milyen kényszer, milyen szükség vezeti Magyarország Kormányát egy tudatos lakosságcseréhez való hozzájárulásra; ha viszont nincsen, akkor az eddigi rendszer felülvizsgálandó. A Jobbik álláspontja szerint teljesen egyértelmű és egyszerű módon, ágazatonként, ha kell, engedélyenként kell felülvizsgálni azt, hogy az érkezők, az érintettek hogyan kerülhettek Magyarországra, mit csinálhatnak itt, ki hívta meg őket, és mindez milyen korrupciós mechanizmusok mentén történt. Elvárom tehát érdemi válaszukat. [[Taps a Jobbik padsoraiból.]]
Köszönöm, képviselő úr. Köszöntöm képviselőtársaimat. Tisztelt Országgyűlés! Az interpellációra Bodó Sándor államtitkár úr válaszol. Öné a szó, államtitkár úr.
Köszönöm szépen, elnök úr. Tisztelt Ház! Képviselő Úr! Tájékoztatom önt, hogy Magyarországon semmiféle lakosságcsere nem történik, sőt ezt a szót, ezt a kifejezést használva nekem egy nagyon rossz történelmi emlék jut eszembe. Talán érdemes lenne meggondolni, hogy egyáltalán ez a fogalom megjelenjen-e. [[Z. Kárpát Dániel: Ti használtátok ezt a kifejezést…]] És azzal kapcsolatosan, ami a magyar munkavállalói rendszert illeti, én azt gondolom, hogy lényegi tévedések vannak abban, amit ön megfogalmazott. A magyar gazdaság egyre jobban teljesít, az látszik: 5 százalékot meghaladó gazdasági növekedés van, közel 4,5 millióan dolgoznak Magyarországon, a munkanélküliségi ráta folyamatosan csökken. Vagyis olyan mutatószámok ezek, amelyekre, én azt gondolom, Európa nagyon sok országa szeretne szert tenni. Természetesen ez nem magától van, ezért nagyon komoly dolgokat kell tenni Magyarország Kormányának. Az egyik ilyen legfontosabb a munkaerő-tartalékok aktivizálása. Hangsúlyozni és nyomatékosítani kívánom, hogy a hiányzó munkaköröket elsősorban magyar munkavállalókkal szeretnénk betölteni, és ennek érdekében olyan munkaerőpiaci reformprogramokat indítottunk azokban a megyékben, ahol magasabb a munkanélküliségi ráta, mint az országos átlag nevezetesen Szabolcs-Szatmár-Bereg, Hajdú-Bihar, Borsod, Heves, Nógrád és Szolnok megyékben , tehát olyan munkaerőpiaci reformprogramot indítottunk, amelynek a működtetésével felkutatjuk mindazokat, akik még szeretnének, tudnak dolgozni. Emellé társul egy olyan képzési program, ami alkalmassá teszi őket, és ezt követően a munkaadókkal egy közvetlenebb kapcsolat kialakítása során szeretnénk őket az elsődleges munkaerőpiacon foglalkoztatni. Ennek bizonyítéka az is, amivel remélem, ön sem vitatkozik, hogy a közfoglalkoztatás folyamatosan csökken Magyarországon, egyre többen az elsődleges munkaerőpiacon találnak munkahelyet. Ez mindenképpen egy kedvező tendencia, és azt is látnunk kell, hogy a munkahelyvédelmi akcióterv keretében az adókedvezmények, amelyeket a vállalkozások igénybe vehetnek, illetve az elhelyezkedési támogatások mind-mind azt segítik, hogy egyre több ember tudjon a versenyszférában elhelyezkedni. Nagyon fontos része ennek a programnak a szak- és felnőttképzési rendszer modernizációja. Erre is megvannak az elképzelések. És akár az iskolarendszeren belül, akár az iskolarendszeren kívül, bizony itt is fontos teendők vannak, és látható eredményekre van szükség minél hamarabb. Az európai uniós munkavállalási rend szerint azokban a munkakörökben, ahol a munkaadó nem talál munkavállalót, elsődlegesen a hazai piacon néz körül, majd azt követően az európai uniós munkavállalók közül vár jelentkezőket. Talán nem nagy meglepetés, amit elárulok, hogy Magyarországon valóban dolgoznak külföldi állampolgárok, de jogszerűen. Az ön interpellációjában elhangzott mondatok arra utalnak, hogy ez ötletszerűen, követhetetlenül, valakinek a kénye-kedve szerint történik, nos, egyáltalán nem erről van szó. Nevezetesen, a helyzet az, hogy azoknak a külföldi munkavállalóknak, akik olyan munkakörre jelentkeznek, amit hazai vagy európai uniós munkaerővel nem sikerül betölteni, számukra van egy nagyon komoly előszűrés, nevezetesen, hogy rendelkezneke megfelelő szakképzettséggel, megfelelő egészségi állapotban vannak-e, a nemzetbiztonsági kockázatról nem is beszélve. Ezeket az illetékes hivatalok megvizsgálják, és ha ezek a feltételek rendben vannak, és nincsenek hazai vagy uniós munkavállalók, akkor lehetséges az, hogy ők Magyarországon munkát vállaljanak. Köszönöm szépen. [[Taps a kormányzó pártok padsoraiban.]]
Megköszönöm államtitkár úr válaszát. Kérdezem képviselő urat, elfogadjae az államtitkári választ. Öné a szó.
Tisztelt Elnök Úr! Tisztelt Ház! Mielőtt ez ügyben megnyilatkoznék, szeretném megköszönni államtitkár úrnak, bár ez meglepő lesz, a beismerő vallomását. Köszönöm azt, hogy érdemi vita nem bontakozhatott ki közöttünk, hiszen ön elismerte azt, amit én állítottam: százezrével vannak idegenből érkezett munkások Magyarországon, és ezenközben nem tudom, hogy milyen uniós hátterű munkavállalásra és annak promotálására gondol, államtitkár úr, amikor cirill betűs feliratok jelennek meg Kecskemét, Hatvan bevásárlóegységeiben, amikor indiai, pakisztáni, bangladesi munkavállalók is jelennek meg a magyar vidéken. Nem tudom, hogy melyik uniós tagországra gondolt ezenközben. Nem is kell a tájékozódásért önnek messzire mennie. Ha ide kifárad a folyosóra [[Jobbra mutat.]] az Országgyűlés Hivatala Képviselői Információs Szolgálat kiváló szakanyagát veheti a kezébe. Ezen látszik, hogy több mint 87 ezer tartózkodási engedéllyel és állandó tartózkodási kártyával ideengedett személyt hívott be ez a kormány Magyarországra, és még 32 ezres kimutatás [[Az elnök a csengő megkocogtatásával jelzi az időkeret lejártát.]] szerepel különféle letelepedési engedélyeken. [[Az elnök újból csenget.]] Ezért ilyen választ tisztességes hazafiként nem fogadhatok el…
Köszönöm, képviselő úr…
…és arra kérem képviselőtársaimat is, hogy ezt az őrületet…
Az időkerete lejárt, képviselő úr, sajnálom.
…ne támogassák semmilyen formában. [[Taps a Jobbik padsoraiból. Közbeszólás ugyanonnan: Úgy van!]]
Tisztelt Országgyűlés! Képviselő úr nem fogadta el az államtitkári választ. Kérdezem önöket, elfogadjáke azt. Kérem, szavazzanak! [[Szavazás.]] Az Országgyűlés az államtitkári választ 113 igen szavazattal, 34 nem ellenében, 1 tartózkodás mellett elfogadta. Tisztelt Országgyűlés! Korózs Lajos, az MSZP képviselője, interpellációt nyújtott be az emberi erőforrások miniszteréhez: „Mennyibe kerül az ukrán állampolgárok Magyarországon történő egészségügyi ellátása és Magyarország által folyósított nyugdíja?” címmel. Korózs Lajos képviselő urat illeti a szó.
Köszönöm szépen. Tisztelt Képviselőtársaim! Ma már nemcsak az ukrán-magyar határ környezetében, hanem az egész országban borzolja a kedélyeket ez az áldatlan állapot.Ismeretes, azt hiszem, képviselőtársaim előtt, hogy még a hatvanas évek elején Magyarország és a Szovjetunió között született egy megállapodás a szociális biztonságról, és ennek keretében lehetőség van arra, hogy egy másik országban, akkor is, ha állampolgársággal nem rendelkezik valaki, de lakcímmel igen, abban az országban kérje a nyugdíja folyósítását. Az is ismeretes képviselőtársaim előtt, hogy az európai uniós csatlakozásunk kapcsán a környező országok szinte mindegyikével a régi szerződéseket fel kellett bontani, hiszen az Európai Unióban áttértünk az úgynevezett pro rata elvű nyugdíjszámítás technikájára, ahol mindenki csak a saját hányadát fizeti a jogosultnak. Ez azt jelenti, hogy ha több országban is szerez valaki szolgálati időt, minden ország csak a ráeső hányadot fizeti meg a nyugdíjjogosultnak. Más a helyzet Ukrajna esetében mint volt szovjet tagállam esetében, annál is inkább, mert 2010-re, mintegy 2-2,5 éves tárgyalás után, mindenben megállapodott az ukrán és a magyar fél, csupán a dokumentumokat kellett volna rögzíteni olyan formában, hogy mindkét fél aláírja, az országgyűlései elé terjeszti és törvénybe iktatja. [[15.20]] Sajnálatos módon Magyarországon ez nem történt meg, és ma már rendszerszerű az a visszaélés, amellyel volt ukrán állampolgárok de hangsúlyozni szeretném, nem kell ahhoz magyar állampolgárnak lenni, hogy valaki ilyet kérjen egyszerűen bejelentkeznek magyar lakcímre, tucatjával, sokszor százával, ezrével, és így szereznek magyar nyugdíjat Záhonyban, Lónyán, Beregsurányban, Kispaládon. Kérem szépen, nem ritka, hogy a népességszám megduplázódik, sőt Kispaládon tudomásom szerint háromszorosára emelkedett a népességszám annak következtében, hogy tucatjával vagy százával jelentkeznek be fiktív lakcímre. Ebből adódóan kérdezem államtitkár urat, hogy hány olyan állampolgár van Magyarországon, pontosabban, hány olyan kliens van Magyarországon, aki ukrán állampolgárként magyar nyugdíjat kap, ez mennyi pénzbe kerül a magyar nyugdíjkasszának, mert az elmúlt években mindig kitérő választ kaptam az írásbeli kérdéseimre. Ugyanezt szeretném kérdezni az egészségügyi ellátás kapcsán, hiszen ez a szerződés erre is lehetőséget ad. Mennyi pénzbe kerül Magyarországnak a volt ukrán állampolgárok egészségügyi ellátása? A határ környezetében, tudomásunk van róla, olyan emberek veszik igénybe az egészségügyi ellátást, akik egy szót nem beszélnek magyarul, nyilvánvalóan nem is magyar származásúak. Ebből adódóan milyen kapacitásbővítésre került sor? Megtisztelő válaszát várom.
Köszönöm, képviselő úr. Tisztelt Országgyűlés! Az interpellációra Rétvári Bence államtitkár úr válaszol. Öné a szó, államtitkár úr.
Köszönöm szépen a szót, elnök úr. Tisztelt Képviselő Úr! Tisztelt Ház! Elmondhatjuk, hogy önök ott folytatják, ahol korábban abbahagyták. Nyilvánvalóan nem a nyugdíjkassza vagy egészségügyi kassza az önök érdeklődésének középpontjában lévő tárgy, hanem az, hogy a határon túli magyarokkal szembeni érzelmeket fűtsék, amely nemzetpolitikai szempontból, nemzeti összetartozás szempontjából egy vállalhatatlan politikai irány, de mind a DK, mind az MSZP erre a vonalra felcsatlakozott, és azzal próbál magának valamiféle politikai ismertséget vagy a közbeszédben való fennmaradást garantálni, hogy ezen egyezmények kapcsán megpróbál a határon túli magyarokkal szemben hangulatot kelteni. Teszi ezt egy olyan egyezmény kapcsán, tisztelt képviselő úr, amelyet, ön is mondta, 1962-ben kötöttek, tehát az önök jogelődpártjának az állampárti uralma alatt kötötték meg. Önök az első kormányzati ciklusukban nem nyúltak hozzá, a második kormányzati ciklusukban nem nyúltak hozzá, és a harmadik kormányzati ciklusukban sem nyúltak hozzá, most pedig azt kérdezik, hogy miért nem más ez az egyezmény, miért változatlan a tartalma a korábbival összevetve. Tisztelt Képviselő Úr! Ön is tudja, hiszen számtalanszor tájékoztatást kapott róla, hogy a magyar kormány igyekezett Kijevben elérni ennek az egyezménynek a módosítását, modernizálását. Ha egyoldalúan felmondanák az egyezményt, az lehet, hogy önöknek nem fájna, de nekünk, akik felelősséget viselünk a határon túli magyarokért is, igencsak érzékeny pont lenne, hiszen ezzel sok száz vagy sok ezer határon túli magyar honfitársunkat hoznánk nagyon-nagyon nehéz helyzetbe, akár egészségügyi ellátás, akár nyugdíjellátás kapcsán. Mi nem szeretnénk, hogy a kárpátaljai magyarok, akik amúgy is nagyon nehéz anyagi helyzetben vannak, amúgy is nagyon nehéz egészségügyi, szociális helyzetben vannak, még egy ilyen egyoldalú döntés nyomán még nehezebb helyzetbe kerüljenek, hiszen Ukrajnában magyarként amúgy is sokszor másodrangú polgárként kezelik őket. Ha még az anyaország sem igyekszik nekik a lakóhelyük szerinti, tehát a kárpátaljai rossz közállapotokon segíteni, akkor aztán kire számíthatnak, ki az, aki segít nekik? Ezért tettünk több kísérletet arra, hogy újratárgyaljuk ezt az egyezményt, és bizakodók lehetünk, hiszen egy új elnök van Ukrajnában. Bízunk benne, hogy ez annak a lehetőségét is magával hozza, hogy ezt az egyezményt is újra tudjuk tárgyalni, amely egyaránt felelősséggel viseltetik majd a kárpátaljai magyarok irányában, és modernre cseréli ezt a régebbi egyezményt, amit, ahogy említettem is, az önök jogelődje kötött, és az önök kormányainak egyike sem mondott fel vagy nem módosított 12 esztendő alatt. Ugyanakkor a törvényszerű betartást folyamatosan a magyar hatóságok vizsgálják. Vizsgálják azt, hogy a ki-ki által megadott lakcímen vane egyáltalán lakóépület, az épületet használják-e, és alkalmase arra, hogy valaki azt otthonául használja, végleges szándékkal költözötte át abba az ingatlanba, és a hatóságok hozzájárulásával használjae ezt az ingatlant úgy, mint lakóingatlant. Éppen ezért az elmúlt időszakban a Szabolcs-Szatmár-Bereg Megyei Kormányhivatal 470 esetben ellenőrizte ezeket a feltételeket, a Hajdú-Bihar Megyei Kormányhivatal 48 esetben, a Borsod-Abaúj-Zemplén Megyei Kormányhivatal 39 esetben, és abban az esetben, ha nem állnak fenn ezek a feltételek, akkor a kormányhivatalok minden esetben elutasítják a nyugdíjkérelmeket, tisztelt képviselő úr. Ami a kórházak többletkapacitását illeti, a Nemzeti Népegészségügyi Központ erről pontos nyilvántartást vezet, és ezt a kapacitás-nyilvántartást ön is a Nemzeti Népegészségügyi Központ honlapján figyelheti és megnézheti. Az pedig, amit önök tettek a nyugdíjasokkal egyhavi nyugdíj elvételével, vagy azzal, hogy minden kormányzati időszakukban megpróbálták megadóztatni összevont adózás címszóval a nyugdíjas emberek nyugdíját is, az viszont tényleg egy merénylet volt a magyar nyugdíjasokkal szemben. Köszönöm szépen. [[Taps a kormánypártok soraiban.]]
Megköszönöm államtitkár úr válaszát. Kérdezem képviselő urat, elfogadjae az államtitkári választ. Öné a szó.
Köszönöm szépen. Nem fogadom el a választ. Államtitkár úr, nem azt mondtam, hogy nem kell ilyen szerződésnek lennie, hanem ilyen tartalommal nem kell szerződésnek lennie. Persze, kell ilyen szerződésnek lenni, hiszen magyar munkavállalók is dolgozhatnak Ukrajnában, ukrán állampolgárok is dolgozhatnak Magyarországon, és el kell őket látni akkor, ha baleset éri őket, vagy ha szolgálati időt szereznek, akkor ki kell fizetni a nyugdíjukat. Itt arról van szó, hogy maffiamódszerekkel jönnek az emberek ide nem csak nyugdíjért, államtitkár úr. [[Felmutatja a mobiltelefonját.]] Itt van a telefonomban, én több száz fényképet készítettem olyan ingatlanokról, ahol nyilvánvalóan látszik, hogy senki nem lakik benne, mert legalább húsz éve lakatlan. Sőt, a helyi polgármester elmondja, hogy ebbe a házba 17-en vannak bejelentkezve, ezt ukrános háznak hívják, és ha egy faluban végigmegyünk egy utcán, húsz ilyet lehet találni, nem egyet, húszat egy utcában, államtitkár úr. Itt arról van szó, hogy maffiaszerű módszerekkel milliárdokat síbolnak ki a magyar nyugdíjasok zsebéből, a kormány asszisztálásával; nem a határon túli magyarokról szól, hanem a seftesekről szól. Köszönöm szépen. Nem fogadom el a válaszát.
Köszönöm. Tisztelt Országgyűlés! A képviselő úr nem fogadta el az államtitkári választ. Kérdezem önöket, elfogadjáke azt. Kérem, szavazzanak! [[Szavazás.]] Kimondom a határozatot: az Országgyűlés az államtitkári választ 113 igen szavazattal, 32 nem ellenében, 1 tartózkodás mellett elfogadta. Tisztelt Országgyűlés! Varju László, a DK képviselője, interpellációt nyújtott be a miniszterelnök úrhoz: „Mikor határozzák már el magukat az újpesti Árpád Kórház ingatlanának sorsát illetően?” címmel. Az interpelláció megválaszolásával miniszterelnök úr a téma szerint feladat- és hatáskörrel rendelkező Pintér Sándor belügyminiszter urat bízta meg. Az interpellációra miniszter úr felkérésére Kontrát Károly államtitkár úr válaszol. Öné a szó, képviselő úr.
Köszönöm szépen. Elnök Úr! Államtitkár Úr! Tisztelt Ház! 2010-ben fejeződött be az újpesti Árpád Kórház felújítása, rá két évre pedig a kormány úgy döntött, hogy az intézményt bezárja. Újpest valaha volt négy egészségügyi intézménye közül mára egy sem maradt, és a polgárok számára különösen érthetetlen, hogy miért volt fontos a frissen felújított kórházat bezárni.Az épület egyébként azóta üresen áll, és hét esztendő nemcsak arra nem volt elég, hogy döntsenek a sorsa felől, hanem arra sem, hogy az újpestieket megkérdezzék, mit látnának szívesen ott, a városközpontban. Elárulhatom önnek, államtitkár úr, kórházat akarnak az újpestiek. Ezt a fideszes polgármester is tudja, a szükségességét ismeri, de ezt ő sosem hangoztatta, és úgy tűnik, hogy inkább a felsőbb utasításnak enged teret. Ehelyett egész más történik. Tavaly év végén ugyanis született egy kormányzati előterjesztés arról, hogy hajléktalanotthont létesítenek benne idős, önellátásra már képtelen otthontalanok számára a kormány meg is szavazott 271 millió forintot erre a célra. A negyedévvel később született kormányhatározat viszont az ingatlan munkásszállóvá történő átalakításáról intézkedik, ennek tervezési és kivitelezési költségeit jelentősen megemeli, 1300 millió forintra emeli fel, vagyis a korábbi összeg ötszörösét teszi meg. Államtitkár Úr! Anouilh Becket című drámájának van egy híres mondása, bizonyára önök is ismerik: „Nekünk, Szentatyám, nagy erőt ad, hogy nem tudjuk pontosan, mit akarunk. A szándékok mély bizonytalanságából bámulatos manőverezési szabadság születik.” Államtitkár Úr! Vitathatatlan, hogy önök messzemenően éltek a manőverezési szabadsággal, az említett ingatlan sorsával kapcsolatos szándékaik mély bizonytalansága azonban arra utal, hogy a döntéseik a legkevésbé sem a köz, sokkal inkább az önök személyes haverjaihoz kapcsolhatók. [[15.30]] Újpest polgárainak képviselőjeként ezért arra szólítom fel önöket, vonják vissza a munkásszálló létesítésére vonatkozó kormányhatározatot, és kezdjenek konzultációt a kerület polgáraival az épület jövőjéről. Éppen ezért kérdezem öntől: milyen megfontolások alapján zárták be a felújított súlyponti kórházat, hagyták az ingatlant hét évig pusztulni, aztán döntöttek váratlanul a hajléktalanotthonná, pár hónappal később pedig munkásszállóvá történő átalakításról? Mi volna akkor, ha egyszer olyan döntést hoznának, ami a helyben lakóknak is jó, ahelyett, hogy az önökhöz közel álló haverokat szolgálnák? Hajlandóke visszavonni az említett kormányhatározatot, hogy a leginkább érdekelteket [[Az elnök a csengő megkocogtatásával jelzi az időkeret leteltét.]] a kerület lakóinak érdekeit szolgálhassa? Köszönöm szépen. [[Taps a DK és az LMP soraiban.]]
Köszönöm, képviselő úr. Tisztelt Országgyűlés! Az interpellációra Kontrát Károly államtitkár úr válaszol. Öné a szó, államtitkár úr.
Köszönöm a szót, elnök úr. Tisztelt Elnök Úr! Tisztelt Országgyűlés! Tisztelt Képviselő Úr! A munkásszállóként történő hasznosításról a Belügyminisztérium tájékoztatást adott Újpest önkormányzata vezetésének, ezen a tájékoztatón magam is részt vettem. Ez a funkció nem ellentétes az ott lakók érdekeivel, nem deviáns csoportokról, hanem munkából élő, dolgozó emberekről van szó. Az önkormányzattal a jövőben is kölcsönösen együttműködünk annak érdekében, hogy a kivitelezés és hasznosítás során olyan megoldások szülessenek, amelyek elsősorban az újpesti emberek érdekeit szolgálják. A hajléktalanotthonként történő hasznosítás ellen a IV. kerületi önkormányzat kifogást emelt, ezért a hajléktalanszállóként való hasznosításra nem kerül sor, tisztelt képviselő úr. Szeretném elmondani önnek és a tisztelt Háznak, hogy Wintermantel Zsolt polgármester úr, Újpest polgármestere az eddigi tárgyalások során és korábban is mindent megtett az újpestiek érdekeinek képviselete érdekében. A terület többirányú hasznosítását célozzuk meg, az önkormányzat a kerületben lakó fiatal házasok számára úgynevezett fecskeházat alakítana ki, amely támogatást nyújthat számukra az életkezdéshez, amíg nem tudnak saját tulajdonú ingatlanhoz jutni. A kormány határozott az újpesti egykori Árpád Kórház ingatlanának hasznosítását illetően, ezek a célok az 1194/2019. kormányhatározatban is egyértelműen és világosan megjelennek. A terveket érintően 2019. május 8-án írásbeli kérdésére már teljeskörűen a választ megadtuk. Ismételten is és a tisztelt Ház előtt is elmondom önnek: az Árpád Kórház egykori telephelye jelenleg üresen álló ingatlanának a hasznosítása és főépületének felújítása közérdek, amely településfejlesztési célokat is szolgál. Amellett, hogy az épületek állagának további romlását megakadályozzuk, Újpest önkormányzata egyik jellegzetes épülete és annak környezete is megújulhat. 2010 óta folyamatosan nő a gazdaság teljesítőképessége, és a budapesti fejlesztések is vonzerőt jelentenek a munkaerő számára. A munkásszállás kialakítása azoknak a munkavállalóknak az érdekeit szolgálja, akik abból a célból utaznak vidékről Budapestre, hogy itt tartósan munkát vállaljanak. A kormány döntése értelmében e munkavállalók kedvezményes áron juthatnak majd a munkásszállás lehetőségéhez, ami elősegítheti a foglalkoztatottság további növelését. Tisztelt Képviselő Úr! Minden kérdésére választ adtam. A kormánynak határozott döntése van, az újpesti önkormányzatot rendszeresen tájékoztatjuk, illetve megkérdezzük a IV. kerület önkormányzatának vezetőit, és kölcsönösen együttműködünk egymással. Bízunk abban, hogy ezek a megoldások az újpestiek érdekeit szolgálják. Ha ön is így gondolja, kérem, fogadja el a válaszomat. Köszönöm szépen. [[Taps a kormánypártok soraiban.]]
Megköszönöm az államtitkár úr válaszát. Kérdezem a képviselő urat, elfogadjae az államtitkári választ. Öné a szó.
Államtitkár úr, beszéljünk magyarul! Nyilvánvaló, hogy a kormánynak az a döntése, amit meghozott, semmilyen módon nem szolgálja az újpestiek érdekeit. A polgármester, Wintermantel Zsolt nem képviselte az újpestiek érdekeit. Ebben az épületben kórházra van szükség, az újpestiek kórházat akarnak, tisztességes egészségügyi ellátást, mert az, amit önök csinálnak, nem az! Éppen ezért követeljük, hogy vonják vissza a kormányhatározatot, és tegyenek eleget annak a követelésnek, hogy Újpesten legyen végre legalább egy darab kórház! Ennek tegyenek eleget, és ezért tegyenek meg mindent! Az újpestiek kórházat akarnak, és önök ennek ellenszegülnek. Itt az ideje, hogy vonják vissza a kormányhatározatot. Ezt követeljük mindannyian. Köszönöm szépen. Nem fogadom el a válaszát. [[Taps a DK és az LMP soraiban.]]
Köszönöm, képviselő úr. Tisztelt Országgyűlés! A képviselő úr nem fogadta el az államtitkári választ, ezért kérdezem önöket, elfogadjáke azt. Kérem, szavazzanak! [[Szavazás.]] Az Országgyűlés az államtitkári választ 111 igen szavazattal, 30 nem ellenében, 2 tartózkodás mellett elfogadta. Tisztelt Országgyűlés! Csárdi Antal, az LMP képviselője, interpellációt nyújtott be a miniszterelnök úrhoz: „Felfüggesztie a kormány a végrehajtásokat és kilakoltatásokat, s hoze törvényt a devizahitelek újraszámolásáról?” címmel. Az interpelláció megválaszolásával a miniszterelnök úr a téma szerint feladat- és hatáskörrel rendelkező Trócsányi László igazságügyi miniszter urat bízta meg; az interpellációra a miniszter úr felkérésére Völner Pál államtitkár úr válaszol. Képviselő úr, öné a szó.
Köszönöm szépen a szót. Tisztelt Ház! Tisztelt Államtitkár Úr! „Őszintén sajnáljuk, hogy a tájékoztatáson túl nem lehettünk a segítségükre. Helyzetüket átérezve, ezúton kívánunk Önöknek Miniszterelnök úr nevében kitartást és további minden jót!” Ezzel a mondattal fejezte be a levelét a miniszterelnök úrnak a levelezési osztálya, amikor hozzá fordult egy többgyermekes családanya, aki kilakoltatás előtt volt. Ott állt a kilakoltatás előtt, és a kormány ezen a mondaton kívül gyakorlatilag nem tudott neki semmilyen segítséget, semmilyen támaszt nyújtani, pedig, azt gondolom, ki más segíthetne ezeken a rászoruló családokon, ha nem a magyar kormány vagy akár Magyarország miniszterelnöke. A Fidesz kormányzása alatt, úgy látszik ezek alapján, teljesen normális, hogy egy sokgyermekes családot hagynak az utcára kerülni, a bankok és az ingatlanspekulánsok által kisemmizni, a kormány nem tesz semmit, nem alkot jogszabályt a családok megvédésére. A kilakoltatások jelentős része a devizaadósságból következik. Azt gondolom, ezzel kapcsolatban el kell mondani, hogy az Európai Bíróság az elmúlt két évben két olyan döntést is hozott, ami egyértelműen megmutatja, hogy a magyar kormány hibásan, az európai uniós joggal ellentétesen kísérelte megoldani a devizahitel-problémát. A kormány döntései a 2015-ös törvények a bankok érdekeit képviselték, és csak az adósok kisebbik részének biztosítottak lehetőséget legalább elfogadható módon kiszállni a devizahitel-problémából. A két bírósági döntés lényege röviden, hogy egyrészt a kockázatoknak, beleértve az árfolyamkockázatot is, világosan, az adós számára érthető módon, annak a törlesztőrészletekre ezen keresztül a hitelfelvevő egzisztenciális helyzetére gyakorolt lehetséges hatásával együtt kell szerepelnie a szerződésben, és lássuk be, ezek a szerződések nem így lettek megkötve. Mindezek alapján kérdezem az államtitkár úrtól, hogy hajlandóe a kormány azonnal felfüggeszteni a végrehajtásokat és a kilakoltatásokat. Ha nem, akkor miért nem? Hajlandóe a végrehajtási és kilakoltatási moratóriumot legalább addig fenntartani, amíg az Európai Bíróság ítéleteiből fakadó kötelezettségeinek eleget nem tesz a törvényhozás, és ha nem, akkor miért nem? Valamint, végül, hajlandóe törvényt alkotni a devizaadósságok újraszámolásáról, hogy az igazságtalanul és gyilkos módon a kockázatokat teljes egészében az adósra hárító bankok vállalják ezeknek a terheknek a nagyobbik részét? Ha nem hajlandó, akkor miért nem hajlandó? Nagy tisztelettel várom a válaszát. Köszönöm. [[Szórványos taps az ellenzék soraiban.]]
Köszönöm, képviselő úr. Tisztelt Országgyűlés! Az interpellációra Völner Pál államtitkár úr válaszol. Öné a szó, államtitkár úr.
Köszönöm a szót, elnök úr. Tisztelt Elnök Úr! Tisztelt Ház! Esetlegesen felhívnám a képviselő úr figyelmét arra, hogy az Európai Unió Bíróságának ítélete tekintetében célszerű a tényekre hagyatkozni. Az Unió bíróságának C-118/17. számú, Dunai-ügyben hozott ítélete következetesen illeszkedik az eddigi magyar devizahiteles ügyekben hozott luxemburgi döntések sorába. Megerősíti, hogy az egyébként a hazai jog és a jogalkalmazás által is elismert alaptétel, a 93/13/EGK irányelv célja a felek közötti egyensúly helyreállítása a szerződés érvényességének fenntartásával, nem pedig valamennyi szerződés semmissé nyilvánítása. [[15.40]] A devizahiteles törvények ugyanakkor nem képezték akadályát annak, hogy egyéb érvénytelenségi ok vagy okok fennállása esetében a fogyasztó a szerződés semmisségének megállapítását, az érvénytelenség jogkövetkezményeinek levonását kérje a bíróságtól. A luxemburgi döntések láncolatát illetően az OTP Bank és az OTP Faktoring Zrt.-ügyben az Unió bírósága kimondta, hogy a devizahiteles törvények által eszközölt módosítások ellenére a szerződés eredeti, egyedileg meg nem tárgyalt szerződési feltételei vizsgálhatók az irányelvnek való megfelelés szempontjából. Az árfolyamkockázatra vonatkozó, jogszabálymódosításokkal nem érintett szerződési feltétel az irányelv hatálya alá tartozik, és csak akkor nem kell a tisztességtelenségüket vizsgálni, ha a nemzeti bíróság megállapítja, hogy azokat világosan és érthetően fogalmazták meg. Úgyszintén nem beszélhetünk megoldatlan helyzetről a Dunai-ügyben hozott ítélet kapcsán sem. Nem akadályozza meg ugyanis az eljáró bíróság általi határozathozatalig terjedő időben történő hatályossá nyilvánítás azt, hogy a fogyasztó a tisztességtelen szerződési feltétel alól a szerződés adott esetben teljes megsemmisítése útján mentesüljön. A Kúria legutóbb 2019. április 10-én nyilatkozott az árfolyamkockázatra vonatkozó szerződési kikötések tisztességtelenségének kérdéséről. A konzultációs testület arra a következtetésre jutott, hogy a kérdésben jogegységi határozattal további kötelező iránymutatás általános jelleggel nem adható. Az árfolyamkockázat tisztességességéről a bíróságok a bizonyítékok összességének értékelésén alapuló mérlegelést követően egyedileg döntenek. Tisztelt Képviselő Úr! Mi mindig kerestük a megfelelő megoldást, és mindig az állampolgárok oldalán álltunk. Biztosíthatom, hogy a kormány miképpen eddig is minden lehetőséget megvizsgál a tekintetben, hogy miképpen tud segítséget nyújtani a hiteleseknek. Ha van jogszerű, szakmailag megalapozott javaslat, azt a kormány ahogy eddig is fel fogja karolni és támogatni fogja az elfogadását. Az azonban mindenképpen kiemelendő, hogy amikor ilyen összetett kérdésről beszélünk, mint a lakhatás, mint a hitelek kérdése, akkor egyáltalán nem hagyhatjuk figyelmen kívül azt, hogy milyen helyzetből indultunk. Hangsúlyozom: a magyar kormány mindig mindent megtett annak érdekében, hogy enyhítse azt a kárt, amit az előző szocialista-liberális korszakok okoztak. Tájékoztatom, hogy 2010 után számos intézkedést hoztunk a devizahitelesek megsegítésére. A forintosítással sikerült lezárni a devizahitelek korszakát. A háztartások árfolyamkockázatnak való kitettsége gyakorlatilag megszűnt, így 700 ezer családnak segítettünk. Továbbá fontos megemlíteni az árfolyamgát bevezetését is, ahol rögzített árfolyamon tudtuk a törlesztések nagyságát korlátozni, 185 ezer családot segítve. Ezen túlmenően a végtörlesztés intézményével 170 ezer családot tudtunk mentesíteni a devizahitel rabsága alól, és akkor az eszközkezelőről még nem is beszéltem, amely szintén 35 ezer családnak nyújtott segítséget. Talán ezek a lépések is bizonyítják, hogy mindig a választók és a fogyasztók, a lakosság oldalán állunk. Köszönöm megtisztelő figyelmüket. [[Taps a kormánypárti padsorokban.]]
Megköszönöm államtitkár úr válaszát. Megkérdezem a képviselő urat, elfogadjae az államtitkári választ. Öné a szó.
Köszönöm szépen a szót. Tisztelt Államtitkár Úr! A helyzet az, hogy az adósokat egyáltalán nem érdekli, hogy melyik kormány milyen döntésének az eredményeképpen, melyik Nemzeti Bank-elnök melyik nyilatkozata alapján sodródott bele ebbe a devizahitel-válságba. Azt gondolom, hogy őket csak a megoldás érdekli.Azt gondolom, hogy ha már tények, akkor valóban maradjunk a tényeknél. Az Európai Bíróság azt mondja, hogy a szerződés akkor érvényes és csak akkor, ha a kockázatok beleértve az árfolyamkockázatot is világosan, az adós számára is érthető módon, annak a törlesztőrészletekre, ezen keresztül a hitelfelvevő egzisztenciális helyzetére gyakorolt lehetséges hatásaival együtt szerepel a szerződésben. Hadd mondjam azt, biztos vagyok benne, hogy államtitkár úr is legalább annyi devizahitel-szerződést látott, mint én. És pontosan tudja, mint ahogy én is tudom, hogy ez ebben a formában egyetlenegy szerződésben sem szerepel. És valószínűleg teszem hozzá a bíróságok sem tudnák feldolgozni, ha hirtelen egymillió devizahiteles fordulna bírósághoz [[Az elnök a csengő megkocogtatásával jelzi az időkeret leteltét.]] , mert ez csak bírósági úton kényszeríthető ki.
A válaszát várom.
Minthogy a kérdéseimre nem kaptam választ a tekintetben, hogy kíváne ebben a kérdésben bármilyen törvényt hozni…
Képviselő úr!
…így nem tudom sajnos elfogadni a válaszát. Köszönöm.
Köszönöm. Túlment erősen az időkeretén, legközelebb legyen kedves betartani. Tisztelt Országgyűlés! A képviselő úr nem fogadta el az államtitkári választ. Kérdezem önöket, elfogadjáke azt. Kérem, szavazzanak! [[Szavazás.]] Az Országgyűlés az államtitkári választ 114 igen szavazattal, 31 nem ellenében, 1 tartózkodás mellett elfogadta. Tisztelt Országgyűlés! Burány Sándor, a Párbeszéd képviselője, interpellációt nyújtott be az emberi erőforrások miniszteréhez: „Miért nem akadályozzák meg a kilakoltatásokat?” címmel. Az interpelláció megválaszolásával a miniszterelnök úr a téma szerint feladat- és hatáskörrel rendelkező Trócsányi László igazságügyi miniszter urat bízta meg. Az interpellációra miniszter úr felkérésére Völner Pál államtitkár úr válaszol. Öné a szó, képviselő úr.
Köszönöm a szót. Tisztelt Elnök Úr! Tisztelt Államtitkár Úr! Április 30-án lejárt a kilakoltatási moratórium, és el is kezdték az utcára tenni az embereket, a családokat. Az összesített adatok alapján tavaly, az úgynevezett családok évében több mint 3200 embert, családot lakoltattak ki Magyarországon. Ez a szám az elmúlt három évben elérte a tízezret. Családok, egyedülállók, idősek, betegek, sőt mozgássérültek kerültek egyik napról a másikra utcára. Bár a családok többsége megpróbálta rokonoknál, barátoknál meghúzni magát, ez azonban nem mindenkinek sikerült, nem mindenki volt ilyen szerencsés. Így további tragédiák történtek, az ilyen esetekben ugyanis a gyámhivatalnak kötelessége a kiskorú gyermeket kiemelni úgymond a családból és elhelyezni, magyarán: ezeket a családokat szétszakították a törvény erejénél fogva, a kilakoltatások tragikus következményeként. Budapesten ez a szám nem pontosan ismert, mivel a kormányhivatal titkolja ezeket a statisztikákat. Tavaly és két hete ebben a témában kezdeményeztük az Országgyűlés rendkívüli ülésének összehívását, hogy legalább a legsúlyosabb problémán, a családok kilakoltatásán lehessen segíteni, el lehessen érni a törvény erejénél fogva, hogy a kilakoltatásokat előzzük meg, és az ilyen helyzetbe került családokat kötelező legyen az önkormányzatnak valamilyen szociális bérlakásban elhelyezni. Sajnos, ezt a javaslatot többszöri nekifutásra sem sikerült elfogadtatni, ennek pedig egyetlen oka van, ezt az okot pedig úgy hívják, hogy Fidesz-KDNP. A kormánypártok ugyanis egyik rendkívüli ülésre sem jöttek el. Ezzel megakadályozták ezeknek a törvényeknek az elfogadását, sőt még tárgyalni, vitatkozni sem voltak hajlandók a legszomorúbb helyzetbe került családok problémáinak megoldásáról. De mit is várunk egy olyan kormánytól, olyan kormánypártoktól, amelyek miniszterelnöke egy kilakoltatásra került kilencgyermekes családanyának csak annyit tud mondani, hogy kitartást és sok szerencsét? Tisztelt Államtitkár Úr! Kérdezem tehát, hogy mi az oka annak, hogy ők nem hajlandóak sem részt venni, sem pedig intézkedéseket tenni a kilakoltatások megakadályozásáért. Miért nem segítik meg a bajbajutottakat például szociális bérlakások biztosításával? Várhatóe bármilyen intézkedés ebben a tárgykörben? [[Az elnök a csengő megkocogtatásával jelzi az időkeret leteltét.]] Hány gyermeket szakítottak el a családjától az elmúlt nyolc évben a kilakoltatások következményeként? Tisztelettel várom államtitkár úr válaszát.
Köszönöm, képviselő úr. Tisztelt Országgyűlés! Az interpellációra Völner Pál államtitkár úr válaszol. Öné a szó, államtitkár úr.
Köszönöm a szót, elnök úr. Tisztelt Elnök Úr! Tisztelt Ház! Először is szeretném tisztázni, hogy a kilakoltatási moratóriumot éppen ez a parlament hosszabbította meg évről évre, és a téli kiterjesztési időszakot is mi fogadtuk el. Talán a képviselő úr nem volt itt a teremben, amikor ezek az események történtek. Szeretném felhívni a képviselő úr figyelmét arra, hogy a kilakoltatások, lakáskiürítések kapcsán a Magyar Bírósági Végrehajtói Kar honlapja rendszeresen közöl statisztikai adatokat, így a kiürítések kapcsán a kiskorú és nyugdíjas személyek érintettségére vonatkozóan itt lehetne elnyerni adatokat, de ilyen statisztika valóban nincsen. Hangsúlyozandó, hogy a kiürítésekre különböző esetekben, különböző típusú végrehajtási ügyekben kerül sor. A honlapon is ilyen struktúrában kerülnek az adatok közzétételre. A végrehajtási eljárásokban nem minden esetben banki követelés meg nem fizetése esetén kerül sor, hanem egyéb, például magánszemély követelése, közös tulajdon megszüntetése, gyermektartásdíj meg nem fizetése esetén is vannak ilyen ügyek. Önök mindig kilakoltatásról beszélnek, és ezeket a devizahitelekre vezetik vissza, holott legtöbb esetben az adós önként teljesíti fizetési kötelezettségét, illetve önként adja el az ingatlant, más esetben egyéb ingatlannal is rendelkezik, és csak kivételes esetben kerül sor rendőri közreműködéssel történő ingatlankiürítésre, illetve birtokba adásra. [[15.50]] Tisztelt Ház! Tisztelt Képviselőtársaim! A kormány elkötelezett abban, hogy a krízisbe került családokat segítse. Ebből a szempontból a családok átmeneti otthonai a legfontosabbak, mert otthont teremtenek az otthontalanságban, esélyt az esélytelenségben. Jelenleg országosan 4 ezer férőhelyet biztosítunk a családok számára a családok átmeneti otthonaiban. Amennyiben az önkormányzat a kérdéssel érintett családnak nem tud segíteni, akkor a családok átmeneti otthonában tudják lakhatásukat átmenetileg megoldani. A család a megfelelő intézmény megtalálásához segítséget tud kérni a helyi család- és gyermekjóléti szolgálattól vagy a járásközpont szerinti család- és gyermekjóléti központtól. Tisztelt Képviselő Úr! Egyetlenegy dolgot azonban látnia kell: ezt a felelősséget és a társadalom ellen elkövetett bűnt, amit a szocialista-liberális kormány megengedett magának akkor, amikor a devizahitelezést lehetővé tette… és ennek a kormánynak önök, az MSZP és annak a fattyúhajtása, a DK az utódai. [[Gréczy Zsolt: 2001!]] Emlékeztetném, hogy a szocialisták 2002-es hatalomra kerülésük után korábbi ígéretüket megszegve eltörölték a családi adókedvezményt, és megszüntették a kedvezményes kamattámogatott hiteleket, majd a devizahitelezés csapdájába terelték a magyar családok százezreit. Aztán emlékezhetünk, hogy 2008-tól 2010-ig a devizahitelezés problémájával abszolút nem foglalkoztak, a családok hitelei az égbe szöktek, a kamatok elszálltak. Emlékeztetni szeretném, hogy 2009-ben Bajnai Gordon miniszterelnökként egyik első interjújában a bajba jutott devizahitelesekkel kapcsolatban úgy fogalmazott, hogy az ingatlant el lehet adni, lehet kisebbe menni, ha nem bírja fenntartani. Mindezek után 2010-ben, bő egy évvel az általuk előidézett államcsőd után az MSZP-kormány úgy adta át az ország kormányzását, hogy több mint egymillió olyan magyar állampolgár s ők általában nem egyének, hanem családok , több mint egymillió magyar család volt, aki nem saját fizetési eszközében, tehát nem forintban adósodott el, hanem euróban, valamint döntően, 90 százalékban svájci frankban. A képviselő úr által benyújtott interpelláció szövegéből is látszik az a szemlélet, amelyet önök képviselnek, és céljuk akár a parlamenti összehívásoknál, akár ezeknél az interpellációknál egyedül a politikai botránykeltés, és soha nem mutattak abba az irányba, ami ténylegesen az emberek megsegítését szolgálná. Köszönöm megtisztelő figyelmüket. [[Taps a kormánypártok soraiban.]]
Köszönöm szépen, államtitkár úr válaszát. Megkérdezem képviselő urat, elfogadjae az államtitkári választ. Öné a szó.
Köszönöm a szót, elnök úr. Államtitkár úr, engedje meg, hogy felfrissítsem emlékezetét, mert szemmel láthatóan memóriazavarokkal küzd. A devizahitelezést Orbán Viktor kormánya tette lehetővé 2001-ben. [[Közbeszólások az ellenzéki padsorokból: Így van!]] A magas kamatokért az önök által kinevezett jegybankelnök, Járai Zsigmond felelős. [[Felzúdulás és közbekiáltások a kormánypártok soraiból: Nem igaz!]] Az ő kamatpolitikájának következtében alakult ki a devizahitelek kamata és az egyéb, forintban folyósított hitelek kamata közötti drasztikus különbség. A harmadik: a forintot 2010-ben mi erős paraméterekkel adtuk át a kormányzáskor önöknek, önök hónapokon belül bedöntötték. [[Közbeszólások a kormánypártok soraiból, köztük dr. Rétvári Bence: Mint amilyen a listás eredményetek volt tegnap. Olyan erősen.]] Ha az lenne az eurónak és a svájci franknak az árfolyama, mint 2010-ben a kormányváltás előtt volt, akkor a devizahiteles problémáról ma nem kellene beszélni. Az pedig végképp cinikus és aljas, hogy önök azt követően forintosították piaci alapon a devizahiteleket, miután bedöntötték gondosan a forintot. [[Az elnök a csengő megkocogtatásával jelzi az idő leteltét.]] Ezért sem az emlékezete nem elfogadható, sem a válasza, mert a problémamegoldásról egyetlen szót sem ejtett. Köszönöm.
Köszönöm. Tisztelt Országgyűlés! Képviselő úr nem fogadta el az államtitkári választ. Kérdezem önöket, elfogadjáke azt. Kérem, szavazzanak! [[Szavazás.]] Az Országgyűlés az államtitkári választ 114 igen szavazattal, 33 nem ellenében, 1 tartózkodás mellett elfogadta. Tisztelt Országgyűlés! Dunai Mónika, a Fidesz képviselője, interpellációt nyújtott be az emberi erőforrások miniszteréhez: „Kelle számítanunk további brüsszeli kritikákra a babaváró támogatással kapcsolatban?” címmel. Dunai Mónika képviselő asszonyt illeti a szó.
Köszönöm szépen a szót. Tisztelt Elnök Úr! Tisztelt Államtitkár Úr! Mi a Fidesz-KDNP-ben az elmúlt években azon dolgoztunk, hogy a családokat megerősítsük, hogy a lehető legtöbb támogatást megadjuk a szülőknek és a leendő szülőknek, hogy gyermekeket vállaljanak, hogy gyermekeket neveljenek. Ennek köszönhetően az elmúlt években egyre szélesebb körű támogatásban részesülnek a családok. Fontos számunkra, hogy olyan családbarát országgá tegyük Magyarországot, ahol az édesanyák és a gyermekes családok minden lehetséges támogatást megkapnak ahhoz, hogy felelősséggel tudjanak gyermekeket vállalni és nevelni.Fontos számunkra, hogy a fiatalokat segítsük abban, hogy annyi gyermekük lehessen, amennyit szeretnének és akkor, amikor szeretnék. Kérem, engedjék meg, hogy felhívjam a figyelmet néhányra az eddig hozott családbarát intézkedéseink közül! Bevezettük a családi adókedvezményt, a gyed extrát, és visszaadtuk a hároméves gyest az édesanyáknak. Minden eddiginél több pénzzel támogatjuk a családok otthonteremtését. A több gyermeket vállaló családokat segítjük az adócsökkentésben, továbbá a jelzáloghitel-tartozásból és a diákhitel-tartozásból is jelentős összegeket engedünk el számukra. Az idén februárban bejelentett hétpontos családvédelmi akciótervből négy elem július 1-jével lép hatályba. Mint tudjuk, Brüsszel kritikát fogalmazott meg ennek egyik fő eleme, a 10 millió forintos babaváró támogatás kapcsán. Az Európai Bizottság uniós versenyjogi akadályokra hivatkozva csökkentené a projekt kezességvállalási szintjét. Annak ellenére támadták a babaváró támogatást, hogy a migránskártyák esetében nem emeltek szót a verseny korlátozása miatt, pedig ott csak egy pénzintézetet vont be mindössze a brüsszeli bürokrácia. Tisztelt Képviselőtársaim! Ebből is jól látszik, hogy egy olyan támogatást, amely nem a migránsokat, hanem a magyar családokat segíti, bezzeg bírálják. Számunkra, a Fidesz-KDNP részére elfogadhatatlanok a babaváró támogatás bevezetésének brüsszeli kritikái. Tisztelettel kérdezem államtitkár urat a fentiekre tekintettel, hogy kelle számítanunk további brüsszeli kritikákra a babaváró támogatással kapcsolatban. Várom megtisztelő válaszát. [[Taps a kormánypártok soraiban.]]
Köszönöm szépen, képviselő asszony. Tisztelt Országgyűlés! Az interpellációra Rétvári Bence államtitkár úr válaszol. Öné a szó, államtitkár úr.
Köszönöm szépen a szót, elnök úr. Tisztelt Képviselő Asszony! Tisztelt Ház! Ma már beszéltem itt, a Parlament falai között is arról, hogy a magyar ellenzéknek az egy attribútuma, egy nagyon fontos megjelenítője, talán nálunk szerencsésebb történelmű országokban ez az ellenzékre nem jellemző, hogy amint az országot támadás éri, rögtön a támadók oldalára állnak. Amint képviselő asszony elmondta, hogy védjük meg a babaváró támogatást azoktól a különböző versenyjogi aggályoktól, amelyeket az Európai Bizottság Versenyjogi Főigazgatósága fogalmazott meg, rögtön a DK képviselői fölkiáltottak, hogy nincsenek is ilyen kritikák.Tették ezt annak ellenére, hogy a kormány, miután a Bizottság azt mondta, hogy nem volt semmifajta előzetes egyeztetés ebben a kérdésben, kitette ezeket az dokumentumokat. Emlékeim szerint február 27-étől május első napjaiig több tárgyalási fordulóban írásbeli, szóbeli szakasz volt egyaránt, mindenki olvashatja, láthatja azokat a szövegeket, amelyek összefoglalják, hogy milyen aggályokat fogalmazott meg a főigazgatóság. Miután ez kikerült, utána már az Európai Bizottságnak a pár nappal korábban még mindenfajta egyeztetést tagadó szóvivője is azt mondta, hogy nagyon konstruktív egyeztetések zajlanak Magyarországgal ennek kapcsán. Körülbelül három-négy nap kellett ahhoz, hogy lebukjanak, de vannak a magyar politikában olyan politikusok, akik brüsszelitábbak a brüsszelitáknál, mert itt, Budapesten sem látják még azt a dokumentumot sem, amelyet az interneten mindenki olvashat, és tagadják ennek a létezését. [[Folyamatos közbeszólások a DK soraiból. Az elnök csenget.]] Emlékszünk, hogy a családokkal hogyan bántak akkor is, amikor kormányon voltak. Eltörölték az egy- és kétgyermekes családok adókedvezményét a Gyurcsány-kormány idején, a háromgyerekesekét csökkentették, a gyes időtartamából elvettek egy évet, és még az utóbbi időkben is Bauer Tamás, a politikusuk azt mondta, hogy a családok támogatása rossz irány, és a migrációt kellene támogatni ezekből a pénzekből. Márpedig, tisztelt képviselő asszony, a magyar családpolitikának igenis megvannak az eredményei, szemben azzal, amit a baloldal művelt Magyarországon. [[16.00]] Hiszen ha a gyermekvállalási kedvet nézzük, olyan helyzetben volt 2010-ben Magyarország, hogy a teljes termékenységi arányszám, termékenységi ráta tekintetében, tehát hogy 200 szülőnek hány gyermeke születik, az utolsók voltunk, a 28.-ak voltunk az Európai Unió országai közül. Ez volt az eredménye nyolc év szocialista családpolitika pusztításának, hogy nem volt rosszabb gyermekvállalási mutatóval rendelkező ország, mint Magyarország. Ha pedig megnézzük az Uniónak ugyanezt a statisztikáját, ugyanezt a kimutatását már a tavalyi évre nézve, akkor azt láthatjuk, hogy Magyarország mögött van Málta, Spanyolország, Olaszország, Ciprus, Görögország, Portugália, Luxemburg, Horvátország, Lengyelország, Finnország, Ausztria és Szlovákia. Nyolc-kilenc évnyi tudatos, családokat támogató politikával 12 országot sikerült megelőznünk a gyermekvállalási kedv tekintetében. [[Gréczy Zsolt: Soha ilyen kevés gyerek nem született! Soha ilyen kevés gyerek!]] Mivel ezt a kedvet szeretnénk tovább fokozni és tovább javítani, ezért fontos intézkedés a családvédelmi akcióterv, amelyet a miniszterelnök úr jelentett be az évértékelő beszédében, és amelynek az eddig a parlament asztalán fekvő részeit a Demokratikus Koalíció, az ellenzék most már legerősebb pártja és ideológiai vezére nem támogatta, így nyilvánvalóan ezt a többi pártnak is majd le kell nyelni, amikor valamiféle [[Gréczy Zsolt: Mi a családokat támogatjuk és nem titeket!]] újrarendezett összefogásban fognak politizálni. A babaváró támogatás ennek a fontos része, ezt támadta meg kettős mércével a versenyjogi főigazgatóság, amire ön is utalt, tisztelt képviselő asszony, hiszen korábban sem a CSOK-ot, sem a CSOK-hitelt nem kritizálták, amely egy bevett forma, ugyanígy működik, bankokon keresztül. A migránsoknak kártyára pénzt adnak, a családoknak az állami támogatás kapcsán [[Arató Gergely: Véget ért a kampány, már nem kell ezt mondanod!]] versenyjogi aggályokat fogalmaznak meg. [[Gréczy Zsolt: Már elvesztettétek a kétharmadot!]] Ez a kettős mérce, utána pedig kettős beszédet hallhattunk a részükről, hiszen tagadták is, meg nem is, hogy kötözködtek ennek kapcsán. Ettől függetlenül a kormány elkötelezett mind a babaváró támogatás, mind a CSOK-kölcsön-kiterjesztés, mind a családok jelzáloghitelének mérséklése kapcsán, a több millió forintos támogatás, a nagycsaládosok hétszemélyes autóvásárlási kedvezményének bevezetése kapcsán. Ezek július 1-jétől igenis életbe fognak lépni, még a magyar ellenzék tiltakozása ellenére is. Köszönöm szépen. [[Taps a kormánypártok padsoraiból.]]
Megköszönöm államtitkár úr válaszát. Kérdezem a képviselő asszonyt, elfogadjae az államtitkári választ. Öné a szó.
Köszönöm szépen a szót. Tisztelt Elnök Úr! Tisztelt Államtitkár Úr! Elfogadom és köszönettel veszem a választ.Az látszik a válaszból is, hogy Magyarország Kormánya elkötelezett a mellett a családbarát politika és kormányzás mellett [[Gréczy Zsolt: Azért nem születnek gyerekek!]] , amelyet 2010 óta folytat a Fidesz-KDNP. Arra kérem az államtitkár urat, hogy a babaváró támogatást is a végsőkig védje, mert erre nagy szüksége van a magyar családoknak. Még egyszer hangsúlyozom: elfogadom a választ köszönettel. [[Taps a kormánypártok padsoraiból.]]
Köszönöm szépen, képviselő asszony. Tisztelt Országgyűlés! A képviselő asszony az államtitkári választ elfogadta.Tisztelt Országgyűlés! Ander Balázs, a Jobbik képviselője, interpellációt nyújtott be a pénzügyminiszterhez: „Miért alázzák, s miért lopják meg a nyugdíjasokat?” címmel. A z interpelláció megválaszolásával a miniszterelnök úr a téma szerint feladat- és hatáskörrel rendelkező Kásler Miklós, emberi erőforrások miniszterét bízta meg. Az interpellációra a miniszter úr felkérésére Rétvári Bence államtitkár úr válaszol. Képviselő úr, öné a szó.
Köszönöm a szót, elnök úr. Tisztelt Képviselőtársaim! Tisztelt Államtitkár Úr! A magyar Nyugdíjas Parlament nemrég tartotta kongresszusát, ahol Budapest és 19 megye 400 küldötte képviseltette magát. Mondhatni, megszoktuk már, hogy a kormány alattvalónak nézi az állampolgárokat, és ennek a szellemiségnek a jegyében nyűgként, teherként és olcsón megvehető szavazógépként tekint több mint kétmillió szépkorú honfitársunkra is. Noha az Országházban szerették volna tartani a gyűlésüket, ezt a narancsos urak megalázó, pökhendi módon nem tették lehetővé, így az ELTE gólyavári előadója fogadta be végül a magyar nyugdíjasok delegáltjait.A magyar népesség súlyosan elöregedett, a korfát tektonikus erejű átalakulások rázzák. A most nyugdíjba vonulók születésének idején még csak 10 százalék volt a 65 éven felüliek aránya, ezért kulcskérdés, hogy milyen és milyen lesz a hatalom időspolitikája a század közepére, amikor majd az egyharmadot is eléri az arányuk. A kormány azt szeretné, hogy az idősek zárják magukra kifűtetlen házaik ajtaját, hogy tolják félre a kiváltatlan recepteket és csekkeket, hogy ne gondoljanak arra, miért csak telefonon tarthatják a kapcsolatot Nyugatra kényszerített gyermekeikkel és unokáikkal, hogy ne firtassák, miért könnyen ellopható stadionbetonba, továbbá esztelen presztízsberuházásokba öntik a forrásokat az egészségügy és a szociális ellátórendszer rendbetétele helyett. A kormány azt szeretné, hogy a nyugdíjasok egyetlen társa a százmilliárdokkal kitömött, közszolgálatinak hazudott agymosoda legyen. A Jobbik viszont nem ilyen társadalmat képzel el. Minden normális időspolitikának négy pilléren kellene nyugodnia: egészség, megélhetés, biztonság és méltóság. Ezek, amikre a magyar nyugdíjasok is vágynak. De minderről addig nem beszélhetünk, amíg a 60. életévüket megélők fele tartós fogyatékossággal vagy krónikus betegséggel vág neki a nyugdíjaséveknek, már ha egyáltalán megérik azt, és munkából nem egyenesen a temetőbe viszik őket. Nem beszélhettünk erről, amikor az elmúlt 8 év alatt, illetve most már 9 év alatt kétszeresére nőtt a nyugdíjasszegénység aránya, és egy átlagnyugdíjasnak napi 121 forint emeléssel szúrják ki a szemét. Amikor az idősek sok helyen nem érezhetik magukat biztonságban a két lábon járó, öregező sakáloktól gondoljanak csak a hajdúhadházi rettenetes esetre, ahol újfent csak tort ült a kőkorszaki brutalitás -; amikor évente 4 ezer cukorbeteg lábát vágják le, arányait tekintve háromszor annyit, mint az európai átlag, mert az olcsóbb; amikor az elmúlt évek alatt csupán pár darabbal nőtt a bentlakásos szociális intézmények férőhelyeinek száma, miközben 30 ezres várólista van, akkor ott se egészség, se megélhetés, se biztonság, se méltóság. A nyugdíjasszervezetek fő követelése, kérése az lenne, hogy hallgassák meg őket, egyeztessenek velük, a kérdésük pedig, hogy miért nem vezetik be a magyar indexálást, a vegyes indexálást. Erre válaszoljon, államtitkár úr! [[Taps a Jobbik padsoraiból.]]
Köszönöm. Tisztelt Országgyűlés! Az interpellációra Rétvári Bence államtitkár úr válaszol. Öné a szó, államtitkár úr.
Köszönöm szépen a szót, elnök úr. Tisztelt Képviselő Úr! Tisztelt Ház! Ön a nyugdíjasok megalázásáról beszélt. Ha a „nyugdíjasok” és „tiszteletlenség”, ez a két szó egymással találkozik, akkor, azt hiszem, nagyon sokaknak az önök egykori pártelnöke, Vona Gábor jut az eszébe, meg további pártvezetőik. Vona Gábor, aki mostanában rapperként újpálya-kereső, amikor még a Jobbiknak volt a vezetője és az önök miniszterelnök-jelöltje, aki elvileg, ha önök nyertek volna a választásokon tavaly, akkor az egész országot irányítaná, azt találta kiírni a nyugdíjasokról, a nyugdíjasok egy részéről, hogy szemeikben gyűlölet lobog, a szájukból szennyvíz folyik, felhörgik a XX. század minden traumáját.Ez volt az a tisztelet, ami a világháborút, a forradalmi eltiprást megélt, túlélt és átélt emberek irányában Vona Gáborból jött. Ez volt, illetve az, amikor azon gúnyolódott, hogy a különböző kerekes kocsijaikat hogyan húzzák maguk után, és viszik benne azt, amit a boltban vettek. Ez volt a tisztelet, amit a jobbikosoktól a nyugdíjasok, az idősek kaptak, meg az, amikor nem szavazták meg itt a parlamentben a „nők 40” bevezetését, amivel 240 ezer idős hölgyet hoztak volna nehezebb anyagi helyzetbe. Meg az is idézőjelben mondom a tiszteletnek volt a megnyilvánulása, amikor emlékeim szerint Sneider Tamás azt mondta egy belső fórumon, hogy aranyos, kedves unokának kell látszani, mert a nyugdíjasok szavazataira szükség van. Magyarul: a nyugdíjasokat csak egyfajta szavazatszerző bázisnak gondolták, nem a valós tisztelet hangján beszéltek róluk. Vona Gábor pedig ebből nem is csinált titkot, hiszen kiírta a Facebookjára. [[Gyöngyösi Márton: Ezt ti egy zsák krumplival intézitek el!]] Aztán ebben a mostani kampányban is eléggé meglepő kijelentéseket tettek jobbikos vezetők azokra az idősekre, azokra a nyugdíjasokra, akik az ő internetes kampányukban önkéntesként működtek közre. Tehát a saját, őket leginkább támogató és értük szabadidejükben dolgozó nyugdíjasokra mondták azt a jobbikosok, hogy ők a far-hát kommandó, és hülye nyugdíjasoknak nevezték őket. Ez hát az a tisztelet, tisztelt képviselő úr, amiről ön beszél, és azt mondja, hogy a nyugdíjasokat ez vagy az megalázza. Tisztelt képviselő úr, a nyugdíjasokat a Jobbik nagy nyilvánosság előtt rendszeresen, sokszor megalázta. Ahogy mondtam, itt a parlamentben, amikor lehetőségük lett volna törvényeket támogatni a nyugdíjasok, idősek érdekében, nem tették meg; a „nők 40”-et már említettem is. Ezzel szemben mi évről évre a törvényjavaslatainkban biztosítottuk a fedezetet az összesen 33 százalékos nyugdíjemeléshez, amely 10 százalékos vásárlóérték-emelkedést is jelentett a nyugdíjasoknál. Erzsébet-utalványban, nyugdíjprémiumban, nyugdíj-kiegészítésben 170 milliárd forintnyi többletet kaptak az idősek, a nyugdíjasok Magyarországon az elmúlt esztendőben. S ahogy mondtam is önnek, a „nők 40” programban már 252 ezer hölgy vett részt. [[16.10]] A rezsicsökkentéssel igyekeztünk a kisebb nyugdíjjal rendelkezők számára megtakarítást eredményezni. Amit pedig ön követel, tisztelt képviselő úr, ezt a fajta vegyes indexálást, amit nem önök találtak ki, hanem a Magyar Szocialista Párttól vettek volna most át, ha ezt a kormányzásunk elején bevezettük volna, akkor éveken keresztül ezzel önök minden magyar nyugdíjas zsebéből havonta átlagosan 5 ezer forintot húztak volna ki, azaz évi 60 ezer forinttal, évről évre, ismétlődően és kumulálódóan rövidítették volna meg a nyugdíjasokat. Mi azért nem vezettük be, mert ez a nyugdíjasok számára hátrányos lett volna, de az időskor biztonságát mind nyugdíjemelésekkel, mind más eszközökkel nyugdíjprémiummal és hasonlókkal sikerült az elmúlt években biztosítanunk. Köszönöm szépen. [[Taps a kormánypártok padsoraiból.]]
Köszönöm szépen államtitkár úr válaszát. Kérdezem képviselő urat, elfogadjae az államtitkári választ. Öné a szó.
Államtitkár úr, volt egy olyan naiv reményem, hogy megajándékoz egy új élménnyel, nevezetesen, hogy őszintén fog válaszolni, ehelyett mellébeszélt, itt felhozta Vona Gábort is. Miért nem beszélt annak a médiaszörnyeteg-vezetőnek a nyilatkozatáról, blogbejegyzéséről, ugye a KESMA vezetőjéről beszélek, amely 500 sajtóterméket tart a kezében, aki úgy nyilatkozott a magyar nyugdíjasokról, hogy behergelt nyugdíjashordák, nyuggerhordákról van szó, ha róluk beszélünk, illetve Magyarország a műfogsor-lehelletű, baltaarcú apuk és anyuk világa? Miért nem erről beszélt? Miért nem ezt idézte, tisztelt államtitkár úr? Elmondom, hogy miért. Azért, mert többek között ennek az embernek is az a feladata, meg ennek a médiaholdingnak, hogy rettegésben és szegénységben tartsa a magyar nyugdíjasokat. Úgy, ahogy Varga miniszter úr szerint az a kormány dolga, hogy a béreket lent tartsák, önöknek pedig az a feladata [[Az elnök a csengő megkocogtatásával jelzi az idő leteltét.]] , hogy a nyugdíjakat lent tartsák, hogy ezzel tudják kézben tartani a magyar nyugdíjasokat, és olcsón megvenni…
Válaszát várom, képviselő úr!
Nem fogadom el ezt a választ, ez nevetséges válasz volt, államtitkár úr! Köszönöm, de nem! [[Taps a Jobbik soraiból.]]
Tisztelt Országgyűlés! Képviselő úr nem fogadta el az államtitkári választ. Kérdezem önöket, elfogadjáke azt. Kérem, szavazzanak! [[Szavazás.]] Az Országgyűlés az államtitkári választ 109 igen szavazattal, 23 nem ellenében, 1 tartózkodás mellett elfogadta. Tisztelt Országgyűlés! Nacsa Lőrinc és Szászfalvi László, a KDNP képviselői, interpellációt nyújtottak be a Miniszterelnökséget vezető miniszterhez: „Hogyan segítheti a Magyar Falu Program a falvak népességmegtartó képességét?” címmel. Szászfalvi László képviselő urat illeti a szó.
Köszönöm szépen a szót. Tisztelt Elnök Úr! Tisztelt Államtitkár Úr! A Fidesz-KDNP-kormány a kezdetektől elkötelezett a kistelepülésen élők életminőségének javítása mellett, éppen ezért dolgozott ki olyan pályázati programot, aminek célja az 5 ezer fő alatti kistelepülések hátrányainak enyhítése. Ezzel azokat a fejlesztéseket valósítja meg, melyek ezeket a településeket vonzóvá, vonzóbbá teszik az ott élők, illetve a letelepedni szándékozók számára.Éppen ezért 2019 elején elindult a vidéki Magyarország megújítását célzó „Magyar falu” program. A program pályázatai a lakhatási viszonyok javítását, a szolgálati lakások kialakítását segítik, továbbá bölcsődei, óvodai fejlesztéseket, az egészségügyi ellátást fejlesztő támogatást tartalmaznak. A nemzeti és helyi identitást erősítő közösségi és kulturális intézmények fejlesztését irányozzák elő, illetve a közösségszervezést segítik. Külön kiemelném a falusi CSOK elindítását. Ez szintén segíti a hátrányos helyzetű vagy nehezebb körülmények között működő kistelepüléseken élőket. Ők azok, akik falun akarnak családot alapítani és otthont teremteni. Őket is olyan támogatás illeti meg, mint a nagyobb településeken vagy a városokban élőket. Tisztelt Államtitkár Úr! A kormány céljaival a Kereszténydemokrata Néppárt teljes mértékben egyetért. A szociális és egészségügyi ellátórendszer fejlesztésével növelnünk kell a kistelepüléseken élők életminőségét, népességmegtartó erejét. Támogatnunk kell a fiatalok helyben maradását, vissza kell szorítani az elvándorlást. Idén a „Magyar falu” program keretében tizennyolc célterületre lehet pályázni, a tervek szerint az alprogramok támogatására összesen 75 milliárd forint áll rendelkezésre. Az önkormányzatok és az egyházközösségek kiemelt érdeklődése kíséri a programot, már az előkészítés óta. Civil szervezetek, polgármesterek, jegyzők, önkormányzati szakemberek és egyházi vezetők mondhatták el véleményüket a „Magyar falu” programról. Az érdeklődők már benyújthatják pályázataikat a Magyar Államkincstárhoz, éppen ezért kérdezem tisztelt államtitkár urat: mit vár a kormányzat a „Magyar falu” programtól? Hogyan segíthetik a pályázatok a vidéki kistelepülések népességmegtartó képességét? Mire fókuszálnak az első pályázati kiírások? Tisztelettel várom államtitkár úr megtisztelő válaszát. [[Taps a kormánypártok padsoraiból.]]
Köszönöm szépen, képviselő úr. Tisztelt Országgyűlés! Az interpellációra Orbán Balázs államtitkár úr válaszol. Öné a szó, államtitkár úr.
Köszönöm a szót. Tisztelt Elnök Úr! Tisztelt Ház! Tisztelt Képviselő Hölgyek és Urak! A kormány teljes mértékben osztja azt a nézetet, miszerint a vidék fejlesztése kiemelkedő hazánk fejlődése, a mindennapok biztonsága, a társadalmi fejlődés, az értékmegőrzés és mindenekelőtt a minőségi élet biztosítása szempontjából. Ez a gondolat noha evidenciának tűnik, de sajnos nem minden politikai erő, politikai csoportosulás osztja. Érdemes lehet felidézni például Mihályi Péter, SZDSZ-hez közel álló, baloldali, liberális közgazdász 2006-ban elmondott gondolatait, aki úgy vélte, hogy a falunak meg kell szűnnie. Mint nyilatkozta akkor: középkori hagyomány a falu, miért kéne fenntartani? Egész Nyugat-Európában nincs falu, a magyar települések többsége életképtelen. Azt a felvetést, miszerint bizonyított, hogy az a falu, ahol az iskolát bezárják, megszűnik, azzal tudta kommentálni, hogy akkor mindenki költözzön el. Ezek súlyos, a nemzet identitása szempontjából húsba vágó kijelentések. Mindezen gondolatok leírják azt kiválóan, hogy vannak olyanok, akik ezzel nem foglalkoznak, és nem tekintik kiemeltnek a magyar falvak életminőségének javítását. Ezzel szemben számunkra fontosak a magyar családok, éljenek bárhol az országban. Célunk, hogy vonzó életkörülményeket, színvonalas szolgáltatásokat, kiszámítható jövőt és biztonságot nyújtsunk a legkisebb településeken élőknek. A „Magyar falu” program az 5 ezer lélekszám alatti településekre fókuszál, ezeken kívánja biztosítani azt, hogy falun élni a városhoz képest életminőség tekintetében ne hátrányt, csupán egy másik életstílust jelentsen. Ezzel célunk az elvándorlás megállítása, a falvak népességmegtartó erejének növelése. 2019-ben a programra 150 milliárd forintot fordítunk. Mi úgy gondoljuk, hogy igenis van igény a falusi életmódra a fiatalok részéről, nem véletlen, hogy az általános CSOK-lehívások több mint 30 százaléka is a falusi ingatlanok vásárlására vonatkozott. Képviselő úr említette a falusi CSOK intézményét, ami szerintünk rendkívüli fontosságú. Ez ugye az általános CSOK-programon keresztül újdonságként jelenik meg. Ha valaki használt lakás vásárlását vagy korszerűsítését egyszerre bonyolítja, ugyanolyan összegű támogatás jár számára, mint az általános CSOK-szabályok szerint új lakás vagy ház építése esetén. Ez konkrétan azt jelenti, hogy aki faluban szeretne használt ingatlant vásárolni, korszerűsíteni, az egy gyerek esetén 600 ezer, két gyerek esetén 2,6 millió forint, három vagy több gyermek vállalása esetén 10 millió forint vissza nem térítendő támogatásra jogosult. Ebből 5 millió forintot a megvásárlásra, 5 millió forintot pedig a korszerűsítésre lehet fordítani. Hiszünk abban, hogy a „Magyar falu” programnak a komplexitása az, amely igazi változást hozhat a legkisebb településen élők számára is. Ez idáig öt pályázati felhívás jelent meg a 18 pályázati felhívásból, pénteki napig 2090 önkormányzat, 985 egyházközösség regisztrált, és 1216 pályázat érkezett az önkormányzatok és 949 pályázat az egyházközösségek részéről. Számunkra ez azt jelenti visszaigazolásként, hogy a magyar falu népszerűsége töretlen, folyamatosan felfelé ívelő, és ez azt mutatja, hogy a magyar vidék népességmegtartó erejének erősítése mindannyiunk számára küldetés, egy olyan program, amely az ország jövője szempontjából stratégiai jelentőségű. Így köszönöm az önök támogatását, és ebben a kormány nevében számítunk a közeljövőben is a támogatásukra. Köszönöm szépen a szót, köszönöm, hogy meghallgattak. [[Taps a kormánypártok padsoraiból.]]
Megköszönöm államtitkár úr válaszát. Kérdezem képviselő urat, elfogadjae az államtitkári választ. Öné a szó.
Köszönöm szépen, elnök úr, a szót. Természetesen elfogadom a választ, tisztelt államtitkár úr. Szeretném én is aláhúzni, amit államtitkár úr is említett, hogy ez a program egy komplex vidékfejlesztési program, amelyre 30 esztendő óta nem volt példa Magyarországon, részben maga a „Magyar falu” program, részben az ehhez kapcsolódó falusi CSOK programja, részben az alsóbbrendű utaknak a felújítási programja. [[16.20]] S ha még ehhez hozzávesszük a készülő iskolabuszrendszerünk megindítását, akkor azt mondhatjuk, hogy az elmúlt három évtizedben ehhez fogható vidékfejlesztési komplex program nem volt Magyarországon. Arról nem is beszélve, hogy a tervek szerint nemcsak erre az esztendőre fog szólni ez a program, hanem reménység szerint ez a következő években is folytatódni fog. Mindezek alapján továbbra is támogatjuk a kormánynak ezt a munkáját, és azt kívánjuk, hogy töltse be a küldetését ez a program Magyarország és a magyar vidék fejlődésében. [[Taps a kormánypártok soraiban.]]
Köszönöm szépen. Tisztelt Országgyűlés! Képviselő úr az államtitkári választ elfogadta. Tisztelt Országgyűlés! Szabó Sándor, az MSZP képviselője, interpellációt nyújtott be az emberi erőforrások miniszteréhez: „Naponta meghal 100 magyar ember, ez mégsem érdekli a kormányt?” címmel. Szabó Sándor képviselő urat illeti a szó.
Köszönöm a szót, elnök úr. Tisztelt Képviselőtársaim! Tisztelt Államtitkár Úr! Gondolom, ön fog válaszolni. Ha Magyarország problématérképét megvizsgáljuk és 100 ezer, 10 ezer embert megkérdezünk, akkor biztos vagyok benne, hogy a legtöbb magyar ember azt mondja, hogy a legnagyobb probléma ma Magyarországon az egészségügy helyzete. Ez pedig köszönhető annak, hogy ha megnézzük a korábbi kormányok egészségügyre költhető forrásait, akkor azt tapasztaljuk, hogy önök 2006 óta szinte éves szinten több ezer milliárd forintot vonnak ki az egészségügyből. Ennek pedig egyenes következménye sajnos az lett, hogy nemcsak az Európai Unió átlagától, hanem a visegrádi országok átlagától is messze leszakad Magyarország az egészségügy helyzetét tekintve. Ennek következtében például a visegrádi országok közül elsők vagyunk a keringési rendszer okozta megbetegedések csoportjában. Ebben a körben nemcsak a legtöbb betegséget produkáljuk Magyarországon a visegrádi országok közül, de kétszer annyian szenvednek ilyen típusú megbetegedésben. A legutóbbi kérdésem többek között például az érsebészekre vonatkozott. Láttuk, hogy milyen felmondások voltak Győrben, Veszprémben, de szakorvoshiány miatt ideiglenesen be kellett zárni a Péterfy Kórház érsebészetét is. A másik hasonló jellegű probléma, ha már megint megvizsgáljuk a kérdéskört, akkor a daganatos megbetegedések tekintetében tapasztalható. S bár Matolcsy Györgynek sok olyan mondása van, ami nem biztos, hogy megállja a helyét, de a Magyar Nemzeti Banknak abban a javaslatában, tanulmányában, amely innovatív gyógyszerek bevezetésére vonatkozott, azt gondolom, igaza lehetett volna. De ahelyett, hogy az önök minisztere esetleg megfogadta volna a Magyar Nemzeti Bank tanácsát, nem ezt tette, hanem több száz millió forintból egyfajta újságot indított, holott ezt a forrást nyugodtan költhette volna a daganatos megbetegedések megelőzésére, illetve gyógyítására. Az nem túlságosan szerencsés, hogy a magyarok Európa más országaiba mennek a gyógyulási esélyeik javítása érdekében. S ha megnézzük a halálozási adatokat, akkor szintén azt tapasztaljuk, hogy Magyarországon a megelőzhető halálozások tekintetében is a legrosszabbak vagyunk, a visegrádi országokhoz képest és az Európai Unió átlagához képest is messze-messze lemaradva. Mindezek miatt kérdezem államtitkár urat, hogy esetlegesen újságkiadás helyett miért nem az egészségügyre költi a területért felelős miniszter úr az egészségügyre fordítható forrásokat. Mikor veszik észre, hogy a politikai kommunikáció helyett jó lenne már valódi lépéseket tenni a magyar egészségügy megoldására? Köszönöm, és várom megtisztelő válaszát.
Köszönöm, képviselő úr. Tisztelt Országgyűlés! Az interpellációra Rétvári Bence államtitkár úr válaszol. Öné a szó, államtitkár úr.
Köszönöm szépen a szót, elnök úr. Tisztelt Képviselő Úr! Tisztelt Ház! Azért pár dolgot mindenképpen rendbe tennék azzal kapcsolatban, amit ön a felszólalása elején mondott arról, hogy ki hogyan foglalkozott az egészségüggyel. Önöket addig érdekelte az egészségügy, amíg abból valahogy pénzt lehetett nyerni, vagy lehetett valamit privatizálni belőle; először rossz színvonalra zülleszteni, aztán pedig privatizálni, és így pénzt nyerni belőle. Éppen ezért fordítottak egyre kevesebb és kevesebb forintot a magyar egészségügyre. Amikor ön fordított tendenciákról beszélt, akkor valami önnél nem kerek, nem gömbölyű, hiszen az OECD kimutatása szerint Magyarország volt az egyetlen ország az összes OECD-tagállam közül 2003 és 2010 között, ahol csökkent az egy főre jutó egészségügyi kiadások száma, míg 2010 óta ugyanezen kimutatás szerint a hetedik legnagyobb mértékben nőtt Magyarországon az egészségügyi kiadások összege. Ha megnézi az idei évi költségvetést és a 2010-eset, akkor meg azt látja, hogy 647 milliárd forinttal több van egészségügyre az idei évi költségvetésben, mint volt a 2010-esben. Tehát mind a költségvetési számok, mind az OECD számai azt mutatják, hogy önök folyamatosan kivontak, sőt egyedüliek voltak az összes OECD-ország közül, akik kivettek, elvettek pénzt az egészségügytől, míg a Fidesz-KDNP volt az, amelyik növelte ezeket a tételeket. Azért vették el önök, mert közben 16 ezer aktív ágyat felszámoltak a kórházakban, 6 ezer egészségügyi dolgozót elbocsátottak, aki ott maradt, attól elvettek egyhavi bért. Ne feledjük el, az önök kormányzása volt az egyetlen, amely orvosoktól, ápolóktól egyhavi bért elvett, s mindemellett pedig még kórházakat is bezártak országszerte, tisztelt képviselő úr. Ezzel szemben mi egy 500 milliárd forintos kórházfejlesztési programon már túl vagyunk, ennek keretében felújítottunk részben vagy egészben 77 kórházat, 54 rendelőintézetet és 104 mentőállomást, valamint felépítettünk 23 új rendelőintézetet és 31 új mentőállomást, 2019-ben pedig újabb 21 mentőállomás épül. Ha megnézi ön a mentés költségvetését, tisztelt képviselő úr, akkor azt látja, hogy 2010 óta 91 százalékkal emelkedett az Országos Mentőszolgálat költségvetése. Többek között ebből tudtak 778 új mentőautót is vásárolni, amelyek átlagéletkora 2,66 év, ami egy rendkívül jó szám, egy rendkívül kis kor a mentőautók számára. Ahogy mondtam, túl vagyunk egy 500 milliárd forintos fejlesztésen, és most vagyunk benne egy újabb 700 milliárdosban, az „Egészséges Budapest”-ben, amelyben négy centrumkórházat fejlesztünk, és 24 társkórházat. 2010 óta igyekeztünk minden többletforrást, akár a chipsadóbevételt, akár mást egészségügyi béremelésre fordítani, így az orvosok bérét két és félszeresére, míg az ápolók bérét kétszeresére sikerült emelni. Ha megnézte, tisztelt képviselő úr, hogy mennyi volt egy háziorvosi praxis bevétele 2010-ben, akkor azt látta, hogy az körülbelül 867 ezer forint volt. Ha megnézi, hogy most mennyi egy átlagos háziorvosi praxis bevétele, azt látja, hogy nem 867 ezer, hanem 1 millió 630 ezer forint havonta, átlagosan egy praxis bevétele, amiből ki kell jönnie a praxis havi gazdálkodásának. De itt nincs vége, hiszen idén és a következő négy esztendőben összességében 72 százalékkal fog a szakdolgozók bére emelkedni. S emellett nagyon sok megelőző intézkedést is elfogadtunk a nemdohányzók védelméről, a HPV-védőoltás bevezetéséről, a mindennapos testnevelés bevezetéséről, a chipsadó bevezetéséről, a közétkeztetés megújításáról, az iskolai büfékből az egészségtelen termékek kiűzéséről, de a vastagbéldaganatok szűrésére elindult legfrissebb programról is említést tehetünk, vagy a helybe vitt szűrővizsgálatokat, az egészségfejlesztési irodákat és a „Három generáció az egészségért” programot is mondhatnám. Ennek következtében 2010 óta a nők átlagos életkora 0,9 évvel, a férfiaké pedig 1,9 évvel emelkedett. S azt is cáfolnám, amit ön a szívbetegségekről és az agyérbetegségekről mondott. A szívbetegségek esetében a nőknél 14, a férfiaknál 20, az agyérbetegségeknél pedig a nőknél 12 és a férfiaknál is 12 százalékkal csökkent ennek a halálos kimenetelű betegségnek az előfordulása. Köszönöm szépen. [[Taps a kormánypártok soraiban.]]
Köszönöm szépen államtitkár úr válaszát. Tisztelt Országgyűlés! Kérdezem képviselő urat, hogy elfogadjae az államtitkári választ. Öné a szó.
Erről beszéltem, államtitkár úr, ezek nagyon szépen hangzanak az ön szájából, de a valóság meg nem ezt mutatja. Menjen el szakorvosi intézetekbe, menjen el háziorvosi rendelőkbe, már nincsenek háziorvosok, ön is pontosan tudja. Menjen el szakorvosi rendelőkbe, a várólistákat tessék megnézni, és utána tessék elemezni, hogy az emberek valóban azt gondoljáke az egészségügy helyzetéről, amit ön mond. Csak a tavalyi évben több mint 1800 milliárd forintot vontak ki az egészségügyből. [[Dr. Rétvári Bence: Nem igaz!]] Azok a fejlesztések pedig, amiről beszélni tetszett, nagyon helyesek, de azt mind európai uniós forrásból valósították meg. Így aztán, államtitkár úr, a jelenlegi helyzet továbbra is az, hogy sajnos továbbra is a magyar egészségügy helyzetét tartják az emberek a legnagyobb problémának, amit önöknek már meg kellene oldaniuk, hiszen kilenc éve kormányoznak, úgyhogy nem tudom elfogadni a válaszát. Köszönöm.
Köszönöm szépen, képviselő úr. Tisztelt Országgyűlés! Képviselő úr nem fogadta el az államtitkári választ. Kérdezem önöket, elfogadjáke azt. Kérem, szavazzanak! [[Szavazás.]] Az Országgyűlés az államtitkári választ 113 igen szavazattal, 28 nem ellenében, 1 tartózkodás mellett elfogadta. Tisztelt Országgyűlés! László Imre, a DK képviselője, interpellációt nyújtott be az emberi erőforrások miniszteréhez: „Ha egyetlen kerület egészségügyi ellátását sem képesek megszervezni, mire számítson az ország?” címmel. László Imre képviselő urat illeti a szó. [[16.30]]
Köszönöm a szót, elnök úr. Tisztelt Ház! Szűkebb lakóhelyemen, Újbuda példáján, mint cseppben a tenger, tükröződik a hazai egészségügy siralmas helyzete, csakúgy, mint a kormány és az önkormányzat koncepciótlansága és a megoldási szándék hiánya. A kerület járóbeteg-szakellátása katasztrófasújtott terület. A körmük szakadtáig tagadott létszámhiány miatt kilométeres hosszúságúak az előjegyzések, a várakozási idő pedig messze meghaladja az egyébként sem rövid országos átlagot. A legsúlyosabb helyzetben a gyermekgyógyászat van. Ennek megoldását, egy gyermekgyógyászati rendelőegység létesítését még 2010-ben, a Molnár Gyulát lejáratni kívánó polgármester-választási kampányban ígérték meg először. A választást megnyerték, az ígéretről szokás szerint megfeledkeztek. Az ígéret aztán újra előkerült a 2014-es választási kampányban is, de ugyanazzal az eredménnyel. Mikor kezdenek már hozzá? Hiába ígérik meg majd harmadszor az őszi kampányban, a kerület beteg gyermekei az ígérettől sajnos nem gyógyulnak gyorsabban. Az egészséghez szorosan kötődik és egyébként is a kormány vesszőparipája az egészséges életmód és a sport. Gazdagrét és Őrmező húszezer lakója évek óta hitegetve van egy uszoda építésével. Kétszer már az alapkövét is lerakták, de mikor kívánnak ezen túllendülni és ténylegesen hozzákezdeni az építkezéshez? Az állatorvosi ló azonban a szuperkórháznak becézett dél-budai regionális egészségügyi centrum ügye. Erre a célra nyolc telket már megszereztek, ebből négyet egy Fidesz-közeli vállalkozótól, nettó 4,3 milliárdért. Ő tehát már jól járt, de a költségvetés kevésbé, mert még egy kapavágás sem történt, de a kórházépítés tervezett költsége már többszörösére duzzadt, és e pillanatban 250 milliárdnál tartunk. Mekkorára becsülik a tényleges költségeket? Hogyan kívánnak gondoskodni az intézmény megközelíthetőségéről, mert tömegközlekedéssel ma lehetetlen odajutni. Honnan fognak egy ekkora létesítménybe orvosokat és szakdolgozókat szerezni, ha a kerületi járóbeteg-szakellátáshoz sem tudják a szükséges személyzetet biztosítani? Mit terveznek a Szent Imre Kórházzal, amire nemrégen 15 milliárdot költöttek? Egyáltalán mikor értik már meg, hogy az egészségügy fejlesztéséhez nem kizárólag új létesítményekre, hanem szerkezetváltásra, a meglévők felújítására, megfelelő finanszírozásra és mindenekelőtt [[Az elnök a csengő megkocogtatásával jelzi az időkeret leteltét.]] kellő létszámú, felkészült személyzetre van szükség? Tisztelettel várom válaszát. [[Taps a DK, az MSZP és az LMP soraiban.]]
Köszönöm, képviselő úr. Tisztelt Országgyűlés! Az interpellációra Rétvári Bence államtitkár úr válaszol. Öné a szó, államtitkár úr.
Köszönöm szépen a szót, elnök úr. Tisztelt Képviselő Úr! Tisztelt Ház! Azt hiszem, hogy ez leginkább az ön polgármesterjelölti kortesbeszéde volt jelen pillanatban itt a parlamentben, nyilvánvalóan a kampányban kívánja majd használni mint polgármester-jelölt ezeket a mondatokat, amiket most mondott, de egy mondatot szó szerint felírtam, tisztelt képviselő úr, abból, amit mondott az elején. Újbudán, azt mondta, a legsúlyosabb helyzetben a gyermekgyógyászat van. Ki volt az a kormány, amelyik bezárta a Svábhegyi Gyermekkórházat? Segítek, ugyanaz, amelyik az Országos Pszichiátriai és Neurológiai Intézetet, ugyanaz a kormány, amelyik bezárta a Szabolcs utcai kórházat és ugyanaz a kormány, amelyik bezárta a Schöpf-Merei Kórházat, amelyik sok nehéz szülés esetében segített az édesanyáknak a gyermeküket világra hozni. [[Közbeszólás a Fidesz soraiból: Szégyen!]] Az önök kormánya!Ön azt mondja most, hogy a legsúlyosabb helyzetben a gyermekgyógyászat van. És ki zárta be a gyermekkórházat? Önök, tisztelt képviselő úr, és utána itt feláll a parlamentben, hogy nem épül elég gyorsan az új gyermekellátó központ, miközben önök bezártak Budán egy Svábhegyi Gyermekkórházat, amelyik szintén a gyermekek egészségét volt hivatott szolgálni, tisztelt képviselő úr. Ön azt mondja, hogy sokan várakoznak a rendelőben. Ez bizonyára lehet, hogy csúcsidőszakban igaz és így is van, de önöknek mi volt erre a megoldási javaslatuk? A vizitdíj. Hogyha fizetni kell, majd kevesebben várakoznak. Ez lenne az ön javaslata a XI. kerületi és a többi polgárnak? [[Dr. Vadai Ágnes: Azóta eltelt tíz év!]] Az ön szerint segítette a betegek gyógyulását, hogy 16 ezer aktív ágyat felszámoltak? Ön azt mondja, hogy segíteni kell az orvosoknak, az ápolóknak, és több orvosra, több ápolóra van szükség. Ki bocsátott el Magyarországon 6 ezer egészségügyi dolgozót, orvost és ápolót? Ki? Ki bocsátotta őket el? Önök, az önök kormánya, Gyurcsány Ferenc és az a politikai család, amelyikben ön most itt politizál. [[Arató Gergely: Nem igaz!]] És ki vett el tőlük egyhavi bért? Önök. Ön most itt azt mondja, hogy több orvosra, jobb szerkezetre, új gyermekellátási központra van szükség, de mindegyik esetben önök nemcsak hogy nem léptek előre, hanem a probléma okozói voltak önök, aztán úgy gondolják, hogy tíz évvel később erre senki sem emlékszik, és itt felállnak a parlamentben, és követelik annak az ellenkezőjét, amit kormányzásuk alatt tettek, tisztelt képviselő úr. Arról nem is beszélve, hogy lehet, hogy a belső szerkezetátalakításról akkor kellett volna önnek is beszélni, amikor szépen halmozódott az ön vezetése alatt a Szent Imre Kórház adósságállománya, lehet, hogy akkor kellett volna valami belső szerkezeti kérdéssel foglalkozni. Mi ezzel szemben igyekeztünk minél több egészségügyi forrást biztosítani. Ön is tudja, hogy körülbelül a GDP 1,5 százalékával növeltük az egészségügyi források mértékét, 700 milliárd forint az „Egészséges Budapest” program várható költsége 4 centrumkórházban és 24 társkórházban, és ebből az újbudai gyermekegészségügyi központra is, illetőleg az egynapos sebészetre is már 2017-ben 63 millió 993 ezer forint támogatást adtunk az önkormányzat részére, 2018-ban 111 millió 327 ezer forintot. Az elsőből a tervezés és a közbeszerzési előkészítés valósult meg, a második ütemből, tehát a tavalyi pénzből az eszközbeszerzések első üteme, az idei évben pedig a támogatási okirat előkészítése van folyamatban 500 millió forintról, félmilliárd forintról. A mellette levő szakrendelőben egyébként 36 szakmában 2380 szakorvosi és 219 nem szakorvosi óraszámban, heti óraszámban működik a rendelő. Az „Egészséges Budapest” programból, bár ez egy jó állapotban levő, jó karban levő rendelő azért, ha megnézzük kívülről-belülről, de 1 milliárd 895 millió forintos támogatást fogunk az „Egészséges Budapest” programból adni, nyilván ebből nyílik lehetőség gyermekgyógyászati központra is. [[Az elnök a csengő megkocogtatásával jelzi az időkeret leteltét.]] Ami pedig a dél-budai centrumkórházat illeti, itt is már a tömegközlekedési rész tervezése folyamatban van, és valóban, ahogyan ön is mondta, itt 100 milliárd forintot meghaladó nagyságrendű összeg lesz az, amit nemcsak a dél-budai, nemcsak a budai, hanem az agglomerációs betegek gyógyítására is fogunk fordítani, új kórház építésére. Köszönöm a türelmét, elnök úr. [[Taps a kormánypártok soraiban.]]
Megköszönöm államtitkár úr válaszát. Kérdezem képviselő urat, hogy elfogadjae az államtitkári választ. Öné a szó.
Köszönöm. Államtitkár úr, a mi beszélgetésünk egy szánalmas síkon zajlik. Én szakrendelőről beszéltem, nem fekvőbeteg-ellátásról, és nem a budapesti ellátásról, hanem a XI. kerületről. Értem én egyébként, hogy ön nem tud értelmes választ adni, ha csak a XI. kerület dolgaira korlátozódunk. Egyébként hadd mondjam el önnek, hogy a Szent Imre Kórház volt főigazgatójaként nem az a milliárdos tartozásunk volt, amit önök emlegetnek, de ez legyen egy más dolog, nagyon szívesen szembenézek azzal a bíróság előtt, aki ezt állítja. A lényeget mondom: megvalósítható a Szent Imre Kórház bázisán a kórház, a szuperkórház felépítése, igaz, tizedannyi összegből. Abból persze kevesebbet lehet ellopni, mint a 250 milliárdból. Az a baj, hogy önök folyamatosan félrebeszélnek, és ön is. Tettem föl kérdéseket, nem kaptam választ. Egyszer talán majd elérkezik oda [[Az elnök a csengő megkocogtatásával jelzi az időkeret leteltét.]] , hogy olyan választ tesznek le az asztalára, ami a feltett kérdésekre megadja a választ. Köszönöm. Nem fogadom el a választ.
Köszönöm, képviselő úr. Tisztelt Országgyűlés! Képviselő úr nem fogadta el az államtitkári választ. Kérdezem önöket, elfogadjáke azt. Kérem, szavazzanak! [[Szavazás.]] Az Országgyűlés az államtitkári választ 111 igen szavazattal, 24 nem ellenében, 1 tartózkodás mellett elfogadta. Tisztelt Országgyűlés! Schmuck Erzsébet, az LMP képviselője, interpellációt nyújtott be a pénzügyminiszterhez: „Lesze elég forrás a környezetvédelemre, hogy legalább az életünket és a környezetbiztonságot közvetlenül veszélyeztető, legsürgősebb problémák megoldódjanak?” címmel. Az interpelláció megválaszolásával a miniszterelnök úr a téma szerint feladat- és hatáskörrel rendelkező Nagy István agrárminiszter urat bízta meg. Az interpellációra miniszter úr felkérésére Farkas Sándor államtitkár úr, miniszterhelyettes válaszol. Öné a szó, képviselő asszony. [[16.40]]
Köszönöm szépen, elnök úr. Az Országgyűlés hamarosan megkezdi a jövő évi költségvetés tárgyalását. Egyelőre nem tudjuk, csak sejtjük, hogy mit tervez pénzügyminiszter úr. Kilenc éve, hogy a szakmai érvek, tények, az ellehetetlenülés szélére került emberek és ágazatok segélykiáltása süket fülekre talál a kormányban. Hiába dübörög a gazdaság, a költségvetés mostohán bánik a legfontosabb ügyeinkkel, az emberek jólétével, a szegénység felszámolásával, az egészségüggyel, az oktatással, a kultúrával és nem utolsósorban a környezetüggyel. Pedig mindegyik szorosan összefügg a kormány új jelszavával, a versenyképességgel, mert ha ezekbe a területekbe fektetünk, akkor természeti értékekben és erőforrásokban gazdag környezetben, egészséges, itthoni jövőképpel rendelkező, kiművelt emberfők teremthetnék meg a jövő fenntartható, magas hozzáadott értékű társadalmának és gazdaságának alapjait. Nézzük a környezetügyet, amelynek finanszírozása szintén szégyenletesen alacsony. A kormány elszabotálja az emberek egészségét, az emberévekben mérhető pusztító környezetszennyezés és -terhelés csökkentését, beleértve a sok ezer felnőtt és gyermek korai halálát okozó azbesztszennyezést, amely ott van a lakásokban, az iskolákban, a munkahelyeken, és a lég- és zajszennyezést is. De ugyanez mondható el a korábbi ipari környezetszennyezések felszámolásának elmulasztásáról, gondoljunk csak a több tízezer ember vízellátását biztosító szentendrei vízbázis szomszédságában vagy az Óbudai Gázgyár területén visszamaradt szennyezőanyagokra; több ezer ilyen hely van még az országban. Sehol nem tart a víziközmű-rekonstrukció, pedig egészséges vízellátásunk múlik rajta. A kormány úgy tesz, mintha nem kellene az éghajlatváltozás miatt semmit sem tennie. A nemzeti parkok értékmegőrző munkáját sem fedezi az állam, ehelyett profittermelésre biztatja őket, és még sokáig sorolhatnám a kormány bűnlajstromát. Eközben tudható, hogy az uniós támogatás mértéke a jövőben csökkenni fog, a kormányhatározat alapján május végéig kell kidolgozni az uniós támogatások felhasználásának új tervét. Azt szeretném megkérdezni, hogy miből, mennyivel és milyen célokra tervezik növelni a környezetügy jövő évi és hosszabb távú finanszírozását. Vagy továbbra is kizsigerelik és ezzel megsértik az Alaptörvényt, környezeti válsághelyzetbe taszítják az országot, és továbbra is szemrebbenés nélkül nézik, hogy évente több mint tízezer ember környezeti okokból idő előtt hal meg? Konkrét számokat szeretnék hallani. Várom megtisztelő válaszát.
Köszönöm szépen, képviselő asszony. Tisztelt Országgyűlés! Az interpellációra Farkas Sándor államtitkár úr, miniszterhelyettes válaszol. Öné a szó.
Köszönöm szépen. Tisztelt Elnök Úr! Tisztelt Országgyűlés! Tisztelt Képviselő Asszony! Kérdése idő előtti és félrevezető. Idő előtti, mert a 2020-as költségvetési tervezés még folyamatban van, csakúgy, mint az uniós források felhasználásáról szóló szektorális tervek elkészítése. Félrevezető, mivel a magyar kormány már eddig is sokat tett és sokat költött a környezetvédelmi célok megoldása érdekében, nemcsak a szűk értelemben vett környezetvédelmi ágazaton belül, hanem az integrált környezetvédelmi szemlélet és kormányzati feladatmegosztás miatt több más szakterületen is. Több komplex környezetvédelmi probléma esetében a hatékony intézkedés más ágazatokban kell megvalósuljon ahhoz, hogy az adott ágazati probléma megoldásának hatásaként a környezet állapota is jelentősen javuljon; különösen igaz ez például a levegőminőség-védelem területén. A légszennyezettség hatásainak csökkentésére is jelentős lépések történtek az elmúlt években, számos területen javult a helyzet. Évekkel ezelőtt elindítottuk a kisméretűrészecske-kibocsátás csökkentésére vonatkozó ágazatközi programot. A program 2011-es indulása óta a közlekedési, az ipari, a mezőgazdasági, a lakossági szektorban számos intézkedés valósult meg, közel 200 milliárd forint értékben. Készül egy új országos levegőterhelés-csökkentési program is, amely kitér minden lényeges légszennyező anyag kibocsátásának korlátozására. A program céljai jelentős nagyságrendű uniós forrás felhasználásával valósulnak meg, az ebben foglalt intézkedések megvalósításuk esetén több mint 50 százalékkal csökkentik a lakosság környezeti és egészségügyi kockázatait. Az országos környezeti kármentesítési program keretében a 2010 és 2017 közötti időszakban összesen 110,9 milliárd forint hazai forrásból több mint háromszáz területen történtek kármentesítési intézkedések. Emellett a kormány biztosította például az abasári ivóvízszennyezést követően a település ivóvízellátását, és a szennyezés okának, kialakulásának és terjedésének vizsgálatát 100 millió forintos költséggel. 2017-ben pedig megkezdődtek a tényleges kármentesítési beavatkozások is: sikerült megtisztítani a balmazújváros-lászlóházi veszélyeshulladék-tároló telepet összesen 2566 tonna veszélyes hulladéktól, aminek költsége 400 millió forint volt. Ezen túlmenően az uniós források felhasználásával a 2010 és 2020 közötti időszakban közel 100 milliárd forint állt, illetve áll rendelkezésre kármentesítési feladatokra, illetve a hátrahagyott, szennyezett és alulhasznosított barnamezős területekre. Tájékoztatom képviselő asszonyt, hogy az állami természetvédelmi és génmegőrzési intézetek a jövőben is stabil költségvetés mellett végezhetik értékőrző tevékenységüket. A 2015-ben elinduló operatív programok keretében közel 40 milliárd forint támogatás felhasználásával további területeken javítjuk a természetes és természetközeli élőhelyek állapotát, valamint a természetvédelmi kezelési és a nagyközönség számára történő bemutatást szolgáló infrastruktúrát. Új elemként a természetvédelmi őrszolgálathoz, illetve a természetvédelmi monitorozáshoz szükséges infrastruktúra fejlesztése is lehetővé válik. [[Az elnök csengetéssel jelzi az időkeret leteltét.]] A génmegőrzési tevékenységben való állami szerepvállalás növelése érdekében 2017-ben további milliárdokat, 12,3 milliárd forintos forrást biztosítunk az elkövetkezendő négy évben. Köszönöm megtisztelő figyelmüket. [[Taps a kormánypártok soraiban.]]
Köszönöm szépen államtitkár úr válaszát. Tisztelt Országgyűlés! Megkérdezem képviselő asszonyt, elfogadjae az államtitkári választ. Öné a szó.
Sajnos a választ nem tudom elfogadni, miniszterhelyettes úr. Ön azt mondta, hogy idő előtti a kérdés. Én biztos vagyok abban, hogy ez nem idő előtti, hiszen a jövő évi költségvetést néhány héten belül a kormánynak be kell nyújtania, és ha a kormány benyújtja, nyilván a költségvetés tervezését nem most kezdik el, hanem már egy ideje folyik, tehát önöknek pontosan tudni kellene azt, hogy milyen célokra milyen tételeket fognak betervezni. Tehát a kérdés nem idő előtti.Lehet, hogy különböző területekre a kormány valamennyit fordított, de messze nem annyit, amennyit kellene. Emlékezzünk például a nyári időszak végére, hogy az ország hány településén haladta meg a levegőszennyezettség a megengedettet, fuldokoltak az emberek és a gyerekek. Nem véletlen az, hogy ma Magyarországon körülbelül tízezer ember idő előtt hal meg a levegőszennyezettség következtében. Én egyébként a nemzeti parkokra se lennék nagyon büszke, mert európai uniós forrásokra kényszerítik őket [[Az elnök csengetéssel jelzi az időkeret leteltét.]] és a szakmai munkához nem kapnak megfelelő támogatást. A válasz sajnos nem elfogadható. [[Dr. Rétvári Bence: Forrásokra kényszerítik őket!]]
Köszönöm szépen, képviselő asszony. Tisztelt Országgyűlés! A képviselő asszony nem fogadta el az államtitkári választ. Kérdezem önöket, elfogadjáke azt. Kérem, szavazzanak! [[Szavazás.]] Az Országgyűlés az államtitkári választ 108 igen szavazattal, 24 nem ellenében, 1 tartózkodás mellett elfogadta. Tisztelt Országgyűlés! Tordai Bence, a Párbeszéd képviselője, interpellációt nyújtott be a miniszterelnök kabinetfőnökéhez. Tájékoztatom a tisztelt Országgyűlést, hogy Tordai Bence államtitkár úr… [[Derültség.]] , Tordai Bence képviselő úr nem tartózkodik az ülésteremben, ezért a határozati házszabály 122. § (5) bekezdése alapján az interpellációt visszavontnak kell tekinteni. Tisztelt Országgyűlés! Dunai Mónika, a Fidesz képviselője, interpellációt nyújtott be az innovációért és technológiáért felelős miniszterhez: „Milyen veszélyekkel járna, ha megvonnák Magyarország európai uniós fejlesztések feletti szabad döntési jogát?” címmel. Dunai Mónika képviselő asszonyt illeti a szó. [[16.50]]
Köszönöm szépen a szót. Tisztelt Elnök Úr! Tisztelt Államtitkár Úr! Dobrev Klárának, a Demokratikus Koalíció politikusának egy újabb nyilatkozata rávilágított arra, hogy mennyire is veszélyes Magyarország számára az Európai Unió jövőjét érintő elképzelése, és hogy mennyire semmibe veszi a magyar választópolgárok döntését. [[Dr. Varga-Damm Andrea: És miért kampányoltatok ellene?]] A szélsőségesen bevándorláspárti Demokratikus Koalíció [[Arató Gergely: Jaj, már megint itt tartunk!]] egyik ikonikus alakja múlt héten egy interjúban úgy fogalmazott, hogy független EU-s testületeken keresztül kellene eljuttatni Magyarországra a hazánknak járó forrásokat. [[Arató Gergely: Miért nem tőle kérdezed meg! Összehozlak! Az elnök csenget.]] Hangsúlyozom: járó, nem könyöradomány. Továbbá annak is hangot adott, hogy elfogadhatónak tartaná azt, hogy Magyarországot egy olyan státuszba minősítsék vissza, mintha nem lenne az EU teljes jogú tagja. Ez a mondat elfogadhatatlan, felháborító, és semmibe veszi mindazokat az erőfeszítéseket, amelyeket hazánk megtett annak érdekében, hogy igenis az EU teljes jogú tagjává váljon. A magyarok keményen megküzdöttek azért, hogy egyenrangú tagjai legyenek az Európai Uniónak. [[Arató Gergely: De nem azért, hogy ti ellopjátok a pénzt! Közbeszólás a Fidesz soraiból: Ő beszél!]] Ennek ellenére Gyurcsány Ferenc felesége [[Dr. Vadai Ágnes: Dobrev Klára!]] meg tudna barátkozni azzal a gondolattal, hogy az Európai Unió gyámság alá helyezze Magyarországot. De mi mást várhatnánk el egy olyan személytől, aki az európai egyesült államok koncepciójáról álmodozik, egy olyan közösségről, amelyben a magyar szuverenitás jelentős módon korlátozott lenne, gyakorlatilag teljhatalmat adva a brüsszeli bürokratáknak. [[Arató Gergely: Az a helyzet, hogy hazudsz!]] Tisztelt Képviselőtársaim! [[Arató Gergely: Nem szép ilyet mondani egy hölgynek… Farkas Sándor: Ez illetlenség!]] Tisztelt Államtitkár Úr! A magyar baloldal egyszerűen képtelen arra, hogy elfogadja a magyar választók döntését, akik nem kérnek a szélsőségesen bevándorláspárti ellenzékből. A bevándorláspárti ellenzék kétségbeesettségét jól jellemzi, hogy évek óta a brüsszeli bürokratákhoz rohannak tanácsokért, támogatásért és biztató szavakért, ahelyett, hogy a magyar választópolgárok érdekeit képviselnék külföldön. A magyar baloldal számára semmit sem jelent sem a magyar szuverenitás, sem pedig a magyar kultúra és identitás. Nem túlzás azt mondani, hogy a magyar baloldal számára már régen nem Budapest Magyarország fővárosa, hanem Brüsszel. [[Arató Gergely: Nem mi zárjuk be a Széchényi Könyvtárat, a Magyar Tudományos Akadémiát!]] Tisztelt Államtitkár Úr! Kérdezem, hogy milyen veszélyei lehetnek annak, ha független uniós intézményekre bíznánk a hazánknak járó uniós források szétosztását. [[Arató Gergely: De gyenge ez!]] Tisztelettel várom válaszát. [[Arató Gergely: Nagyon bátor volt! Taps a kormánypártok soraiból.]]
Köszönöm szépen, képviselő asszony. Tisztelt Országgyűlés! Az interpellációra Cseresnyés Péter államtitkár úr válaszol. Államtitkár úr, öné a szó. [[Arató Gergely: Ő Dobrev Klára szóvivője?]] Képviselő úr, megkérem! [[Arató Gergely: Nekem úgy tűnik!]]
Tisztelt Elnök Úr! Tisztelt Országgyűlés! Tisztelt Képviselő Asszony! Jóérzésű magyar ember valóban nehezen tud mit kezdeni Gyurcsány Ferenc feleségének közelmúltbeli szavaival. [[Arató Gergely: Dobrev Klára!]] Gyurcsány Ferenc felesége [[Arató Gergely és Varju László egyszerre: Dobrev Klára! Az elnök csenget.]] ugyanis elmondta, hogy az a célja, hogy a Magyarországnak járó EU-s pénzek nagyságába és odaítélésébe hazánknak ne legyen beleszólása, arról uniós intézmények döntsenek. Tehát, hogy világosan lássuk, miről van szó: a Demokratikus Koalíció azt szeretné elérni, hogy amikor arról kell dönteni, hogy az egyes tagállamoknak mennyi pénz jut, és hova ítélik meg, hol lehet azt felhasználni, akkor a magyar emberek képviselői ne ülhessenek oda a tárgyalóasztalhoz, ne harcolhassanak a magyaroknak járó fejlesztési pénzekért, hanem bízzuk az egészet Budapesttől ezer kilométerre élő, Magyarországon sosem járt brüsszeli bürokratákra. [[A jegyzői székben Hiszékeny Dezsőt Szabó Sándor váltja fel.]] Tisztelt Képviselő Asszony! Jól tudjuk, hogy mit jelentene ez. Tavaly májusban az Európai Bizottság olyan bevándorláspárti költségvetési tervezetet tett le az asztalra, amely elvenné a pénzeket a tagállamoktól, és többet adna migrációra. Gyurcsány Ferencné és pártja tehát ezt támogatja. Ők nem a magyar embereket, hanem Brüsszelt képviselik. [[Arató Gergely: Miért nem jöttetek el vitára, ha így gondolod? Szemtől szemben! Ne egymás közt beszélgessünk erről! Ejnye!]] Nem újdonság ez, mert a magyarok véleménye eddig sem érdekelte őket. [[Szászfalvi László: Fáj az igazság!]] Hiába nyilvánították ki ugyanis a magyar emberek többször világosan, hogy nem akarják, hogy hazánkból is bevándorlóországot csináljanak, Gyurcsány Ferencék és a teljes ellenzék mégis beállt a bevándorláspárti brüsszeli bürokrácia mögé, és be akarja engedni a migránsokat. A kormánynak azonban Brüsszelben is a magyar emberek érdeke az első, az a célunk, hogy Magyarország 2030-ra azon öt EU-s tagállam egyike legyen, ahol a legjobb élni, lakni és dolgozni. [[Arató Gergely: Akkor mondjatok le!]] Ehhez pedig életbevágó, hogy mi magunk állhasunk ki a hazánkért, dönthessünk a saját forrásaink elosztásáról. A történelem számtalanszor bebizonyította már, hogy mástól nem is várhatjuk, hogy a mi érdekeinket ki juttatja érvényre. De hogy mi történne, ha Dobrev Klára [[Moraj a kormánypártok soraiban. Taps a DK padsoraiból.]] és az ellenzék kívánsága szerint az Európai Bizottságra bíznánk a fejlesztéseket, azt már most, ebben a fejlesztési ciklusban is láthatjuk. A régiónkból pályázók részesedése azokból az uniós forrásokból, amelyekre közvetlenül lehet Brüsszelnél pályázni, megdöbbentően alacsony, és a közbeszerzésekben sem jobb a helyzet. Ha megnézzük például a Bizottság kezelésében levő, a kutatás-fejlesztést támogató „Horizon 2020” programot, akkor kiderül, hogy a támogatási keret mindössze 5 százalékát nyerték el pályázataikkal az EU-hoz újonnan csatlakozott tagállamok, miközben lakosságarányuk az Unió negyede. A tapasztalatok tehát azt mutatják, ha Gyurcsány Ferenc pártja és annak célja érvényesülne, nem sok jóra, nem sok forrásra számíthatnánk. [[Arató Gergely: A Fidesz!]] [[A jegyzői székben dr. Szűcs Lajost dr. Vinnai Győző váltja fel.]] Ki kell jelenteni, hogy nem kívánunk semmilyen jogunkról lemondani, bárhonnan is érje politikai nyomás hazánkat. A választók a jelenlegi kormánynak adtak tavaly felhatalmazást, és a most lezajlott választásokon is egyértelműen nyilvánították ki, hogy ezt a kormányt támogatják, amely a magyar emberek érdekeit, a magyar emberek védelmét és a függetlenségük megőrzését biztosítja. Ezért kérem, hogy válaszomat fogadja el. Köszönöm. [[Taps a kormánypártok soraiból. Arató Gergely: Elég gyenge válasz volt. Németh Szilárd István: Nagyon jó válasz volt.]]
Köszönöm szépen államtitkár úr válaszát. Megkérdezem képviselő asszonyt, elfogadjae az államtitkári választ. Öné a szó.
Köszönöm szépen a szót. Tisztelt Elnök Úr! Tisztelt Államtitkár Úr! Elfogadom a választ. [[Moraj a DK soraiban.]] Kérem államtitkár urat és a kormányt arra, hogy tegyenek meg mindent annak érdekében, hogy az Európai Unió ne hallgasson Gyurcsánynéra [[Dr. Vadai Ágnes: Dobrev Klára!]] ne engedjék, hogy… [[Dr. Vadai Ágnes: Képviselő asszony, tegye meg, hogy nevén szólítja, ha már az itt ülő férfi képviselőtársai nem teszik meg! Zaj. Közbeszólás a Fidesz soraiból: Nem kell kiabálni! Az elnök csenget.]]
Képviselő asszony! [[Dr. Vadai Ágnes: Képviselő asszony, kérem! Dr. Dobrev Klára. Kérem! Legalább ennyi! Az elnök csenget. Dr. Rétvári Bence: Szégyelli a férje nevét? Közbeszólás a Fidesz soraiból: Szégyelli a férjét?]] Képviselő asszony, van egy rossz hírem: tájékoztatnom kell, hogy nem párbeszéd, és nem ön válaszol. [[Dr. Vadai Ágnes: Gondoltam, hogy itt ilyen párbeszédet folytatunk arról, hogy kit hogy hívnak ebben a Házban.]] Akkor legyen kedves, hallgasson el! És adja meg a lehetőséget arra, hogy képviselő asszony elmondja a válaszát! Majd ha ön interpellál, akkor ön beszél! Köszönöm. [[Dr. Vadai Ágnes: De nem, mert most beszélek! Dobrev Klára! Taps a kormánypárti padsorokból.]] Képviselő asszony, parancsoljon! Beszámítom az időt.
Köszönöm szépen, elnök úr. Szóval, tisztelettel kérem a magyar kormányt, hogy tegyen meg mindent annak érdekében, hogy Gyurcsány Ferenc felesége, Dobrev Klára [[Dr. Vadai Ágnes és Arató Gergely egyszerre: Dobrev Klára!]] szavára az Európai Unió intézményei [[Dr. Vadai Ágnes: Dobrev Klára. Ennyire nehéz kimondani?]] ne tegyék, ne tehessék azt meg [[Dr. Vadai Ágnes: Méghozzá dr. Dobrev Klára. Nem annyira bonyolult ez!]] hogy Magyarországot másodrangú uniós országgá tegyék, ne engedjék, hogy gyámság alá vegyék Magyarországot. És tegyenek meg mindent annak érdekében, hogy azokról az uniós forrásokról, amelyek Magyarországot megilletik, azokról a forrásokról mi, magyarok dönthessünk, a magyar emberek dönthessenek. Köszönöm szépen a választ. [[Taps a kormánypártok soraiból.]]
Köszönöm szépen, képviselő asszony. Tisztelt Országgyűlés! Képviselő asszony az államtitkári választ elfogadta.Tisztelt Országgyűlés! Varga-Damm Andrea, a Jobbik képviselője, interpellációt nyújtott be a miniszterelnök úrhoz: „Nyugati árak, keleti bérek jelentem: a Kárpát-medencében a helyzet változatlan.” címmel. Az interpelláció megválaszolásával a miniszterelnök úr a téma szerint feladat- és hatáskörrel rendelkező Varga Mihály pénzügyminiszter urat bízta meg. Az interpellációra a miniszter úr felkérésére Tállai András államtitkár úr, miniszterhelyettes válaszol. Képviselő asszony, öné a szó.
Köszönöm a szót, elnök úr. Tisztelt Ház! Tisztelt Képviselőtársaim! Tisztelt Államtitkár Úr! A rendszerváltás óta mit hallanak vezető politikusoktól az emberek? Azt, hogy a kapitalizmus, a demokrácia és a piacgazdaság célja az emberek jóléte. Harminc éve ígérgetik, hogy a nyugat-európai életszínvonalhoz kívánják a polgárokat juttatni. Körülbelül 500 ezer embert sikerült is, nagyrészt a kormányközeli oligarcha- és lakájcsaládokat. De él itt még 9 millió ember, aki ebben a kegyben nem részesülhetett eddig, még akkor sem, ha éjt nappallá téve dolgozik. [[17.00]] A kormány folyamatosan zengedezi, hogy nőnek az átlagbérek, nő az életszínvonal, csak az a probléma, hogy háromnegyed éves késéssel az árak is úgy nőnek, hogy elveszítik a bérek reálérték-növekedésüket. Magyarországon a fogyasztói kosárból még csak 23-at tud a magyar ember venni, Csehországban már 29-et, Ausztriában 34-et, Nagy-Britanniában 44-et, és Németországban pedig 58-at. Ez azt jelenti, hogy az osztrákoknak 50 százalékkal többet ér a bérük, mint a magyaroknak, a briteknek több mint kétszeresét, a németeknek pedig két és félszeresét. Persze halljuk 30 éve, hogy a piaci folyamatokba nem lehet beleszólni, a kereslet és a kínálat határozza meg az árakat és a béreket. Pontosan tudjuk, hogy állami beavatkozással rendre befolyásolják mindenhol a világban a piaci és keresleti viszonyokat. Csak nézzük meg, hogy a bevezetendő USA-beli védővámok eredményeként már le is állt a kormány által nagy hanggal kísért kecskeméti Mercedes-gyár második ütemének építése. Erről ugye nem tetszenek beszélni. Míg 1990-ben 1 dollárból 1,53 liter üzemanyagot tudott venni a magyar ember, mára odáig jutottunk, hogy már 1 dollárból csak 0,7 liter üzemanyagot. Ha ugyanezeket a számokat összevetjük azzal, hogy az átlagbérek és a létminimumértékek miként aránylanak egymáshoz, akkor az az eredmény, hogy míg ’90-ben 164 dollár volt az átlagbér és 115 dollár a létminimum, és 2004-ben pedig 334 dollár volt az átlagbér és 254 dollár a létminimum, azaz a két időszak között az emberek tartalékolni tudtak. Mára azonban már a kormányzat a létminimumértéket sem engedi kimutatni, egyszerűen azért, hogy ne találkozhasson azzal egyetlen felelős politikus sem, hogy mennyi pénzből tudnának a magyar emberek megélni. 2010 óta az élelmiszerárak Magyarországon 34 százalékkal emelkedtek, de a nettó jövedelmek ezt nem követték. Az átlagbérszámításba nem veszik bele a közmunkások bérét, ami mindenképpen rontaná a jelenlegi átlagbérszámítást, és mindez odavezet, hogy ma már a polgárok, bármennyire is a kormány azt zengedezi, hogy mennyire jól élnek, 3 millió ember még mindig a mélyszegénységben él. Az üzemanyag ára 320 forint volt 2010-ben, ma 407, ehhez képest az olaj ára 2010-ben 75 dollár volt, ma pedig 70 dollár. Hogy is van ennek a kettőnek az összefüggése? Azt szeretném kérdezni miniszterelnök úr helyett államtitkár úrtól, hogy 30 évvel a rendszerváltás után mit tud mondani az embereknek, mikor lesznek a nyugati árak mellé nyugati bérek. Köszönöm szépen. [[Taps a Jobbik padsoraiban.]]
Köszönöm szépen, képviselő asszony. Tisztelt Országgyűlés! Az interpellációra Tállai András államtitkár úr, miniszterhelyettes válaszol. Öné a szó.
Köszönöm szépen, elnök úr. Tisztelt Országgyűlés! Tisztelt Képviselő Asszony! Én abban tudok önnek segíteni, hogy visszatekintünk 2010-től, hogy mit tett Magyarország Kormánya, a Fidesz-KDNP-kormány annak érdekében, hogy az emberek egzisztenciája növekedjen, hogy a jövedelme emelkedjen, és hogy egyre jobban éljenek. Hát, először is rendbe kellett tenni a devizahitelezést, ami egy társadalmi katasztrófa volt, az embereket becsapták. Több mint 1 millió szerződéssel 1 milliótól több embert, családot vittek bele abba a katasztrófába, ami azt jelentette számukra, hogy az árfolyamváltozás miatt nem tudták fizetni a felvett hitelüket. Csak emlékeztetem önt, hogy ezt az a szocialista kormány tette meg, akikkel most önök politikai partnerséget vállaltak. A Fidesz-kormány azt vállalta, hogy ezt rendbe teszi, és igaz, hosszú éves küzdelmek árán, de úgy tette rendbe, hogy még nemzetközi elismeréseket is kapott ezen a téren.A következő lépése a kormánynak a tényleges, tartós és valós rezsicsökkentés volt, ami szintén több százezer, sőt minden magyar családot érintett és érint mind a mai napig is, hiszen a rezsicsökkentés hatása ma is pozitívan hat a családokra azáltal, hogy a rezsiköltségük így kevesebb, és így több marad más egyéb célokra. Amikor megerősödött a gazdaság és növekedési pályára állt, akkor bővítettük a foglalkoztatást. Először a közszférában dolgoztak sokan, később átvándoroltak a versenyszférába. Erre egy számot tudnék mondani, 12 százalék volt a munkanélküliség száma, annyi volt, most 3,6 százalék. A Fidesz-kormány több mint 800 ezer embernek adott munkát és a munkával együtt jövedelmet és megélhetést. Amikor a gazdasági növekedés tartóssá vált, akkor a Fidesz-kormány adócsökkentést adott az embereknek. Először a személyi jövedelemadó kulcsát, a progresszív adókulcsot egy kulcsra változtattuk, 15 százalékra, ami Európában a második legkevesebb, ezzel együtt növeltük a családi adókedvezményt, ezáltal is több mint 1 millió családnak, gyermeket vállaló családnak biztosítva magasabb megélhetési lehetőséget. Az adócsökkentéshez tartozik az áfa kulcsának a csökkentése is, ahol az alapvető élelmiszerek, szolgáltatások kulcsát sikerült csökkenteni. Az árcsökkentéssel természetesen az embereknek maradt több pénzük szintén. Aztán 2016 novemberében bérmegállapodást kötöttek a kormány, a munkaadók és a munkavállalók. A bérmegállapodás lényege, hogy tartósan emelni kell Magyarországon a béreket. Egyrészt a minimálbér emelése folyamatos, 2010 óta több mint 100 százalék, másrészt pedig a járulékok csökkentésével a munkáltatóknak lehetőséget adtunk arra, hogy az emberek jövedelmét, bérét tudják növelni. Ennek a hatása ma már érezhető a gazdaságban. Ma már az emberek jövedelme évek óta folyamatosan növekszik, nemcsak nominálértelemben, hanem a reáljövedelmük is folyamatosan nő. Végül engedjen meg nekem is egy összehasonlítást. 2004-ben egy átlagos, 140 ezer forintos fizetésből az akkori árakon 572 liter üzemanyagot lehetett vásárolni, ma 345 ezer forintos átlagbérből több mint 868 liter üzemanyag vételezhető a töltőállomáson. Ezt a tendenciát kívánja a kormány folytatni a jövőben is. Köszönöm szépen. [[Taps a kormánypárti padsorokban.]]
Köszönöm szépen államtitkár úr válaszát. Megkérdezem képviselő asszonyt, hogy elfogadjae az államtitkári választ. Öné a szó.
Köszönöm a szót, elnök úr. Tisztelt Államtitkár Úr! Nem fogadom el a válaszát, mert arra az alapvető kérdésemre nem válaszolt, hogy az árak és a bérek egymáshoz való viszonyában mit kíván a kormányzat tenni. De javaslom esetleg a külügyminiszterrel, a miniszterelnökkel és Lázár Jánossal beszélgetni, ugyanis ők az elmúlt években egyértelműen kifejezték, hogy Magyarország versenyképessége az alacsony béreken múlik, ami a nyugati árakhoz valahogy sehogy sem konvergál. Az a megdöbbentő számomra, hogy ön egyáltalán a devizahitelezés kérdésében bármifajta pozitívumot emlegetett ma, amikor tudjuk mindannyian, hogy a lehető legrosszabb módszerrel, a legrosszabb eredménnyel próbálták ezt a terhet lerázni magukról. De az is igaz, hogy az alatt a kormány alatt, ahol egy Patai Mihályt ki lehet nevezni a Magyar Nemzeti Bank alelnökének, aki mindazokat a pénzügyi terrorcselekményeket elkövette társaival együtt a magyar társadalom ellen, amelyek miatt több tízezer ember kilakoltatás előtt áll, akkor úgy hiszem, önök tényleg nem a valóság talaján állnak. [[Az elnök a csengő megkocogtatásával jelzi az idő leteltét.]] Nem tudom elfogadni a választ. [[Taps a Jobbik padsoraiban.]]
Köszönöm szépen képviselő asszony válaszát. Tisztelt Országgyűlés! Képviselő asszony nem fogadta el az államtitkári választ. Kérdezem önöket, hogy elfogadjáke azt. Kérem, szavazzanak! [[Szavazás.]] Kimondom a határozatot: az Országgyűlés az államtitkári választ 114 igen szavazattal, 24 nem ellenében, 1 tartózkodás mellett elfogadta. Tisztelt Országgyűlés! 17 óra 9 perc van, az interpellációk tárgyalásának végére értünk. Tisztelt Országgyűlés! Soron következik elfogadott napirendünknek megfelelően az Alkotmánybíróság tagjait jelölő eseti bizottság tagjainak és tisztségviselőinek megválasztásáról szóló személyi javaslatról történő határozathozatal. Az elnöki jogkörben előterjesztett S/6246. számú javaslatot a honlapon megismerhették. [[17.10]] Tájékoztatom önöket, hogy az MSZP, a DK és a Párbeszéd képviselőcsoportja nem jelölt tagot az eseti bizottságba. Felkérem Vinnai Győző jegyző urat, hogy ismertesse a személyi javaslat tartalmát.
Az Alkotmánybíróság tagjait jelölő eseti bizottság létrehozásáról szóló OGY-határozat a továbbiakban Abth. 4. és 5. pontja alapján az eseti bizottság tisztségviselőinek és tagjainak a következőket választja meg. Elnök: Hende Csaba, Fidesz; alelnök: dr. Vejkey Imre, KDNP; dr. Gyüre Csaba, Jobbik; tagok: dr. Bajkai István, Fidesz; Balla György, Fidesz; Czunyiné dr. Bertalan Judit, Fidesz; dr. Kerényi János, Fidesz; Mátrai Márta, Fidesz; Nyitrai Zsolt, Fidesz; dr. Vitányi István, Fidesz; dr. Hargitai János, KDNP; dr. Keresztes László Lóránt, LMP. Ez a határozat az Abth. hatálybalépésének napján lép hatályba.
Köszönöm szépen, jegyző úr. Tisztelt Országgyűlés! Most a határozathozatal következik. Kérdezem a tisztelt Országgyűlést, elfogadjae az S/6246. számú személyi javaslatot. Kérem, most szavazzanak! [[Szavazás.]] Kimondom a határozatot: az Országgyűlés 130 igen szavazattal, 1 nem szavazat ellenében, tartózkodás nélkül a személyi javaslatot elfogadta. Tisztelt Országgyűlés! Most, 17 óra 11 perckor az azonnali kérdések tárgyalására térünk át. Kérem képviselőtársaimat, akik halaszthatatlan közfeladat ellátása miatt elhagyják az üléstermet, tegyék azt csendben és minél rövidebb időn belül. [[Számos képviselő elhagyja az üléstermet. Rövid szünet.]] Tisztelt Országgyűlés! Folytatjuk munkánkat. Megkérem képviselőtársaimat, akik a további vita során a teremben maradnak, foglaljanak helyet. [[Zaj. Az elnök csenget.]] Tisztelt Országgyűlés! Jakab Péter, a Jobbik képviselője, azonnali kérdést kíván feltenni a miniszterelnök úrnak: „A harc folytatódik.” címmel. A miniszterelnök úr halaszthatatlan közfeladat ellátása miatt válaszadásra Varga Mihály miniszterelnök-helyettes urat jelölte ki. Kérdezem képviselő urat, elfogadjae a válaszadó személyét, vagy személyesen a miniszterelnök úrtól kéri a választ.
Megvárom a miniszterelnök urat.
Köszönöm. Tájékoztatom képviselő urat, hogy a miniszterelnök úrnak a harmadik soron következő azonnali kérdések órájában kell válaszolnia. Tisztelt Országgyűlés! Szilágyi György, a Jobbik képviselője, azonnali kérdést kíván feltenni a miniszterelnök úrnak: „A harc folytatódik.” címmel. A miniszterelnök úr halaszthatatlan közfeladat ellátása miatt válaszadásra Varga Mihály miniszterelnök-helyettes urat jelölte ki. Kérdezem képviselő urat, elfogadjae a válaszadó személyét, vagy a miniszterelnök úrtól személyesen kéri a választ.
Köszönöm, elnök úr, Orbán Viktortól várnám a választ.
Tájékoztatom képviselő urat, hogy Orbán Viktor miniszterelnök úrnak a harmadik soron következő azonnali kérdések órájában kell válaszolnia. Tisztelt Országgyűlés! Mirkóczki Ádám, a Jobbik képviselője, azonnali kérdést kíván feltenni a miniszterelnök úrnak: „A harc folytatódik.” címmel. A miniszterelnök úr halaszthatatlan közfeladat ellátása miatt válaszadásra Varga Mihály miniszterelnök-helyettes urat jelölte ki. Kérdezem képviselő urat, elfogadjae a válaszadó személyét, vagy miniszterelnök úrtól személyesen kéri a választ. [[Mirkóczki Ádám: Elfogadom.]] Öné a szó, képviselő úr.
Köszönöm szépen, elnök úr. Tisztelt Miniszter Úr! A sajtóban a közelmúltban napvilágot látott, sőt megrengette az az ausztriai eset, amely lényegében előrehozott választásokat eredményezett, és az alkancellár lemondását eredményezte, amelyben mint mindenki előtt ismert egy vélelmezhetően titkosszolgálati eszközzel vagy eszközökkel megrendezett és kivitelezett akció keretében az alkancellár úr azt találta mondani, idézem szó szerint: Heinrich Pecina egy olyan befektető, aki az elmúlt 15 évben minden magyar lapot megvett és előkészített Orbán Viktornak. Eddig az idézet. Ennek következtében, ami történt, azt mindenki látta, hallotta, olvasta, nyilván, ha a magyar diplomácia tette a dolgát, akkor tőlünk sokkal inkább jól értesült. De ami a lényeg, hogy az osztrák politikuskollégák csak beszélgetnek, ha úgy tetszik, ötletelnek egy olyan esetről, amely ha nem is száz százalékban úgy, ahogy ott elhangzott, de Magyarországon megtörtént. Az, hogy nálunk ez megtörtént, azért finoman fogalmazva is kérdéseket vet föl, és most nem pártpolitikai minőségemben szeretném önt kérdezni, és ön által a kormányt, hanem mint a Nemzetbiztonsági bizottság elnöke, és majd kitérek rá, hogy miért. Azért ha külföldi segítséggel az egész médiarendszert jelentősen befolyásoló, átrendezendő üzlet köttetik, akkor azt gondolom, hogy a magyar kormány és a miniszterelnök úr legitimációja érdekében érdemes tisztázni azokat a kérdéseket, hogy vajon ő személyesen avagy más, mások által lényegében miről beszélt ezzel az úrral, kapotte hozzá külföldi támogatást, ne adj’ isten, ami a legrosszabb, osztrák mintára készülhetette adott esetben ilyen felvétel, hiszen akkor a magyar kormány nagy bajban van [[Az elnök a csengő megkocogtatásával jelzi az időkeret leteltét.]] ami az önálló döntését illeti. Várom érdemi válaszát. Majd folytatom. [[Taps a Jobbik soraiban.]]
Köszönöm. Megadom a szót válaszadásra Varga Mihály miniszterelnök-helyettes úrnak. Parancsoljon, miniszterelnök-helyettes úr!
Köszönöm a szót, elnök úr. Tisztelt Ház! Tisztelt Képviselőtársam! Köszönöm szépen a kérdését. Azt tudom önnek mondani, amit itt a napirend előtt már érintettünk a mai parlamenti ülésnapon, hogy az, hogy politikusok zárt körben, ahogy a felvételeket láttam, igen nagy mennyiségű alkoholos ital birtokában milyen kijelentéseket tesznek az illető személyeket kell megkérdezni a kijelentésük valóságtartalmáról.Mindenképpen szeretném hangsúlyozni, hogy Magyarországon akár cégek, akár más tulajdonok vásárlása az elmúlt években olyan keretben történt, amelyik a piacgazdaság velejárója, tehát van egy eladó, van egy vevő, ezek általában piaci alapon állapodnak meg. Ebben a sajtóportfólióban még az a különleges ha már erre vonatkozik a képviselő úr kérdése , hogy itt volt olyan ellenzéki párt is, amely tulajdonosa volt lapnak, és ők értékesítették ezt a tulajdont. Úgyhogy nem is egészen értem a kérdését, hogy miért nekünk címezi. Ön a Nemzetbiztonsági bizottság elnöke, ha és amennyiben szükségesnek látja, akkor megvan a lehetősége arra, hogy olyan szolgálati feljegyzések után érdeklődjön, amelyek ebben a kérdésben akár eligazítást is adhatnak. Köszönöm szépen a kérdését. [[Taps a kormánypártok soraiban.]]
Megköszönöm a miniszterelnök-helyettes úr válaszát. Viszonválaszra megadom a szót a képviselő úrnak egy percben. Parancsoljon!
Köszönöm szépen, elnök úr. Tisztelt Miniszter Úr! Valóban a Nemzetbiztonsági bizottság elnökeként jogom lenne ilyen iratokat tanulmányozni, csak lehetőségem nincs [[Derültség a Jobbik soraiban.]] ugyanis a kérdés az irányú, hogy amikor orosz befolyásról beszélünk, akkor azt szeretném hangsúlyozni, hogy a paksi beruházás elég tisztázatlan még az ellenzéki képviselők, az arra jogosult ellenzéki képviselők előtt is, ezért mindig fölmerülnek ilyenkor azok az aggályok, hogy vajon egy ilyen konstrukciónak mi lehetett az ára. De én nem ebbe az irányba akartam elvinni, hanem ha valóban ennyi lenne a történet, ahogy ön elmondta, hogy lényegében itt néhány úriember alkoholos befolyásoltság alatt beszél mindenfélét, akkor hogyan fordulhat elő, hogy már megtörtént modellként hivatkoznak egyrészt a magyarországi eseményekre; de ami sokkal fontosabb, hogy én megkíséreltem azt, amit ön az imént javasolt, én összehívtam törvényesen, szabályszerűen a Nemzetbiztonsági bizottságot, és bár a kormánypárti képviselőknek joguk van részt venni avagy nem részt venni, ez egy dolog [[Az elnök a csengő megkocogtatásával jelzi az időkeret leteltét.]] az azonban már minden határon túlmegy, hogy a titkosszolgálatok a nemzetbiztonsági törvényt megsértve nem jelennek meg egy ilyen esetben. Na, ennyit a lehetőségek tanulmányozásáról. Köszönöm szépen. [[Taps a Jobbik soraiban.]] [[17.20]]
Köszönöm szépen, képviselő úr. Tisztelt Országgyűlés! Viszonválasz illeti meg miniszterelnök-helyettes urat, parancsoljon!
Köszönöm szépen, elnök úr. Tisztelt Képviselő Úr! Most majdhogynem végtelen számú olyan kijelentést tudnék önnek idézni, amelyet jobbikos képviselők tettek zárt körben, és amelyekből igen nagy botrány lett a magyar médiában. De azt gondolom, hogy ha minden ilyen botrányról, pláne, ami külföldön történik, a magyar parlamentben fogunk értekezni, akkor ennél hasznosabb dolgokra sem jut majd időnk. Úgyhogy azt kérem képviselő úrtól, hogy az illetékeseknél, az érintetteknél érdeklődjön a kijelentésük tartalma iránt. Megjegyzem még egyébként, talán ennyi időm van, hogy ha jól emlékszem a Jobbik történetére, éppen az ön korábbi exelnöke volt az, aki igen szoros orosz kapcsolatokat akart kiépíteni. Úgyhogy azt gondolom, hogy itt az orosz veszéllyel kapcsolatban nem nekünk kell magyarázkodni, hanem önöknek. Köszönöm a figyelmet. [[Taps a kormányzó pártok padsoraiban. Közbeszólás a Jobbik padsoraiból: …üzleteltünk az oroszokkal…]]
Köszönöm szépen, miniszterelnök-helyettes úr. Tisztelt Országgyűlés! Harangozó Tamás, az MSZP képviselője, azonnali kérdést kíván feltenni a miniszterelnök úrnak: „Lesze fedezet a költségvetésben béremelésre a rendvédelem területén?” címmel. Miniszterelnök úr halaszthatatlan közfeladat ellátása miatt válaszadásra Varga Mihály miniszterelnök-helyettes urat jelölte ki. Kérdezem képviselő urat, elfogadjae a válaszadó személyét, vagy személyesen miniszterelnök úrtól… [[Dr. Harangozó Tamás bólint.]] Igen. Öné a szó, képviselő úr.
Köszönöm a szót, elnök úr. Tisztelt Miniszter Úr! Tény, hogy óriási probléma a rendvédelmi szerveknél, azon belül is elsősorban a rendőrségnél az állománymegtartó képesség hiánya, a leszerelések magas száma és az új rendőrök igen alacsony száma, illetve a beiskolázott rendőrök igen alacsony száma. Ezekről az elmúlt időszakban nagyon sok konkrét adat is napvilágot látott. A szakközépiskolákba beiskolázottak száma töredéke a 2010. évhez képest, és rendszerszempontból gyakorlatilag lassan a nullához tendál.A leszerelésekről pontos képünk nincsen, ugyanis önök, illetve a Belügyminisztérium folyamatos törvénysértő módon az országgyűlési képviselői írásbeli kérdésre, amikor egyszerű számokat kértem, hogy mondja meg, évente mennyi leszerelés volt, nem hajlandó válaszolni, de nem lehet a szőnyeg alá söpörni, rendszeresen megjelennek a médiában azok a hírek, amik már nem egyes, hanem tömeges leszerelésekről adnak hírt. Kétségtelen tény, miniszter úr, hogy volt egy 50 százalékos béremelés az elmúlt öt évben, az öt évvel ezelőtti bázishoz képest, de lássuk be, miniszter úr, az is kétségtelen tény, hogy a végrehajtó állomány tekintetében a nettó 130-160 ezer forintos kezdő fizetés egyszerűen nemhogy nem versenyképes, hanem semmilyen állománymegtartó vagy hivatáshoz méltó hatása vagy eredménye nincs. Ezt egy McDonald’sban meg lehet keresni Magyarországon, egy picit nyugatabbra meg a kétszeresét meg lehet keresni egy McDonald’sban. S bár nagyon sok probléma okozhatja és okozza is ma Magyarországon azt, hogy sokan elhagyják a hivatásukat a rendvédelem területén, azért a végrehajtó állomány tekintetében alapvetően az alacsony bérek és a ki nem fizetett túlórák az első helyen szerepelnek. Tehát kérdezem miniszter urat, a jövő évi költségvetést nemsokára benyújtják, lesze fedezet arra, hogy a rendvédelem területén a végrehajtó állománynak egy rendes, legalább 30 vagy 50 százalékos béremelési programot újraindítsanak. Várom válaszát.
Köszönöm szépen, képviselő úr. Tisztelt Országgyűlés! Megadom a szót Varga Mihály miniszterelnök-helyettes úrnak.
Köszönöm, elnök úr. Tisztelt Ház! Tisztelt Képviselő Úr! Köszönöm szépen a kérdését. Mindenképpen egyetértek önnel abban, hogy helyes volt az a kormányzati döntést, amely stabilizálta a rendőrségi állományt, és a 2010-es kormányváltás után az első intézkedések egyike volt az, hogy egy olyan béremelési programot indított el, amely nemcsak vonzóvá tette a belügyi pályát, a rendőrségi pályát fiatalok számára, hanem az állomány stabilitását is garantálni tudta. Az elmúlt években, ahogy ön is mondta, egy olyan 50 százalékos béremelés indult el, amely aztán évekre szétbontva még további pluszbéremelést is jelentett. Nagymértékben ennek is köszönhetjük azt, hogy az elmúlt években Magyarország közbiztonsága jelentősen javult, csökkent minden kategóriában, akár az életellenes, akár a tulajdon elleni bűncselekmények kategóriájában az esetek száma. A kormány természetesen azon dolgozik, hogy ezeket az eredményeket megőrizze, ez a javulás folytatódjon, hiszen akár a fővárosról, akár vidékről van szó, az a célunk, hogy Magyarországon mindenki biztonságban érezhesse magát, és az emberek számára egy napi elfogadott és megélt lehetőség legyen az, hogy biztonságban dolgozhatnak, biztonságban érezhetik a vagyontárgyaikat, a tulajdonukat. Ennek megfelelően készítjük elő a 2020-as költségvetést. Ahogy ön is tudja, június azt hiszem 4én fogja a kormány benyújtani ezt a dokumentumot, tehát már nem kell sokat aludni. Addig azok az egyeztetések lezárulnak, amelyek a különböző szaktárcákkal a költségvetés előkészítését illetik. Ebbe a körbe tartozik a Belügyminisztérium is. Nyilván az a célunk, hogy a gazdaság teljesítményéből fakadó lehetőségeket maximálisan kihasználjuk, és nemcsak a meghirdetett beruházásokat, adócsökkentést, adósságcsökkentést hajtsuk végre, hanem a bérfelzárkóztatásban az elmúlt években elért eredményeket is folytatni tudjuk. Köszönöm a figyelmet. [[Taps a kormányzó pártok padsoraiban.]]
Köszönöm szépen, miniszterelnök-helyettes úr. Viszonválaszra megadom a szót Harangozó Tamás képviselő úrnak, parancsoljon!
Köszönöm a szót, elnök úr. Miniszter Úr! Ha önnek ez a válasza őszinte volt én ezt kétségkívül el tudom fogadni , akkor az a nagy baj, hogy önnek tényleg fogalma nincsen róla, hogy mekkora baj van a rendvédelem területén. Valószínűleg félretájékoztatták vagy nem tartották elég fontosnak ezt a kérdést. Miniszter úr, akkor mondom: nagyon nagy a baj, és egy olyan ördögi kör van a rendőrségnél, és ezt talán azért illene tudnia kormánytagként, amit azonnali béremelés nélkül nem tudnak megállítani. Plusztúlórákat rendelnek el, amit nem fizetnek ki, lecsúsztatják, azaz kiadják szabadságban, ami azt jelenti, hogy a következő körnek még többet kell dolgoznia. Nincs elég rendőr, aki jelentkezik a szakközépiskolába, miközben tömegesen szerelnek le, tehát újabb túlórákat rendelnek el, amelyeket továbbra sem fizetnek ki, ezért majd a következő beosztásnak még többet kell dolgoznia. Ugye, nem túl bonyolult mateklecke az sem, hogy ez előbb-utóbb fejre állítja az egész rendvédelmi szervezetet, hogyha nem lépnek közbe. És hogy igazam vane vagy nem: miniszter úr, az országos rendőrfőkapitány a bérproblémákat elismerve kitartást kívánt az állománynak. Én azt kérem, miniszter úr, hogy ne kitartást adjanak vagy kívánjanak nekik, hanem [[Az elnök a csengő megkocogtatásával jelzi az időkeret lejártát.]] béremelést adjanak, és ezt lássuk a 4-én benyújtott költségvetésben. Köszönöm. [[Szórványos taps az ellenzéki pártok padsoraiból.]]
Köszönöm, képviselő úr. Tisztelt Országgyűlés! Viszonválasz illeti meg Varga Mihály miniszterelnök-helyettes urat. Parancsoljon, öné a szó.
Köszönöm szépen. Tisztelt Elnök Úr! Képviselő Úr! Én azt javaslom önnek, hogy ne rébuszokban beszéljen, tehát ha megnézi a rendőrség teljesítményét az elmúlt években, akkor azt láthatja, hogy az ország közbiztonsága folyamatosan javult. Sokkal biztonságosabb ma Magyarország, mint tíz évvel vagy tizenöt évvel ezelőtt. Ebből kifolyólag azt tudom önnek mondani, hogy az elmúlt évek belügyi és rendőrségi vezetése mindent megtett annak érdekében, hogy egyszerre teljesüljön az ön által kért feltétel is, ugyanakkor pedig a lakosság biztonságérzete is növekedjen. És ahogy utaltam is rá, ez látszódik azokon a bűnügyi statisztikákon, amelyek az ön rendelkezésére is állnak. Azt kérem tehát, hogy ne egyoldalúan tájékozódjon bizonyos online felületeken, hanem egy kicsit tágabbra húzza a látóhatárt, és több forrásból gyűjtsön adatokat. [[Dr. Harangozó Tamás közbeszólása.]] Azt kell önnek még egyszer hangsúlyoznom, hogy mint ahogy eddig is, ezután is mindent meg fogunk tenni annak érdekében, hogy a gazdaság teljesítményével összhangban a bérek felzárkóztatása, a keresetek növekedése megtörténjen. Köszönöm a figyelmet. [[Taps a kormányzó pártok padsoraiban.]]
Köszönöm szépen miniszterelnök-helyettes úr válaszát. Tisztelt Országgyűlés! Arató Gergely képviselő úr, a DK képviselője, azonnali kérdést kíván feltenni az emberi erőforrások miniszterének: „Miért ér a kormánynak négyszer többet egy egyházi iskolába járó diák, mint egy állami iskolában tanuló társa?” címmel. Miniszter úr halaszthatatlan közfeladat ellátása miatt a válaszadásra Rétvári Bence államtitkár urat jelölte ki. Kérdezem képviselő urat, elfogadjae a válaszadó személyét, vagy személyesen miniszter úrtól kéri a választ.
Hát hogyne!
Képviselő úr, öné a szó.
Bár izgatottan várom, hogy miniszter úr egyszer majd benézzen ide a Házba [[Dr. Rétvári Bence: Itt volt ma!]] de addig is beérem államtitkár úrral és válaszoljon a kérdésekre is. [[Dr. Rétvári Bence: Ma itt volt!]] Tisztelt Ház! Tisztelt Államtitkár Úr! Azért kértem lehetőséget erre a kérdésre, mert amikor önök államosították az oktatási rendszert, elvették az önkormányzatoktól azokat az iskolákat, amelyeket a helyi közösségek hoztak létre és addig működtettek, akkor az volt a fő hivatkozási alapjuk, hogy ilyen módon lehet biztosítani az intézmények egyenlő finanszírozását és az összetartó oktatási rendszert, azt, hogy ne legyenek nagy különbségek iskolák és iskolák között. Sajnos azonban a valóság éppen az ellentéte annak, amit önök állítottak, hiszen kiépült egy árnyék-iskolarendszer. Önök büszkélkednek azzal, hogy egyre nő az egyházi iskolába járó gyerekek száma, amivel semmi probléma nem lenne akkor, hogyha itt a szülők lelkiismereti választásáról lenne szó. De az esetek jelentős részében nem ez a helyzet, hanem azért mennek el az állami iskolákból a szülők és választják az egyházi iskolákat, mert egyrészt az állami iskolarendszert önök az ostoba centralizálással tönkreteszik és annak a színvonala folyamatosan csökken, másrészt pedig, mert az egyházi intézményrendszerbe bőségesen juttatnak többletforrásokat. [[17.30]] Különböző számítások szerint 3-4-szeres például a dologi normatívája az egyházi intézményeknek, de aki megnézi ezeket az intézményeket, az láthatja, hogy bizony ott sokkal jobban telik különböző forrásokból arra, hogy jó minőségű oktatás legyen, és egy sor olyan ostoba szabály alól is mentesülnek ezek az intézmények, amelyekkel önök fojtogatják az állami iskolarendszert. Az tehát a kérdésem önökhöz vagy önhöz, hogy miért büntetik az állami iskolarendszerbe járó diákokat, miért teszik nehézzé az életüket, hogyan igazolják önök ezt az igazságtalanságot. Köszönöm szépen.
Köszönöm, képviselő úr. [[A Jobbik padsorai mögött beszélgető jobbikos képviselők felé:]] Képviselőtársaimat megkérem, legyenek kedvesek helyet foglalni. Azt gondolom, hogy tiszteljük meg valamennyi képviselőtársunkat, hogy meghallgatjuk itt, az ülésteremben. [[Dr. Varga-Damm Andrea: Elnézést kérek!]] Tisztelt Országgyűlés! Megadom a szót Rétvári Bence államtitkár úrnak. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Az ön mai felszólalása csak egy a DK egyházellenes megszólalásaiból, tisztelt képviselő úr, és azt hiszem, elég régóta van önökben egy egyházellenesség, egyháziiskola-ellenesség, amit tűzzel-vassal, ha kell, törvényesen, ha kell, törvénytelenül, de igyekeznek végigvinni. Ön 2018-ban egyértelműen azt nyilatkozta: az egyházaknak túl nagy szerepe van most az oktatásban. A DK-nak tehát ezek szerint az a célja, hogy az egyházak szerepét csökkentse a magyar oktatásban [[Arató Gergely: Igen!]] , amire ön most igent is mondott. Tehát önnek az a célja, hogy kevesebb egyházi iskola legyen, kevesebb egyházi iskolába járó diák. Hogy ellehetetlenítsék az egyházi iskolákat, önök már tíz évvel ezelőtt sem válogattak az eszközökben. 2008 júniusában az Alkotmánybíróságnak kellett közbeavatkoznia, hiszen hasonló logika, hasonló pénzügyi okfejtés kapcsán vagy mentén, amit ön is most itt mondott, önök törvénybe iktatták a közoktatási törvénybe , a vatikáni szerződéssel ellenesen, hogy az egyházi iskolák normatív finanszírozását jóval az állami iskolák, önkormányzati iskolák finanszírozási szintje alá vitték le, pontosan azért, mert akkor is azt gondolta ön bár akkor kevesebb egyházi iskola volt , hogy úgy látszik, túl nagy a szerepe az oktatásban az egyházakban, törvénytelenül lejjebb vitték, és csak az Alkotmánybíróság tudta megmenteni az iskolákat 2008-ban is. Önök tehát nem válogattak az eszközökben, akár törvénytelenséget is felhasználtak arra, hogy az egyházi oktatás arányát csökkentsék. Tisztelt Képviselő Úr! Minden esetben a szülők döntése az, amely befolyásolja az iskolák átvételét. Általában a legtöbb esetben az egyházi fenntartók nem feles, hanem kétharmados támogatottságot várnak el egy-egy iskola szülői, tanári, diákközösségétől akkor, amikor az átvételre sor kerül. 2004-ben önök ellen több ezer diák tiltakozott az egyházi iskolákat akkor is hátrányosan érintő költségvetési intézkedésekkel szemben, Magyar Bálint és az akkori MSZP-SZDSZ-kormány igyekezett minél hátrányosabb helyzetbe hozni az egyházi iskolákat. Mi az egyenlő finanszírozás elvét követjük, magyarul: ugyanakkora támogatást adunk egy egyházi iskolában lévő diák után, mint egy állami iskolában lévő diák után. Köszönöm szépen. [[Taps a kormánypártok soraiban.]]
Köszönöm szépen, államtitkár úr válaszát. Viszonválaszra megadom a szót a képviselő úrnak. Parancsoljon!
Egyre csökkenő érdeklődéssel várom, hogy államtitkár úr egyszer válaszole a feltett kérdésekre, vagy minden alkalommal a múltba réved és a múltba menekül az elől, hogy a saját kormányuk tevékenységéről kelljen számot adni. Hát, most sem okozott államtitkár úr pozitív csalódást nekem, mindenről beszélt, csak arról nem, hogy miért adnak többletfinanszírozást az egyházi intézményeknek, miért ér többet egy egyházi iskolába járó gyerek, mint egy állami iskolába járó gyerek, miért sértik meg az egyenlő finanszírozás elvét, és miért gondolják azt, hogy erőszakkal vagy legalábbis pénzügyi kényszerrel kell átkényszeríteni az állami intézményekbe járó gyerekeket az egyházi intézményekbe. Mint ahogy arra sem adott választ, hogy mindezt az önök fideszes polgármesterei és képviselő-testületeik, akik ezt nagy többséggel megszavazzák, miért tartják jó ötletnek. Persze, hacsak nem azért, mert egyébként a helyi elit gyereke jó helyet kap ezekben az egyházi intézményekben, a többieknek meg maradnak a lerohadó állami iskolák. Köszönöm szépen.
Köszönöm szépen, képviselő úr. Tisztelt Országgyűlés! Viszonválasz illeti meg államtitkár urat. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Egyértelmű a DK szándéka, abban az esetben, ha erre lehetősége lenne, ezek szerint negyedére csökkentené az egyházi iskolák támogatását. Tisztelt Képviselő Úr! Amikor különbség volt tanuló és tanuló közfinanszírozása között 2008-ban, akkor az Alkotmánybíróság közbeavatkozott, és megsemmisítette azt az igazságtalan helyzetet, amikor önök az egyházi iskolába járó gyerek után kisebb normatívát adtak. Ha most is ez a helyzet állna elő, és az lenne, amit ön itt állít ami természetesen valótlan , hogy most az állami iskolába járó gyermek után járna kisebb normatíva, akkor az Alkotmánybíróság ezt a helyzetet semmisítené meg. De nincs ilyen döntés, önök ezt évek óta mondják, ez önöknek csak egy egyházellenes retorika erősítésére alkalmas mondatuk. Az állam pontosan az egyenlegrendezés eljárásában, a költségvetési törvény elfogadásakor, elszámolási szabályok mentén pontosan kiszámolja, hogy ugyanakkora összeg járjon az egyházi iskolába és az állami iskolába járó gyermekek után. Ez a bevett formája ennek. Önök különböző fiktív számításokra hivatkozással pedig azon munkálkodnak, hogy elnegyedelhessék az egyházi iskolákba járó gyermekek utáni állami költségtérítést. Köszönöm szépen. [[Taps a kormánypártok soraiban.]]
Megköszönöm államtitkár úr válaszát. Tisztelt Országgyűlés! Schmuck Erzsébet, az LMP képviselője, azonnali kérdést kíván feltenni a miniszterelnök úrnak: „Mikor szánja rá magát a kormány, hogy végre érdemi lépéseket tegyen a klímaváltozás és annak kedvezőtlen hatásai megfékezésére?” címmel. Miniszterelnök úr halaszthatatlan közfeladat ellátása miatt válaszadásra Varga Mihály miniszterelnök-helyettes urat jelölte ki. Kérdezem képviselő asszonyt, hogy elfogadjae a válaszadó személyét, vagy személyesen miniszterelnök úrtól kéri a választ.
Köszönöm szépen. Megvárom miniszterelnök urat.
Tájékoztatom képviselő asszonyt, hogy miniszterelnök úrnak a harmadik soron következő azonnali kérdések órájában kell válaszolnia. Tisztelt Országgyűlés! Csárdi Antal, az LMP képviselője, azonnali kérdést kíván feltenni a miniszterelnök úrnak: „Mennyibe kerül a magyar adófizetőknek a Fidesz korrupt közbeszerzési rendszere?” címmel. Miniszterelnök úr halaszthatatlan közfeladat ellátása miatt válaszadásra Varga Mihály miniszterelnök-helyettes urat jelölte ki. Kérdezem képviselő urat, hogy elfogadjae a válaszadó személyét, vagy személyesen miniszterelnök úrtól kéri a választ.
Igen, köszönöm, elfogadom.
Öné a szó, képviselő úr.
Köszönöm szépen a szót. Tisztelt Elnök Úr! Tisztelt Ház! Tisztelt Miniszterelnök-helyettes Úr! Az Európai Bizottság tavaly novemberben ellenőrizte a Miniszterelnökségen belül működő közbeszerzési felügyeleti főosztály 2015-2017 közötti működését, és ennek a vizsgálatnak az eredménye rendkívül súlyos hibákat tárt fel, mondhatni, hogy éppen csak működik a rendszer. Emellett a Bizottság egyedi közbeszerzési eljárásokat is ellenőrzött. Ennek eredményeképpen 29 közbeszerzés közül 25-ben talált súlyos szabálytalanságokat. Tisztelt Miniszterelnök-helyettes Úr! A múlt héten szárnyra kaptak olyan sajtóhírek, hogy delegáció utazott Brüsszelbe annak érdekében, hogy a várható szankciókról tárgyaljanak a Bizottsággal. Erről szeretném kérni egyperces rövid tájékoztatását, mert azt gondolom, hogy egészen pontosan látnunk kell, hogy mi történik azokkal a pénzekkel, amik ma elfolynak a közbeszerzés repedésein. A kérdésem pedig az, hogy mit kíván tenni a magyar kormány annak érdekében, hogy a közbeszerzések rendszerszintű hibáit kijavítsa, mit kíván tenni annak érdekében, hogy ezek a pénzek végre ne a milliárdos haverokhoz kerüljenek, hanem a hazánk gazdagodjon belőlük a haverok helyett. Köszönöm szépen. Várom válaszát.
Köszönöm, képviselő úr. Tisztelt Országgyűlés! Tájékoztatom képviselő urat, hogy miniszterelnök-helyettes úrnak is kétperces az első válaszadási lehetősége, ön egy percben kért csupán választ. Bízzuk ezt miniszterelnök-helyettes úrra! Megadom a szót válaszadásra Varga Mihály miniszterelnök-helyettes úrnak. Parancsoljon!
Köszönöm, elnök úr. Tisztelt Ház! Tisztelt Képviselő Úr! Öntől is azt kérem, amit előbb Harangozó képviselő úrtól, hogy ne üljön fel minden hírnek meg híresztelésnek. Elég széles a magyar médiaspektrum, tehát lehet tájékozódni nagyon sokféle hírforrásból, és amit ön olvas a közbeszerzésekről, azok mögött, ahogy itt a parlamentben ezt már nagyon sokszor megbeszéltük, bizony a hazai tulajdon és a magyar érdek védelme is ott van. Minden ország megpróbálja a saját vállalkozóit, a saját területén működő, a saját gazdaságában működő vállalkozásokat támogatni, ugyanakkor az Európai Unió, részben néhány nagy lobbicég és Magyarország nyomására, olyan közbeszerzési előírásokat próbál minden országon áterőltetni, hogy lehetőség szerint akadály nélkül lehessen ezekre a piacokra belépni. [[17.40]] Ez a küzdelem nem új, ez évek, évtizedek óta folyik. Az a kérdés és az a meglepő, hogy mindig vannak olyan magyar parlamenti képviselők, akik felülnek ennek a hangulatnak, és elkezdik a közbeszerzési törvény olyan típusú módosítását követelni, amely kifejezetten a hazai gyártók vagy a hazai kis- és középvállalkozások számára káros. Én remélem, hogy az ön esetében nem erről van szó. Természetesen a kormány az elmúlt években nagyon sokat tett azért, hogy a közbeszerzési eljárások átláthatóbbak, mindenki számára egyértelműek és világosak legyenek. Emlékeztetném a képviselő urat arra, hogy új közbeszerzési törvényt fogadott el a magyar parlament. Ez az új közbeszerzési törvény lehetővé teszi azt, hogy a közbeszerzések egy igen jelentős része már online felületen mindenki számára elérhetően történjen. Mondok erre önnek egy példát: a Magyar Nemzeti Vagyonkezelő például az összes ingatlan vagy egyéb nagy értékű vagyontárgy esetében ezt az online e-árverést használja. Ön is bármelyik esetben, ha úgy gondolja, hogy ezeknek a megvásárlását valamilyen módon preferálja, akkor ezen keresztül tudja az állami vagyon értékesítéséből kivenni a részét. Tehát, képviselő úr, azt kérem öntől, hogy ilyen esetekben mindig tájékozódjon, hogy miről van konkrétan szó, mert akkor tudunk egy érdemi kérdezz-feleleket lefolytatni. Köszönöm szépen. [[Taps a kormánypártok soraiban.]]
Köszönöm szépen a miniszterelnök-helyettes úr válaszát. Viszonválaszra megadom a szót a képviselő úrnak egy percben. Parancsoljon!
Köszönöm szépen a szót. Tisztelt Elnök Úr! Tisztelt Miniszterelnök-helyettes Úr! Akkor, ha jól értem, cáfolni kívánja, hogy ilyen megállapításokat hozott a közbeszerzési felügyeleti főosztály vizsgálata. De önnek igaza van, tájékozódjunk, és azt gondolom, hogy az állampolgárok is szeretnének tájékozódni; akkor, gondolom, annak sincs akadálya, hogy 24 órán belül az ország nyilvánossága elé kerüljön a teljes jelentés, ami ez után a vizsgálat után született. Én nem attól tartok, hogy a magyar vállalkozások meggazdagodnak, én attól tartok, hogy itt a nemzeti vej vagy a nemzeti gázszerelő gazdagodik kizárólagosan. De mondom, engem teljes mértékben meg tud nyugtatni, ha 24 órán belül nyilvánosságra hozza a vizsgálatnak az eredeti és módosítatlan eredményét. Köszönöm szépen.
Köszönöm szépen, képviselő úr. Tisztelt Országgyűlés! Viszonválasz illeti meg a miniszterelnök-helyettes urat. Parancsoljon!
Köszönöm szépen. Tisztelt Képviselő Úr! Ebben az esetben nem én vagyok az adatgazda, tehát ha van ilyen jelentés, amit ön állít, akkor az adatgazdától kell kérni ennek a nyilvánosságra hozatalát. Még egyszer szeretném azonban hangsúlyozni, hogy az Európai Unióval nem ördögtől való az, hogy bizonyos kérdésekben vitánk legyen. El szoktuk mondani, hogy például a kötelezettségszegési eljárások esetében Magyarországnak vannak fennálló vitái az Európai Bizottsággal, az Európai Unióval, de hát vannak olyan országok, amelyeknek számosabb és jóval több ilyen vitája van, például Franciaország vagy éppen Belgium. Azt gondolom tehát, hogy ezeket a vitákat érdemes lefolytatni, mert lehet, hogy pont ezt várják el tőlünk a magyar választók, a magyar állampolgárok: az érdekeiket ne szolgai módon átvéve a brüsszeli előírásokat képviseljük Magyarországon, hanem éppen fordítva, a magyar érdeket képviseljük Brüsszelben, és álljunk ki azokért az érdekekért, amelyek a gazdaságunkat előre viszik, amelyek több munkahelyet teremtenek, és amelyek magasabb béreket, kereseteket tesznek lehetővé. Köszönöm szépen, elnök úr, lejárt sajnos az időm. [[Taps a kormánypártok soraiban.]]
Köszönöm szépen a miniszterelnök-helyettes úr válaszát. Tisztelt Országgyűlés! Burány Sándor képviselő úr, a Párbeszéd képviselője, azonnali kérdést kíván feltenni az emberi erőforrások miniszterének: „Mi folyik itt?” címmel. A miniszter úr halaszthatatlan közfeladat ellátása miatt válaszadásra Rétvári Bence államtitkár urat jelölte ki. Kérdezem a képviselő urat, elfogadjae a válaszadó személyét. [[Burány Sándor: Igen.]] Igen. Öné a szó, képviselő úr.
Köszönöm, elnök úr. Tisztelt Államtitkár Úr! Budapesten egyre komolyabb problémát okoz a patkányinvázió. A tegnapi választás egyik ilyen sajnálatos mellékterméke volt, hogy az I. kerület egyik szavazóhelyiségében is sikerült egy arra járó patkányt lefotózni. A választókerületemben, Kőbányán az Állomás utcában találtunk nemrégiben patkányt, de a választókerületemhez tartozó Kispest polgármestere is kénytelen volt a Bábolna Bióhoz fordulni annak érdekében, hogy legalább saját hatáskörében mentse, ami menthető, mert Budapest főváros a korábban jó teljesítményt végző Bábolna Bióval a szerződést felmondta, mert annak a fideszes mentalitásnak esett áldozatul, hogy mindenáron új cégekre, új haverokra kell bízni a korábbi megrendeléseket. Úgy tűnik, hogy Budapest közel ötven éven át tartó, világviszonylatban is egyedülálló patkánymentessége lassan véget ér. Márpedig ezzel a kormányzatnak is kell hogy dolga legyen, hiszen a patkányok nem egyszerűen kellemetlen állatkák, hanem komoly fertőzéseket terjesztő rágcsálók, többek között az iszapláz, a hastífusz, a veszettség, a vérhas terjesztéséért is felelősek, adott esetben komoly közegészségügyi problémát okozva. Kérdezem tehát az államtitkár urat, hogy ha úgy tűnik Budapesten a fővárosi vezetés ezen a problémán nem tud úrrá lenni, akkor a kormány hajlandóe, tude valamilyen segítséget nyújtani a fővárosnak annak érdekében, hogy ezt a patkányinváziót megszüntessük. Várom a válaszát.
Köszönöm, képviselő úr. Tisztelt Országgyűlés! Megadom a szót Rétvári Bence államtitkár úrnak. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Láthatólag önök megpróbáltak egy kampánytémát eszközölni a rágcsálóirtásból, és néha már a rovarirtást is a rágcsálóirtással összekeverve mindennap valamilyen hírt próbáltak ezzel kapcsolatban generálni, de tisztelt képviselő úr, szerintem igenis a főpolgármester úr, a Fővárosi Önkormányzat ezt a helyzetet tudja kezelni, jól tudja kezelni, a szükséges lépéseket megteszi. Amikor az önkormányzati rendszer kialakításával, átalakításával kapcsolatos viták voltak itt az Országgyűlésben, önök folyamatosan azzal támadták a kormányt, hogy olyan törvénymódosításokat hozunk, amelyekkel beleszólunk az önkormányzatok ügyeibe, és az államnak nem kellene több beleszólást vindikálnia magának a törvényjavaslatokban különböző, korábban önkormányzati hatáskörökben, néha pedig utána visszajönnek, mint most is ön, a parlamentbe, és teljes mértékben önkormányzati feladatok kapcsán a kormányzat azonnali beavatkozását követelik. Ha pedig a kormányzat magától egyébként ebben vagy más kérdésben beavatkozott volna, akkor pedig felháborodtak volna, hogy miért csorbítja az önkormányzatiságot a kormányzat, és ez önök szerint nem egy jó tendencia. A másik fontos feladata a kormánynak az, hogy az anyagi stabilitását megteremtse az önkormányzatoknak, és minden önkormányzatnak legyen fedezete nemcsak rágcsálóirtásra, nemcsak rovarirtásra, hanem minden más egyéb közszolgálati funkcióra. Ezt pedig akkor tudtuk stabilan megteremteni, amikor 2011-2012-2013-ban egyrészről az önkormányzatok több mint 1200 milliárd forintos adósságát megváltottuk, amikor a magyar állam fizette ki az önkormányzatok korábbi éves költségvetéséből hiányzó tételek miatt felhalmozódó adósságokat, kötvényeket és hasonló formákat, másrészről pedig az intézményfenntartás rendszerét úgy alakítottuk át, hogy ne legyenek az intézményfenntartási feladataik miatt alulfinanszírozottak az önkormányzatok. Így tehát mind a jogi lehetősége, mind pedig az anyagi lehetősége megvan az önkormányzatoknak, így a fővárosi önkormányzatnak is, hogy ezt a feladatot ellássák, ezen a témán pedig szerintem önök inkább csak veszítettek a választási kampány időszakában, mintsem hogy nyertek volna. [[Az elnök a csengő megkocogtatásával jelzi az időkeret leteltét.]] Talán nem kellene ilyen kérdéseket politikai témává tenni. Köszönöm szépen. [[Taps a kormánypártok soraiban.]]
Köszönöm szépen az államtitkár úr válaszát. Viszonválaszra megadom a szót Burány Sándor képviselő úrnak. Parancsoljon!
Köszönöm a szót, elnök úr. Én úgy látom, hogy egyelőre a budapestiek állnak vesztésre, hiszen szemmel láthatóan Tarlós István alkalmatlan mint felelős ennek a problémának a megoldására, különben nem lenne ilyen patkányinvázió Budapesten. Ez nem egyszerűen egy kampánytéma. Az, hogy a kampány kellős közepén özönlik el a patkányok Budapestet, tényleg egy rohadt kellemetlen esemény, de ettől sajnos még egy megoldandó probléma. Mi valóban azon az állásponton vagyunk, hogy nem feltétlenül kell az önkormányzatokat állami gyámság alá helyezni, de ha már egyszer önök ezt megtették, akkor tegyék már meg, hogy kisegítik a főpolgármester urat, mert szemmel láthatóan fontosabb neki az új cég finanszírozása, mint az, hogy ezt a problémát megoldja. Köszönöm szépen a figyelmet.
Köszönöm szépen, képviselő úr. Tisztelt Országgyűlés! Viszonválasz illeti meg az államtitkár urat. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Szerencsére a főpolgármester úr alkalmasságáról nem a Párbeszéd frakciójában ülő volt budapesti MSZP-elnöknek kell véleményt mondania, hanem a választóknak, ők majd el fogják dönteni. A rendszerváltás óta minden választáson, akár Óbudán, akár a fővárosban, véleményt mondtak, és szinte minden alkalommal alkalmasnak találták a választók Tarlós Istvánt arra, hogy a kerületet és később pedig az egész fővárost vezesse, úgyhogy bízzuk továbbra is ezt a választókra. Persze tudom, hogy egyes liberális politikusok szeretik ezt megkerülni, ma már sokszor hallottuk, hogy a választók rosszul informáltak, és ezért támogatnak kormánypárti jelölteket, lenézve ezáltal azokat, akik a Fidesz-KDNP által támogatott jelöltekre szavaznak. [[17.50]] Szóval, tisztelt képviselő úr, szerintem egy határozott főpolgármestere van Budapestnek, aki mindig kiáll Budapest érdekeiért, aki jól irányítja a várost, jól üzemelteti a várost, és nagyon nagy ívű fejlesztési elképzeléseket is megvalósít a kormánnyal közösen. Biztos vagyok benne, hogy ezt a problémát is meg fogja oldani, hiszen ennél sokkal nagyobb problémákat is megoldott már a múltban. Köszönöm szépen.
Köszönöm szépen államtitkár úr válaszát. Tisztelt Országgyűlés! Zsigmond Barna Pál, a Fidesz képviselője, azonnali kérdést kíván feltenni a Miniszterelnökséget vezető miniszternek: „Milyen eszközei vannak egy önkormányzatnak, hogy elhárítsa a veszteséges parkolás-üzemeltetésből fakadó károkat?” címmel. A miniszter úr halaszthatatlan közfeladat ellátása miatt a válaszadással Orbán Balázs államtitkár úrat bízta meg. Kérdezem képviselő urat, hogy elfogadjae a válaszadó személyét. [[Dr. Zsigmond Barna Pál jelzésére:]] Igen. Öné a szó, képviselő úr.
Tisztelt Elnök Úr! Tisztelt Államtitkár Úr! Tisztelt Ház! Ha már főváros, akkor mindenki előtt ismert a hetekkel ezelőtt kirobbant zuglói parkolási botrány. A nyilvánosságra került adatokból kiderült, hogy a Karácsony Gergely nevével fémjelzett zuglói parkolási rendszer, egyedülállóan egész Budapesten, óriási veszteséggel működik. 2017-ben 490 millió volt a veszteség a parkoláson, 2018-ban 250 millió, és az idei várható veszteséggel közel 1 milliárd forint folyik ki a zuglói adófizetők pénzéből. A kormánypártok többször fölszólították az MSZP által is támogatott Karácsony Gergelyt, hogy szüntesse meg a közpénzek elszivárogtatását, de a polgármester továbbra is engedi működtetni a pénzszivattyút. Karácsony Gergely szándékos vagy alkalmatlanságából fakadó tehetetlensége miatt a zuglói képviselő-testület a Fidesz kezdeményezésére május 13-án döntött a botrányos parkolási szerződések azonnali felmondásáról. A döntéssel szemben az önkormányzat Gyurcsányéktól igazolt jegyzője jogszabálysértő működésre vonatkozó jelzéssel élt, amely a botrányos szerződések felbonthatatlanságát célozza. Karácsony a jegyzője mögé bújva továbbra sem tesz lépéseket a zuglóiak érdekében, sőt sajtóértesülések szerint már a múlt héten a szerződések meghosszabbításáról tárgyalt zárt ajtók mögött. A cinkos közjáték és Karácsony Gergely alkalmatlansága napi 1 millió forintba kerül a zuglóiaknak. Ezért innen az Országgyűlésből is felszólítjuk az MSZP által is támogatott polgármestert, a Demokratikus Koalíció által támogatott főpolgármester-jelöltet, hogy amíg nem lesz rend, addig töröljék el a parkolási díjat Zuglóban, mert mindennap ráfizetéses a rendszer működtetése. Mindemellett mondják fel a szerződést, és ne költsék erre a továbbiakban a zuglói adófizetők pénzét. Karácsony bebizonyította, hogy 125 ezer budapesti lakos érdekét is képtelen képviselni. Hogy tudná akkor az egész Budapestét? Az elhangzottakra való tekintettel kérdezem tisztelt államtitkár urat, hogy milyen eszközei vannak egy önkormányzatnak, hogy elhárítsa a veszteséges parkolásüzemeltetésből fakadó károkat. Köszönöm. [[Taps a kormánypártok soraiban.]]
Köszönöm szépen, képviselő úr. Tisztelt Országgyűlés! Megadom a szót Orbán Balázs államtitkár úrnak, aki az azonnali kérdésre válaszol.
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Hölgyek és Urak! A kormány nevében azt tudom mondani, nekünk az a célunk, hogy a főváros ne csak vonzó turisztikai célpont, hanem a budapestiek valódi otthona legyen. Éppen ezért elkötelezettek vagyunk abban, hogy Budapest 2030-ra Európa három legélhetőbb nagyvárosának egyike legyen. Budapest mindig akkor fejlődött látványosan, amikor polgári kormánya volt Magyarországnak, illetve polgári pártok irányították a várost. 2011-14 között a magyar kormány több mint 200 milliárd forint adósságot vállalt át, és a 2010 óta megvalósult budapesti beruházások több mint 2100 milliárd forintot tettek ki. Ráadásul ebből 700 milliárd forintot költöttünk a budapesti közlekedés fejlesztésére. Éppen ezért megengedhetetlen mindaz, ami a zuglói parkolási rendszerrel összefüggésben a zuglói önkormányzatnál történik. Jelen pillanatban több mint 1 milliárd forintos károkozásról beszélhetünk. Újabb kérdéseket vet fel mindez, hiszen ez a károkozás egész egyszerűen megmagyarázhatatlan, vagy csak nagyon súlyos vádak megfogalmazásával magyarázható. Tény ugyanis, hogy Budapesten egyedül Zuglóban veszteséges a parkolási rendszer. Ami eddig biztos a káoszból, amelyet a baloldal főpolgármester-jelöltje keltett, az a következő. Karácsony Gergely élő adásban bejelentette, hogy a XIV. kerületi parkolási szerződés egy sötét alku eredménye. Saját közlése szerint ezt tudta is, mégis szó nélkül aláírta a szerződést, mert állítása szerint különvéleménye volt, majd elismerte, hogy veszteséges a rendszer üzemeltetése. Később, tagadva a tényeket, azt állította, hogy nyereséges a parkolási rendszer. Ugyanakkor a szerződés felmondását kezdeményező fideszes javaslatot mégis megszavazta. Ha pedig mindez nem lenne elég, akkor azokkal vizsgáltatná a szerződéseket, akik megkötötték azokat, így tehát nincs szó független vizsgálatról. Az pedig csak hab a tortán, hogy Karácsony Gergely idekeveri a fővárost, miközben a Fővárosi Önkormányzatnak nincs egyetlen parkolási cége sem. Mi úgy gondoljuk, hogy a fővárosiak ősszel arról dönthetnek, hogy az eddig megkezdett fejlesztési utat választják, vagy pedig parkolási panamákba keveredő, finoman szólva is következetlen és kártékony vezetőt szánnak Budapestnek. Köszönöm szépen a szót, elnök úr. [[Taps a kormánypártok soraiban.]]
Megköszönöm államtitkár úr válaszát. Viszonválaszra megadom a szót a képviselő úrnak egy percben.
Köszönöm a szót. Tisztelt Államtitkár Úr! Valóban, Budapest az elmúlt években látványosan fejlődött Tarlós István főpolgármester úr vezetésével, az egyik legkedveltebb turisztikai desztináció világszinten is. Sajnos Zuglóban egy alkalmatlan polgármester nagyon nagy károkat okoz nemcsak a városrésznek, hanem egész Budapestnek. Karácsony Gergely alkalmatlansága több alkalommal is bizonyosságot nyert. Nagyon fontos lenne, hogy aki alkalmatlan egy kerület vezetésére, az ne tudjon indulni főpolgármesternek, nehogy olyan helyzetbe kerüljünk, hogy azt a munkát, amit az elmúlt években a kormány és Tarlós István vezetésével a főváros elvégzett, romokba dönti. Kérem a Miniszterelnökséget, a továbbiakban is tegyenek meg mindent annak érdekében, hogy ez a szerződés kerüljön felbontásra, és többet ilyen szerződés ne kerüljön megkötésre. Köszönöm. [[Taps a kormánypártok soraiban.]]
Köszönöm szépen, képviselő úr. Viszonválasz illeti meg államtitkár urat. Parancsoljon, államtitkár úr!
Köszönöm szépen képviselő úr felvetését. Arról tudom tájékoztatni, hogy az Alaptörvény és a vonatkozó jogszabályok értelmében törvényességi felügyeletet az önkormányzatok fölött a kormányhivatal, a fővárosi önkormányzatok esetében a Fővárosi Kormányhivatal gyakorol. A rendelkezésünkre álló információk alapján a május 13-i rendkívüli ülésen tárgyalták a zuglói parkolásüzemeltetési rendszer kialakítása tárgyú napirendi pontot. Az ülésről készült jegyzőkönyv még nem érkezett meg a kormányhivatalhoz. A felterjesztésre vonatkozó határidő 28-án jár le. A törvényességi felügyeleti jogkör a meghatározó jogszabályi előírások alapján utólagos jegyzőkönyvalapú, éppen ezért a jegyzőkönyv beérkezését mindenképpen meg kell várni a vizsgálat elindításához. De amint a jegyzőkönyv beérkezik, akkor a kormányhivatalok a vonatkozó törvényességi felügyeleti eljárás megkezdéséről döntést fognak hozni, és ígérem, hogy igyekszünk az ön által megfogalmazott elvárásoknak is megfelelni. Köszönöm szépen a szót. [[Taps a kormánypártok soraiban.]]
Megköszönöm államtitkár úr válaszát. Tisztelt Országgyűlés! Jakab Péter képviselő úr, Jobbik-képviselőcsoport, azonnali kérdést kíván feltenni a miniszterelnök úrnak: „A harc folytatódik.” címmel. Miniszterelnök úr halaszthatatlan közfeladat ellátása miatt válaszadásra Varga Mihály miniszterelnök-helyettes urat jelölte ki. Kérdezem képviselő urat, elfogadjae a válaszadó személyét, vagy személyesen miniszterelnök úrtól kéri a választ.
Elfogadom, köszönöm szépen.
Öné a szó, képviselő úr.
Köszönöm szépen. Tisztelt Elnök Úr! Tisztelt Ház! Miniszter Úr! Nem is olyan rég bejárásra hívtam miniszterelnök urat Tiszaújvárosba. Sajnos nem tudott eljönni; nyilván a kampányban nagyon sokszor el kellett hazudnia azt, hogy megállítja a bevándorlást. De most ismét meghívom miniszterelnök urat egy bejárásra, ugyanis nagy a baj. Egy migránskaraván indult el Magyarország felé, és ezt a migránskaravánt a Fidesz vezeti. Tiszaújvárosban ugyanis a MOL Zrt., tehát egy részben állami tulajdonban álló cég megbízásából konténerváros épül 3 ezer török vendégmunkás számára azért, hogy felépítsenek egy új vegyiüzemet. Önök pedig ahelyett, hogy kongatnák a vészharangokat, hogy itt vannak a migránsok, a muszlimok, 12 milliárd forintos munkahelyteremtési támogatást adnak ennek a 3 ezer töröknek. Hát, miniszter úr, akkor most hogy van ez a bevándorlástéma? Ki az, aki szervezi a bevándorlást? Ki az, aki betelepíti a migránsokat azért, hogy elvegyék a magyarok munkáját? Ez a 3 ezer török nem a kvóta miatt, Soros meg Brüsszel miatt érkezik Magyarországra, hanem az önök anyagi támogatását élvezve. Mondjuk már ki, hogy ezeket az embereket Orbán Viktor 12 milliárdból telepíti ide azoknak a magyaroknak a helyére, akiket a megalázó bérekkel önök elüldöztek innen! Ez egy államilag finanszírozott lakosságcsere. S ez még csak egy példa a sok közül. Emlékezhetünk rá, tavaly a kampányban azzal riogattak, hogy ha nem önök nyerik a választást, akkor majd az ellenzék laktanyákba migránsokat fog telepíteni. Erre járom az országot, és Kecskeméten mit látok, hogy a fideszes önkormányzat egy laktanyát alakít át migránsszállóvá az ukránok számára, nehogy már a magyarok bérét emelni kelljen. Szentgotthárdon szállodai körülményeket biztosítanak megint csak ukrán vendégmunkások számára, migránshotelt hoznak létre, akkor egyébként, amikor a magyar családokat ezrével pakolják ki az utcára. Nem félnek önök a tűzzel játszani, miniszter úr? Nem félnek attól, hogy előbb-utóbb lesz elég magyar ember ebben az országban, akiknek már nem lesz vesztenivalójuk ahhoz, hogy számonkérjék önöket, és elégtételt vegyenek önökön azért a sok aljasságért, amit elkövettek? [[Taps a Jobbik soraiban.]]
Köszönöm. Tisztelt Országgyűlés! Megadom a szót Varga Mihály miniszterelnök-helyettes úrnak, aki válaszolni kíván az azonnali kérdésre. Parancsoljon, miniszterelnök-helyettes úr! [[18.00]]
Tisztelt Képviselő Úr! Tisztelt Elnök Úr! Tisztelt Ház! Kicsit meglepődve hallgattam ezt az azonnali kérdést. Ugye, a címe az, hogy „A harc folytatódik”, de mintha az ön fejében folytatódna ez a harc a különböző hírekkel kapcsolatban. Azért próbáljunk meg ebben rendet vágni! [[Jakab Péter: Na, gyerünk! Derültség az ellenzéki padsorokban.]] Elnök úr, ha megengedi, nálam van a szó, akkor folytatnám, mert itt a képviselő úr már türelmetlen, szeretne újra szólni. Először is: Magyarországon külföldi munkavállaló foglalkoztatásához munkavállalási engedély kell. Ilyen típusú engedélykérelem Magyarországon még hatósághoz nem érkezett be, ilyen nagy számú munkaerő foglalkoztatásához, úgyhogy erről mi nem tudunk. Kettő: annak, hogy a MOL egy beruházást Tiszaújvároson végrehajt, azt gondolom, örülni kell. Ez a beruházás itt fog megvalósulni Magyarországon, itt fog hozzájárulni a gazdaság hozzáadott értékéhez, és meggyőződésem, hogy számos magyar munkaerőnek fog munkalehetőséget biztosítani egy olyan körzetben, ahol a munkanélküliség még mindig egy picit talán magasabb, mint az országos átlag. Másodsorban idekeveri a munkásszállók vagy munkáshotelek létrehozását. Én magam is voltam egy ilyen beruházás átadóünnepségén Zalaegerszegen. Igen, Szentgotthárdon is volt egy ugyanilyen típusú, amihez az állam támogatást biztosított. Ezeket azért hozzuk létre, mert vannak az országnak olyan régiói, ahol nincs elegendő munkaerő egy beruházás megvalósításához, és nem akarjuk veszni hagyni azt a lehetőséget, hogy ezeken a településeken is beruházások valósuljanak meg. [[Az elnöki széket Lezsák Sándor, az Országgyűlés alelnöke foglalja el.]] Tehát azt gondolom, hogy ha Zalaegerszegen egy 180 férőhelyes ilyen munkáshotelt vagy munkásszállót létrehoznak, annak örülni kell, mert ez fogja biztosítani például annak a tesztpályának a munkaerő-szükségletét, amely az elkövetkezendő hónapokban megvalósul. Úgyhogy nem érdemes összekeverni ezeket a tényeket, tisztelt képviselő úr. És szeretném még egyszer megnyugtatni, hogy csak olyan esetben adunk ki munkavállalási engedélyt, amikor nem áll rendelkezésre megfelelő magyar munkaerő [[Az elnök a csengő megkocogtatásával jelzi az időkeret leteltét.]] és egy beruházás létrehozása így veszélybe kerülne. Köszönöm a figyelmet. [[Taps a kormánypárti padsorokban. Dr. Varga-Damm Andrea közbeszól.]]
Köszönöm, Varga miniszterelnök-helyettes úr. Egyperces viszonválaszra van lehetősége.
Furcsállom, hogy miniszter úr nem tud erről a 3 ezer törökről. Egyrészt ugye a MOL Zrt. vezérigazgatója nyilatkozta le, hogy 3 ezer, Unión kívüli vendégmunkás fog érkezni Tiszaújvárosba, de már a kamerarendszert elkezdték telepíteni, hogy ne legyen olyan nagy galiba. A múlt héten kiadtak egy közleményt is, amelyben azzal nyugtattak engem, hogy jaj, ezek a vendégmunkások, ezek a migráns munkások csak ideiglenesen jönnek, csak dolgozni jönnek, és majd haza is fognak menni. És nekem úgy beugrott, hogy egyébként a német politika is ezt mondta néhány tíz évvel ezelőtt, amikor jöttek a törökök, aztán valahogy ezek a törökök ott maradtak, de úgy tűnik, hogy önöknek ez nem probléma. Van még Magyarországon épp elég kórház, amit be lehet zárni. Legutóbb Újpesten zártak be egy kórházat azért, hogy migránsszálló legyen belőle ukránoknak. Akkor teszik ezt egyébként, amikor éves szinten 24 ezer magyar ember hal meg ezért, mert nincs megfelelő kórházi ellátás, és a Kórházszövetség kormányközeli elnöke meg arról beszélt a minap, hogy túl sok az aktív kórház Magyarországon. Kérdezem a miniszter urat erről is, hogy hány kórházat akarnak még bezárni azért, hogy migránsszálló legyen belőle, hiszen migráns munkás van bőven, meg leépítendő kórház is, úgy tűnik. [[Taps a Jobbik padsoraiban. Egy hang a Fidesz padsoraiból: Micsoda bolsevik párt!]]
Köszönöm. A viszonválasz megilleti a miniszterelnök-helyettes urat is.
Köszönöm szépen. Úgy látom, hogy a képviselő úrnál a zavar fokozódik, mert most az egészségügy területére csaptunk át. Szeretném tájékoztatni arról, tisztelt képviselő úr, hogy éppen pénteken volt alkalmam részt venni a Szent Ferenc Kórház új épületszárnyának átadásán, ahol, ha jól emlékszem, 150 új ággyal bővül a kórház. Ez része egyébként annak az „Egészséges Budapest” programnak, ahol évente körülbelül 40-45 milliárd forintot költünk csak arra, hogy a kórházi ingatlanjaink Budapesten és az agglomerációban megújuljanak. De egyébként a képviselő úr nagyon jól tudja, hogy ha összeadja, ha venné erre a fáradságot, hogy az elmúlt években körülbelül 500 milliárd forintot fordítottunk nemcsak hazai, hanem uniós forrásból is arra, hogy az országban a kórházaink megújuljanak. Úgyhogy azt kérem, hogy ne keverje össze megint a dolgokat. Nincs köze egymáshoz az egészségügy fejlesztésének és a munkavállalási célú engedélyek kibocsátásának. Még egyszer szeretném megnyugtatni önt, hogy csak olyan típusú engedélyt adunk ki, ami kétéves, ami két év után lejár, és nem jár tartós [[Az elnök a csengő megkocogtatásával jelzi az időkeret leteltét.]] letelepedéssel együtt. Köszönöm szépen. [[Taps a kormánypárti padsorokban.]]
Köszönöm szépen. Tisztelt Országgyűlés! Nacsa Lőrinc, a KDNP képviselője, azonnali kérdést kíván feltenni az innovációért és technológiáért felelős miniszter úrnak: „Hogyan segíti a kormány a kis és közepes vállalkozásokat?” címmel. A miniszter úr államtitkár urat bízta meg a válaszadással. Kérdezem, elfogadjae Nacsa Lőrinc válaszadónak Cseresnyés Péter államtitkár urat.
Elfogadom.
Elfogadja. Öné a szó, képviselő úr.
Köszönöm szépen. Tisztelt Elnök Úr! Tisztelt Országgyűlés! Tisztelt Államtitkár Úr! A kormány és a Fidesz-KDNP-s parlamenti többség is stratégiai partnernek tekinti a Magyarországon tevékenykedő kis- és közepes vállalkozásokat. A kis- és közepes vállalkozások fontos szerepet töltenek be az ország jövedelemtermelésében és a foglalkoztatásban is, ezért fontosak azok az intézkedések, amelyeket korábban a Nemzetgazdasági Minisztérium is megtett.Ezért volt örömteli az a bejelentés, hogy amikor tavaly, közel egy éve megalakult az Innovációs és Technológiai Minisztérium, akkor Palkovics László miniszter úr a legfőbb feladatának a magyar kis- és közepes vállalkozások termelékenységének, innovációs és versenyképességének javítását tűzte ki, hogy a kkv-szektor által előállított terméket minél nagyobb hozzáadott értéket képviseljenek. Ez tehát a minisztérium egyik fő célkitűzése ez örömteli , de az első szó a köszöneté, hiszen hihetetlen munkát végezve a magyar kkv-szektor jelentősen tudta növelni exportképességét az elmúlt 8-9 évben, és a teljesítményük is a magyar átlag felett nőtt. Ezért is fontosnak tartom, hogy itt a parlamentben és a kormányban is olyan döntések szülessenek, amelyek a vállalkozói környezetet segítik, barátságosabbá teszik, különösen az adózási és szabályozási kérdésekben, valamint célul tűzi ki a hatékony technológiai fejlődés, a digitalizáció és a bürokráciacsökkentés elősegítését. Technológiaváltás előtt állunk, ezért fontos, hogy a kkv-k hatékonysága, egy főre jutó termelékenysége és hozzáadott értéke növekedjen az elkövetkezendő időszakban. Első kérdésem tehát ehhez kapcsolódna: mit tesz a kormány, milyen intézkedéseket, programokat tart fontosnak, és milyeneket támogat, hogy egyre közelebb kerüljünk a kitűzött célokhoz a kkv-k tekintetében? A célok megvalósítása miatt is örülök, hogy széles körű társadalmi egyeztetéssel a hátunk mögött készül a kormány kis- és középvállalkozásokat segítő stratégiája, amelynek célja, hogy Magyarországon erős hazai tulajdonú vállalkozói réteg legyen. Ezért kérdezem a tisztelt államtitkár urat: mit tesz a magyar kormány a kis- és közepes vállalkozások megsegítéséért? Köszönöm szépen. [[Taps a kormánypárti padsorokban.]]
Köszönöm, Nacsa Lőrinc képviselő úr. Válaszadásra megadom a szót Cseresnyés Péter államtitkár úrnak.
Köszönöm szépen, elnök úr. Tisztelt Országgyűlés! Tisztelt Képviselő Úr! Ahogy ön is említette, a Fidesz-KDNP-kormány és a minisztériumunk is szövetségesként tekint a kis- és középvállalkozásokra, amelyekre mindig támaszkodhatott a különböző, gazdaságot érintő ügyekben. Éppen ezért támogatásuk és a sikeres gazdasági szereplésüket lehetővé tevő feltételrendszer kialakítása 2010 óta a politikánk egyik jelentős részét jelenti. Ennek is köszönhetően ezek a vállalkozások mérhető fejlődésen mentek át. 2009-17 között egy átlagos kis- és közepes vállalkozás árbevétele reálértékben 15 százalékkal, exportból származó árbevétele 47 százalékkal nőtt. Az általa előállított hozzáadott érték reálértékben 27 százalékkal lett magasabb. A szektor foglalkoztatottjainak száma 155 ezer fővel bővült. Az EU Bizottság számai alapján 2010-17 között a magyarországi kkv-k termelékenysége 31,6 százalékkal nőtt. Ez kétszerese a hazai nagyvállalati termelékenységjavulásnak. Ez idő alatt csak összehasonlításképpen mondom a visegrádi régióban 6,3 százalék, uniós átlagban 9,8 százalékkal nőtt a kisvállalati termelékenység. Ezekhez a sikerekhez a kormány is komoly segítséget nyújtott, például azzal, hogy csökkentettük az adókat. A vállalkozások társasági adója 2010 előtt 19 százalék volt, most 9 százalék. 300 ezren alkalmazzák a katát, közel 30 ezer vállalkozás a kivát. 2010 előtt egy átlagos középvállalat adóterhelése 52-56 százalék között alakult, most ez 39 százalék. Szeretném elmondani, hogy az új Széchenyi-terv keretében 2010-13 között 331 milliárd forint, majd 2014-től a „Széchenyi 2020” terv keretében közvetlen és közvetett módon összesen mintegy 3000 milliárd forint finanszírozási összeg jutott el a vállalkozásokhoz; és a többi adatot, amit szeretnék még mondani, a rám jutó, rám eső egy percben folytatom.
Nacsa Lőrinc képviselő urat illeti a szó.
Köszönöm szépen a szót, elnök úr. Tisztelt Államtitkár Úr! Köszönöm az eddig is elmondott adatokat. Kitűnik ebből, hogy a magyar kormány mindent megtesz azért, hogy a kkv-szektort minél versenyképesebbé tegye, és minél jobban hozzásegítse ahhoz a technológiához, amelyre a XXI. századi versenyben szükség van. Még egy témát hoznék ehhez a mostani témánkhoz ide. [[18.10]] Ez pedig a generációváltás, amely egy kulcskérdés lesz az elkövetkező időszakban. A fiatalok segítése, mentorálása, a fiatalok vállalkozóvá válásának segítése és a vállalkozói kedv növelése rendkívül fontos lesz az elkövetkezendő időben. Ebben fontos lépés a pénzügyi tudatosság tanítása, a vállalkozói ismeretek tanítása már akár a középiskolában is, és olyan különböző mentorprogramok vagy vállalkozóvá válást segítő programok támogatása, ami ezen az úton elengedhetetlen. Ezért nyilvánvalóan a további válaszokhoz még arról kérdezem államtitkár urat, hogy hogyan segítik a generációváltást. Köszönöm szépen a figyelmet. [[Taps a kormánypártok soraiban.]]
Köszönöm szépen. A viszonválasz megilleti az államtitkár urat is.
Köszönöm szépen. Még mielőtt a generációváltásra utalnék, szeretném elmondani először is, hogy a vizsgált, az előbb említett időszakban, 2010 és ’18 között több ezer milliárd forint állt rendelkezésre kedvezményes hitelként például a kis- és közepes vállalkozások számára éppen azért, hogy fejleszthessék a saját vállalkozásukat a tulajdonosaik.A kis- és közepes vállalkozások előtti kihívások kezelésére és a vállalkozások további megerősítésére a következő időszakban és itt a második kérdésére szeretnék visszajelezni a digitális és automatizációs kihívások közepette még inkább szükség lesz. Éppen ezért 2019-ben 90,8 milliárd forint vissza nem térítendő és 76,7 milliárd forint visszatérítendő forrást, azaz 167,5 milliárd forint forrást nyitunk meg a kkv-k számára, támogatva őket a digitalizációban és a generációváltásban éppúgy, mint a technológiaváltásban és bővülésben. [[Az elnök a csengő megkocogtatásával jelzi az idő leteltét.]] A versenyképes erős magyar vállalkozások ugyanis kulcsfontosságú szerepet fognak betölteni a következő időszakban a gazdaságfejlesztésben, a gazdaság fejlődésében. Köszönöm szépen. [[Taps a kormánypártok soraiban.]]
Köszönöm, államtitkár úr. Néhány másodperccel túlhaladtunk, de megadom a szót Mesterházy Attila képviselő úrnak, aki azonnali kérdést kíván feltenni a külgazdasági és külügyminiszter úrnak: „Mi a véleménye?” címmel. A miniszter úr halaszthatatlan közfeladat ellátása miatt válaszadásra Menczer Tamás államtitkár urat kérte föl. Kérdezem, elfogadjae a válaszadó személyét. [[Mesterházy Attila: Igen, elnök úr, elfogadom.]] Igen. Öné a szó, Mesterházy Attila.
Nagyon szépen köszönöm, elnök úr. Tisztelt Ház! Tisztelt Képviselőtársaim! Látszólag egy pártpolitikai kérdést fogok föltenni, de talán a végére érteni fogják, hogy mégis sokkal inkább a nemzeti érdekérvényesítéssel lesz kapcsolatban a kérdésem.A mai nap megbukott Ausztria kormánya. Úgy is mondhatnám, hogy 24 óra alatt megbukott az az osztrák modell, amiről a miniszterelnök úgy nyilatkozott, hogy követendő példa, kívánatos a jobbközép pártok számára. Igaz, tegnap már a választások éjszakáján a miniszterelnök olasz modellről beszélt, mint követendő példáról. Aggódva figyelem, nehogy úgy járjunk, hogy dicsérjen meg téged Orbán Viktor, és megbukik rögtön az a kormány. De a viccet félretéve, látható módon a miniszterelnök is érzi, hogy egy zsákutcába kezdte el külpolitikai szempontból vezetni az országot. Úgy látom, hogy a miniszterelnöknek volt egy álma. Ez az álom arról szólt, hogy egy új szövetséget fog építeni Európában. [[Dr. Rétvári Bence: Az Újszövetség kétezer éves.]] És ennek az új szövetségnek az egyik apostola kíván lenni. Mégpedig olyan formában, hogy ez az új szövetség határozza meg majd az Európai Unió jövőjét. Ezek populista, nacionalista, orosz érdeket kiszolgáló pártok, amiben gondolkodtak. De nézzük az eredményeket! Ez a szövetség, ez a Salvini-féle szövetség a 751 főből 58-at küld az Európai Parlamentbe, ez 7,7 százalék, és azok a pártok, amelyekkel szemben akart a miniszterelnök szövetséget kötni, azok kétharmaddal rendelkeznek az Európai Parlamentben. Tehát teljesen világos, hogy az Európa jövőjét alakító pártok kétharmados többségben vannak, a szocialisták, a néppártiak, a zöldek vagy éppen a liberálisok. Éppen ezért azt kérdezném államtitkár úrtól, mi a véleménye arról, hogy nem lennee jobb helye a Fidesznek mégiscsak a Néppárton belül, nem lennee jobb, ha a néppárti frakcióban maradna Fidesz. Nem tudnáe esetleg jobban érvényesíteni a nemzeti érdeket egy erős szövetség gyenge tagjaként [[Az elnök a csengő megkocogtatásával jelzi az idő leteltét.]] , mint egy gyenge szövetség erős tagjaként? Köszönöm szépen a figyelmet.
Köszönöm szépen. Válaszadásra megadom a szót Menczer Tamás államtitkár úrnak.
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Úr! Megtisztelő, hogy ilyen késői órán még a külpolitikai vonatkozásokat forszírozza. Ha megengedi, mielőtt kitérek a kérdésére, itt a nap végén, ha már szólni van lehetőségem, engedje meg, hogy elmondjam, hogy az ellenzéki megszólalásokról az agyonvert bokszoló edzője jut eszembe. Ugye, az anekdota szerint az agyonvert bokszoló leül a szorítósarokba, odalép az edzője, és azt mondja, minden rendben van, nagyon jól csinálod, nem tud megütni, te irányítasz. Mire a bokszoló válaszol: mester, akkor nézze a bírót, mert valakitől marha nagy pofonokat kapok. Tehát valahogy így néz ki az MSZP és az egész ellenzék is, kaptak egy óriási pofont a magyar emberektől, ehhez képest itt ma egész nap azt hallgatjuk, hogy milyen siker az ellenzéknek a választás, és mekkora kudarc a kormányoldalnak ez a választás. Ha már modelleket említett, nem szeretnék a modellekben túlzottan elmerülni. Egyvalami biztos, hogy nem jó irány és nem helyes modell az a modell, amit az ellenzék, esetünkben a Magyar Szocialista Párt képvisel. Tulajdonképpen önök, tisztelt képviselő úr, a láthatatlanság szélére sodródtak, és tulajdonképpen az ön elnöksége alatt sem volt ilyen. Úgyhogy lehet, hogy újra tisztújítás következhet az elnökségben, nem tudom, vannake ilyen aspirációi és ilyen elképzelései. Ami pedig a külföldet illeti, azért az mégiscsak furcsa, hogy a magyar parlamentben az összes ellenzéki képviselő csak arról beszél, hogy mi történt külföldön. Azért volt itt tegnap egy választás, valami történt belföldön is. Erről egy árva szót nem ejtenek. Ezt persze meg tudom érteni, hogy miért, mert ha konkrétan az MSZP-t akarjuk nézni, akkor az MSZPt sok mindennel lehet jellemezni, már egyszer tönkretették az országot Gyurcsánnyal, Gyurcsány nélkül, sosem lehet tudni, hogy ki kivel van, és most leginkább azzal lehet jellemezni, hogy egy vagy két, vagy nem is tudom, hány mandátum, de nullaközeli mandátummal vettek részt ebben a tegnapi versenyben. Tisztelt Képviselő Úr! Köszönöm a külpolitikával kapcsolatos észrevételeit, ha megengedi, ezeket a továbbiakban is inkább a miniszter úrral vitatom meg. Köszönöm a figyelmüket. [[Taps a kormánypártok soraiban.]]
Köszönöm szépen, államtitkár úr. Viszonválaszra van lehetősége képviselő úrnak.
Köszönöm szépen, elnök úr. Lehet, hogy tévedtem, hogy elfogadtam az államtitkárt, mert ennyi ostobaságot beszélni régen hallottam. Köszönöm a karriervezetési tanácsokat meg a karriertervezési tanácsokat, ezt bízza rám, ezt majd én megoldom.Egyébként, államtitkár úr, én Magyarországról beszéltem. Nem tudom, észrevette-e. Arról beszéltem, hogy a magyar nemzeti érdekérvényesítést a Néppárton keresztül jobban el tudja végezni a Fidesz Magyarország érdekében, mint egy bizonytalan összetételű, összevissza szövetség tagjaként. És úgy látom, a miniszterelnök is érzékeli ezt, hiszen azért beszélt már arról, hogy még nincs az eldőlve, hogy kilépnek a Néppártból. Tehát a pávatánc vagy ez a kettőt hátra, hogy egyet előrébb tudjak lépni, folytatódik a Fidesz részéről. Egészen biztosan inkább azt javasolnám önnek, hogy beszélje meg a miniszter úrral, hogy az beszélje meg a miniszterelnökkel, hogy inkább kérjen bocsánatot Orbán Viktor a néppárti partnereitől és szövetségeseitől, fogadja a Bölcsek Tanácsát, hátha adnak egy-két bölcs tanácsot önöknek is karriertervezés szempontjából, és maradjanak a Néppártban, mert akkor a szocialistákon, a liberálisokon és a Néppárton belül is [[Az elnök a csengő megkocogtatásával jelzi az idő leteltét.]] tudunk magyar nemzeti érdekért küzdeni és lobbizni Európában. Na, ez szól Magyarországról. Köszönöm szépen.
Köszönöm szépen. A viszonválasz megilleti az államtitkár urat is.
Tisztelt Képviselő Úr! Ön ebben a felszólalásában is a Fidesszel, a kormánnyal és a kormánypártokkal foglalkozott, és ha már tanácsadás, akkor ön adott tanácsokat. Ezeket köszönjük, megfontoljuk. Megértem, hogy ön szívesebben foglalkozik a kormánnyal és a kormánypártokkal, különös tekintettel arra, hogy oda az van írva, hogy 52 százalék, az MSZP mellé meg valami 6 körüli eredmény. Én is szívesebben foglalkozom az 52 százalékos párttal, de a saját dolgunkkal majd foglalkozunk magunk. Azt hiszem, önnek lesz elég feladata a saját pártjában. Köszönöm, hogy meghallgattak. [[Taps a kormánypártok soraiban.]]
Köszönöm, államtitkár úr. Tisztelt Országgyűlés! Mai napirendi pontjaink tárgyalásának végére értünk. Most a napirend utáni felszólalások következnek. Napirend utáni felszólalásra jelentkezett Ágh Péter, a Fidesz képviselője: „Észak-Vas megye is választott” címmel. Ötperces időkeretben adom meg a szót.
Köszönöm a szót. Tisztelt Elnök Úr! Tisztelt Ház! Engedjék meg, hogy itt, az ország Házában is köszönetet mondjak mindenkinek, aki május 26-án elment és szavazott az európai parlamenti választáson.Örvendetes, hogy választókerületemben, a Vas 2. számú egyéni körzetben is sokan érezték át a voksolás fontosságát és véleményt nyilvánítottak. Megtisztelő, hogy közülük több tízezren tüntették ki a Fideszt a bizalmukkal, ezzel kimutatták, hogy olyan képviselőket akarnak, akik nem Brüsszel érdekeit képviselik Magyarországon, hanem Magyarország érdekeit Brüsszelben. [[18.20]] Észak-Vas megyében összességében a vasárnapi számok alapján több mint 63 százalékos támogatást kapott a Fidesz, 63 százalékos támogatást értünk el. A választókerület 70 falujában és a városokban, Bükön, Celldömölkön, Csepregen, Sárváron, Kőszegen, Répcelakon és Vépen is kiemelkedő eredmények születtek. Minden szavazatot köszönünk, amelyek megerősítették a kormányt, és így hozzájárulnak a nemzeti érdek hatékony képviseletéhez. Vas megye történelmére tekintve azt láthatjuk, hogy az itt élők mindig fontosnak tartották a kiállást nemzetünk biztonsága, a keresztény értékek és kultúránk védelme, a közösséget adó családok megerősítése mellett. Gondoljunk csak Kőszeg ostromára, Jurisics Miklósra, jussanak eszünkbe a sárvári Nádasdyak küzdelmei, a celldömölki bencések értékőrzése! Ne felejtsük el Sárvár és Kiscell első választott országgyűlési képviselőjét, Batthyány Lajos mártír miniszterelnököt! Az előttünk járók öröksége az, hogy védjük a nemzeti érdekeket és azokat az alapokat, amelyeken a kultúránk nyugszik. Feladatunk, hogy mindezt bővítsük és továbbadjuk az utánunk következő nemzedékeknek. A tegnapi választással ehhez a hivatásunkhoz is hozzá tudtunk járulni, amiért hálával tartozunk a választópolgároknak. A választás lebonyolítása kapcsán köszönet jár mindazoknak, akik a technikai hátteret biztosították, ahogy a szavazóköri bizottsági tagoknak és az aktivistáknak is. Jómagam nagyon büszke vagyok a kampánycsapatomra, amely óriási energiával dolgozott a győzelemért. Szabadidejükben, tanulás vagy éppen munka után dolgoztak közös céljainkért, aminek meg is lett az eredménye. Köszönet érte! Tisztelt Ház! Az európai parlamenti választás sikere arra ösztönöz minket, hogy alázattal, de nagy szorgalommal tovább folytassuk a munkánkat az ország szolgálatában. A cél továbbra is az, hogy hazánk, benne választókerületem, Észak-Vas megye 77 települése is lépésről lépésre előrébb jusson. Ezért dolgozunk az emberekkel együttműködve a jövőben is. Köszönöm a figyelmet. [[Taps a kormánypártok padsoraiból.]]
Köszönöm, Ágh Péter képviselő úr. Napirend utáni felszólalásra jelentkezett Hajdu László, a DK képviselője: „A Fidesz bosszúhadjárata a XV. kerület polgárai ellen” címmel. Öné a szó, képviselő úr.
Tisztelt Elnök Úr! Tisztelt Ház! Azt a címet adtam valóban, hogy a Fidesz bosszúhadjárata a XV. kerület polgárai ellen. Tettem ezt azért, mert három hónappal február 28-át követően, ami a törvényes határidő ahhoz, hogy egy önkormányzatnak költségvetése legyen, a XV. kerületnek még nincs költségvetése. Úgy működik a kerület, hogy nincs költségvetése, és mindezt a Fidesz-frakciónak köszönhetjük.Szeretném a Ház előtt is elmondani, hogy fordultunk a Pénzügyminisztériumhoz, fordultunk az Államkincstárhoz, az Állami Számvevőszékhez, fordultunk a Belügyminisztériumhoz. Valamilyen szinten, ellenőrzés és egyéb szinten mindenki foglalkozik az önkormányzattal. Kényszerültünk fordulni az Országos Választási Bizottsághoz is, mert a XV. kerületben költségvetés hiányában nem lett volna európai uniós választás. Itt kaptunk megoldást erre az egyetlen pontra, tehát volt választás törvényesen a XV. kerületben. Az Állami Számvevőszékhez hiába fordultunk, nem tudjuk megoldani. Egyetlen szavazat hiányzik ahhoz, hogy költségvetése legyen a XV. kerületnek, az önkormányzatiság 29 évében a XV. kerületben, de Budapesten sem fordult elő még ilyen, hogy nyolcadik nekifutásra sincs költségvetése egy 81 ezer lakosú, város méretű kerületnek. Esztergom- és Hódmezővásárhely-szindróma alakult ki a XV. kerületben is. Egy próbababa a XV. kerület, úgy érezzük, a Fidesz frakciójánál, a Fidesz fővárosi vezetésénél, de úgy gondolom, ennél fontosabb szerveknél is. György Istvánhoz, a Fővárosi Kormányhivatal vezetőjéhez többször is fordultunk azért, mert főpolgármester-helyettesként, korábban kerületi polgármesterként, azt követően pedig itt, a padsorokban országgyűlési képviselőként pontosan ismeri a főváros törvényes működésének helyzetét, és tudja, hogy költségvetés hiányában nem tud működni egy kerület. Nem tud működni egyébként egyetlen költségvetési forrásból működtetett intézmény sem. Hozzá kell tennem, hogy máris károk érték a kerületi önkormányzatot, hiszen az állami normatíva, ami a mi esetünkben körülbelül 2,5 milliárd forint, annak a letiltásáról viszont tudtak intézkedni azonnal. Mivel nincs költségvetés, nincs normatíva. Tehát a XV. kerület most úgy működik, hogy a kötelező feladatait ellátja állami normatíva nélkül, tehát működnek a bölcsődék, az óvodák, a szociális ellátások, de az ezekhez járó normatívákat amelyek alapjog, mondhatnám, hogy alkotmányos jog alapján járó normatívák nem adja a magyar állam, kivéreztet egy önkormányzatot, ezért is írtam, hogy ez tulajdonképpen olyan, mintha egy bosszúhadjárat volna. Erről tud, mint említettem, szinte minden hatóság, minden minisztérium, feltételezem, hogy tud a magyar kormány, a kormányfő is, és a Fidesz párt is tudja, hogy a XV. kerületben mulasztásos törvénysértés van most már harmadik hónapja, három hónapja nincs költségvetése a kerületnek. Ez azt is jelenti egyébként, hogy 25 milliárd forintos költségvetésről lenne szó. A 25 milliárdos költségvetés mellett számos, határidőhöz kötött, elnyert pályázat nincs aláírva költségvetés hiányában. Ezek már konkrét kárként érnek egy települést, ahol 81 ezer ember van büntetve. Azt gondolom, hogy ez a károkozás egy korábbi időszakban a VI. kerület esetében, amikor kárt okozott a képviselő-testület, bűncselekménynek minősült. Itt most napirend utáni felszólalásban csak a figyelmet szerettem volna felhívni, hogy tiltakozunk az ellen, hogy egy település lakosságát büntesse a Fidesz. Egyébként 42 százalékot kaptak az európai uniós tegnapi szavazáson, amely 42 százalék mutatja, hogy a korábbi több mint 50 százalékhoz képest 10 százalékkal most már a lakosság is büntette a Fideszt. Köszönöm, hogy meghallgattak.
Köszönöm, Hajdu képviselő úr. Szintén napirend utáni felszólalásra jelentkezett Z. Kárpát Dániel, a Jobbik képviselője: „Itthon vagy otthon” címmel. Öné a szó, képviselő úr.
Tisztelt Elnök Úr! Tisztelt Ház! Ahogy az várható volt, a mai parlamenti napon a mögöttünk hagyott EP-választás eredményét és bizonyítványát mindenki a saját szájíze szerint értékelte. Nyilván nem hiányoztak a politikai és a személyeskedő minősítések sem. Több témáról azonban egyáltalán nem hallottunk kormánypárti képviselők szájából, jellemzően a kivándorlás által okozott gondokról, így komplett magyar társadalmi csoportok jövője egész egyszerűen elkerülte a kormánypárti képviselőtársak figyelmét, akik közül velem szemben most egyet sem látok a padsorokban. Nyilván nem gondolok levezető elnök úrra és a jegyzőkre sem, hiszen nem látom be az egész termet, de az ténykérdés, hogy amikor a nemzeti sorskérdéseink nem férnek be, és mivel a napirenden nem szerepeltetett módon a Fidesz által nem beszélhetők ki, ezért csak napirend után kerülhet ezekre sor. Igazából nincs kivel diskurálni, ami a közállapotok tekintetében legalábbis beszédes.Pedig lehet dicshimnuszokat zengeni az európai parlamenti választásokról, lehet a magyarországi mozgósítási rendszerről vagy a közmédia birtokba vételéről, elorozásáról szintén dicshimnuszokat kitalálni a parlamenti folyosón kormánypárti képviselők által, attól még a rögvalóság, sorskérdéseink mutatói ugyanott vannak, ahol eddig voltak, vagy még egy kicsit lejjebb. Hiszen megint csökkent az élveszületések száma, megint felgyorsult az elhalálozások számának növekedése, megint csökkent sajnálatos módon a termékenységi mutató is. Tehát még az a szám is csökkenésnek indult, amely a szűkülő bázisból legalább valamifajta reprodukciós kedvet feltételezett, de sajnálatos módon ez is megtorpant, majd csökkent. És nem változott bizony a magyarok elképesztően kiszolgáltatott helyzete, ami a béreiket illeti, és ami azokat az árakat illeti, amelyekkel találkoznak a különböző üzemegységekben. Elmondható, hogy ha az uniós tagságunkat vizsgáljuk és nagyon szomorú vagyok amiatt, hogy az egész kampány alatt egy uniós mérlegről tulajdonképpen szó sem esett , akkor azt látjuk, hogy a csatlakozás óta az egy főre jutó GDP nálunk egy impozánsnak tűnő 57 százalékkal emelkedett. Még egyszer mondom: jóval több mint évtizedes távlatban, másfél évtized alatt. [[18.30]] Csakhogy ez a legalacsonyabb mind a régióban, mind a vizsgált országok tekintetében. A lengyeleknél például 100 százalékos ez az emelkedés, és ha megvizsgáljuk a környező országokat vagy akár Csehországot, társait, akkor azt látjuk, hogy egy egészen más bázisról következett be emelkedés, tehát nem annyira fejletlenek ezek az országok, mint a jelenlegi Magyarország. Azt is látjuk, hogy a mostani Magyarországon belül is tetten érhető egy elképesztő különbség, elképesztő eltérés, ami a nyugatot és a keletet illeti, van, ahol 30-40 évnyi fejlettségbeli különbség érhető tetten. Nézzünk csak a munkanélküliségi mutatókra, amelyek például a családom egyik származási megyéjében, Szabolcs-Szatmár-Beregben esetenként 8 százalék fölött mutathatók ki. És miközben vendégmunkások tömegeit invitálja Orbán Viktor és csapata Magyarországra, elmondható az, hogy 600 ezer magyar honfitársunk, köztük nagyon sok fiatal dolgozik vagy tökéletesen a feketegazdaságban, vagy a szürkegazdaságnak egy olyan határán, ahol a fizetés egy kisebb részét kapja hivatalos úton-módon, az összes többi részét pedig vagy természetben, vagy kéz alatt. És ez a kiszolgáltatottság csökkenthető lenne úgy, hogy minél több ilyen honfitársunkat hozzuk vissza az aktív szférába, adott esetben pont azokra a munkahelyekre, amelyeket most az olcsó importidegenek fognak betölteni a kormányzat szándéka szerint. Azt is látjuk, hogy főváros és vidék viszonylatában is elképesztő ez a szakadék. Még egy Szabolcs-Szatmár-Bereget illető statisztika: több mint kétszer annyit képesek a boltokban hagyni a budapestiek elköltött pénzösszegeik tekintetében, mint a Szabolcs-Szatmár-Bereg megyében élők, és egy fővárosi tekintetében itt ugye azért nemcsak egy kétszer akkora összegről van szó, de van, amikor ez a különbség 140 százalékos, attól függően, hogy milyen termékeket és milyen korcsoportokat vizsgálunk. Azt is szeretném elmondani, hogy a bérek tekintetében, ha euróban vizsgáljuk a magyar béreket, még egyfajta távolodás is bekövetkezett a régió országaihoz képest. Tehát olyan példát is tudunk mutatni, amelynek értelmében nemhogy nem közeledtek a magyarországi fizetések az úgynevezett nyugati átlaghoz, de még távolodtak is. Éppen azért vagyok és lehetek szomorú, mert a Jobbik béruniós koncepciójáról, amely erre megoldást nyújtana, szép lassú, de kiszámítható megoldást, lényegében nem folyhattak szakmai viták partnerek híján, de a következő években sem vagyunk eltántoríthatók attól, hogy a magyar kivándorlás lassításával, egy otthonteremtési és bérlakásprogram kimunkálásával és a bérunió keresztülvitelével elérjük, hogy minden magyar fiatal itthon érezze magát otthon, aki valóban itt szeretne boldogulni. Köszönöm a figyelmet. [[Taps a Jobbik soraiból.]]
Köszönöm szépen, Z. Kárpát Dániel képviselő úr. Tisztelt Országgyűlés! Szintén napirend utáni felszólalásra jelentkezett Farkas Félix roma nemzetiségi szószóló: „A törökszentmiklósi esetről” címmel. Öné a szó, szószóló úr, ötperces időkeretben.
Köszönöm szépen. Tisztelt Elnök Úr! Tisztelt Képviselő Hölgyek és Urak! A Mi Hazánk Mozgalom 2019. május 21-ei vonulását betiltotta ugyan a rendőrség, de a rendért hirdetett statikus demonstrációra engedélyt adtak. Toroczkai László erődemonstrációjának az apropóját az adta, hogy egy férfi tettlegesen bántalmazott két másikat egy törökszentmiklósi trafikban. A hatóságok a masírozást azért nem engedélyezték Törökszentmiklóson, mert azt kifejezetten a cigányok által lakott utcákba szervezték volna, a jogszabály azonban egyértelművé teszi, hogy senkit nem szabad mozgásszabadságában korlátozni, illetve megfélemlíteni a saját otthonában. Toroczkai a Törökszentmiklóson elmondott beszédében zavartalanul zajló terrorról beszél, és egy dühöngő őrültről, aki nem mellesleg cigány családhoz tartozik. Valamint utalt arra is, hogy a magyar honfitársainknak rettegniük kell cigány bűnözői csoportoktól. Roma nemzetiségi szószólóként szeretnék rávilágítani két dologra. Az egyik az, hogy ma Magyarországon a közbiztonság védelme nem a Mi Hazánk Mozgalom feladata, hanem a hatóságoké. A másik az, hogy igen, a bűnt üldözni kell, nem azért kell elítélni a bűnt és a bűnözést, mert azt éppen egy roma vagy nem roma követte el, ugyanis a bűnnek nincs színe. És abba kapaszkodni, hogy Törökszentmiklóson éppen egy roma férfi volt a bűnelkövető, nem lehet elegendő ok arra, hogy Toroczkai László cigánybűnözést kiáltson. Akik ma Magyarországon komoly veszélyt jelentenek a honfitársaink számára, azok éppen a Mi Hazánk Mozgalom megörökölt bakancsos kopaszai. [[Z. Kárpát Dániel: Elnök úr, kirekesztő!]] Elveikkel, eszméikkel, de már csak a megjelenésükkel is félelmet keltenek bennünk. Rasszista megnyilvánulásaikkal pedig meg akarják bélyegezni a hazai cigányságot, akik egyébként beilleszkedtek a többségi társadalomba. Felhívom Toroczkai Lászlót és a Mi Hazánk Mozgalom tagjait és szimpatizánsait, hogy 2019-ben ne szétszakítani akarják a Magyarországon élőket, és ne gyűlöletbeszéddel akarják hergelni a lakosságot, hanem inkább a békés egymás mellett élés mellett tegyék le voksukat. [[Z. Kárpát Dániel: Pócs János!]] Magyarország megvédi a többségi társadalmat és nemzetiségeit egyaránt. Hangsúlyozom, hogy ez nem a Mi Hazánk Mozgalom feladata. Mivel Magyarország elkötelezett a rasszizmussal, a romaellenességgel és a gyűlöletkeltéssel szemben is, bízom abban, hogy a Mi Hazánk Mozgalom és egyetlen szélsőséges szervezet sem szakítja szét az együtt élőket, és nem ver éket a többségi társadalom és az itt élő roma nemzetiség közé. Minden jogi eszközzel meg kell akadályozni, hogy ilyen és ehhez hasonló szélsőséges szervezetek alakulhassanak, félelmet keltve valamennyi tisztességes magyar emberben. Hangsúlyozom, minden magyar emberben. Szomorú arról beszélni, hogy valaki szándékos cigányellenes uszítással kívánja elősegíteni a politikai előmenetelét. Vajon a Mi Hazánk Mozgalom cigány sértettek védelmére is szervezne vonulást? Önök is emlékeznek a 2009-es romagyilkosságokra. Akkor miért nem demonstráltak a szélsőséges szervezetek a cigányság védelmében? Köszönöm megtisztelő figyelmüket.
Köszönöm, Farkas Félix szószóló úr. Tisztelt Országgyűlés! A napirend utáni felszólalások végére értünk. Megköszönöm munkájukat.Az Országgyűlés reggel 9 órakor folytatja ülését. Az ülésnapot bezárom, nyugodalmas jó estét kívánok.